މަލަކާ (13ވަނަ ބައި) – Esfiya – Dhivehi Vaahaka Site\n- by Saandy - 0- January 10, 2017\nއާޝިޔާ މޫދަށް އެއްލާލާފައި ހޭންހުރި އިޒްޔާން ހުނުން ހުއްޓާލާ ހިމޭންވީ އާޝިޔާ މޫނު ނިވާނުވެގެން އުޅޭތަން ފެނިފައެވެ. އާޝިޔާއަށް ތެދުވެވުނީ އިޒްޔާންއަށް އެއްއަރިއަކަށް ވާގޮތަށެވެ. އެހެންކަމުން މޫނު އެއްކޮށް ނުފެނުނުނަމަވެސް އެދޮން ކޯތާފަތް އިޒްޔާންއަށް ފެނުނެވެ. އިރުގެ އަލި އެޅިފައިވާއިރު ކޯތާފަތުގައި ފެންތިކިތައް ބަބުޅަމުން ދިޔައެވެ. ކުރެވުނު ކަންތަކާމެދު އިޒްޔާންއަށް ވިސްނާލެވުނީ ދެނެވެ. އަދި އަވަސްއަވަހަށް އާޝިޔާއަށް ފުރަގަސްދިނެވެ. އޭރު އިޒްޔާންގެ ހިތުގައިވަނީ ހަލަބޮލިކަމެއް އުފެދިފައެވެ.\nއާޝިޔާ މޫނު ނިވާކޮށްލުމަށްފަހު އެއްގަމަށް އަރައިގެން ދިޔައިރު އޭނާ ހުރީ ވަރަށް ބޮޑަށް ހިތްހަމަނުޖެހިފައެވެ. އާޝިޔާ ކެއްސަމުންގޮސް ކުރިން ހުއްޓިހުރިތާ ހުރި ގޮނޑީގައި އިށީނެވެ. އިޒްޔާން އަވަސްއަވަހަށް ގޮސް ފެންފުޅިއެއް ހިފައިގެން އައިސް އާޝިޔާއަށް ދިއްކޮށްލިއެވެ. އާޝިޔާ ކިތަންމެ ހިތްހަމަނުޖެހިފައި އިންނަމަވެސް ފެންފުޅީގައި ހިފިއެވެ. ލޮނު ބޮވުމުގެ ސަބަބުން އޭނާ އެވަގުތު ހުރީ ފެނަށް ބޭނުންވެފައެވެ. އިޒްޔާން ފުރަގަސްދިނީ އޭނާއަށް އާޝިޔާގެ މޫނު ފެނިދާނެތީއެވެ. އާޝިޔާ ފެންބޮއިގެން ތެދުވެގެން މަޑުމަޑުން ގޮސް އަވީގައި ދެފައި ކުރުކޮށްލަމުން އިށީނެވެ. އޭނާ މޫދަށް ނޭރެން ނިންމައިގެން އައީތީ އިތުރު ހެދުމެއްވެސް ނުގެނެއެވެ. އާޝިޔާގެ ފަހަތުން ގޮސް އިޒްޔާންވެސް އިށީނެވެ.\n“ޕްލީޒް ފޮގިވް މީ. އައިމް ރިއަލީ ވެރީ ސޮރީ.” ދެންވެސް އާޝިޔާ އެއްޗެއް ނުބުންޏެވެ. އިޒްޔާންގެ ހިތް ނުތަނަވަސްވަމުން ދިޔައެވެ. އާޝިޔާގެ އެހިމޭންކަމުގެ ސަބަބުން އޭނާއަށް ބުނެދޭން ނޭނގޭ އުނދަގުލެއް އިހުސާސްވަމުން ދަނީއެވެ.\n“އާޝިޔާ ޕްލީޒް. ކޮންމެވެސް އެއްޗެކޭ ބުނެބަލަ. ތިހިމޭންކަމުން އިޒްއަށް ވަރަށް އުނދަގޫވޭ.” އިޒްޔާންއަށް އޭނާގެ ޖަޒުބާތުތަކުގެ މައްޗަށް ބާރެއް ނުފޯރުވުނެވެ. ބޭއިޚްތިޔާރުގައި އާޝިޔާގެ އަތުގައި ހިފާ ބާރުކޮށްލެވުނެވެ. ސިހުނުވަރުން އާޝިޔާއަށް ފުންމައިގެން ތެދުވެވުނެވެ. ކަރަންޓު ޖެހުނަސް އެވަރަށް ސިހޭނެހެނެއް ހިއެއްނުވެއެވެ. އޭނާ ދާން ހިނގައިގަތް ވަގުތު އީނާއާއި ރީނާ އައިސް އޭނާގެ ގައިގައި ބައްދާލިއެވެ. އޭރުވެސް އޭނާގެ ހިތް ބާރުބާރަށް ތެޅެމުންދިޔައެވެ. އިޒްޔާން އެއަތުގައި ހިފާލި ވަގުތު އެއީ އޭނާގެ ހަޔާތަށް އައި އުފާވެރި ހިތްގައިމު ވަގުތުކޮޅެވެ. މިއަދު އޭނާއަކީ މަލަކާނަމަ އިޒްޔާން އެގޮތަށް އޭނާ އަތުގައި ހިފާނެބާއޭ އޭނާގެ ހިތަށްއެރިއެވެ.\nއީނާއާއި ރީނާ ބަނޑުހައިވެއްޖެއޭ ބުނުމުން އާޝިޔާ އޭނާގެ ހިތުގައި ހިނގަމުންދިޔަ ޖަޒުބާތުތަކުގެ މައްޗަށް ބާރު ފޯރުވަމުން އެކުދިން ގޮވައިގެންގޮސް ގޮނޑީގައި ބޭންދިއެވެ. އަދި ކާއެއްޗެހި މޭޒުމަތީ އަތުރާލިއެވެ. އާޝިޔާ ދިޔަ މަންޒަރު ބަލަން އިރުކޮޅަކު އިނުމަށްފަހު އިޒްޔާޏް ވެލިގަނޑުމަތީ އުޑުތިލަމަތިން އޮށޯވެލިއެވެ. އިޒްޔާންއަށްވެސް ވަނީ ބުނެދޭން ނޭނގޭ އަސަރުތަކެއް ކޮށްފައެވެ. އޭނާއަށް ވިސްނެމުން ދިޔައީ އާޝިޔާގެ މާފު ހޯދާނެ ގޮތަކާމެދުއެވެ. ލޯމަރާލައިގެން އެހެން އޮއްވާ ލޫތު އައިސް ގޮވާލިއެވެ.\n“ކިހިނެއްވީ؟ އާޝިޔާ ރުޅިއައީތަ؟” ލޫތުގެ އަޑަށް އިޒްޔާން ލޯހުޅުވާލިއެވެ. ދެން ތެދުވެ އިށީނދެފައި އިސްޖަހާލިއެވެ.\n“ހޫމް. އިޒްއަށް އެގޮތަށް ކަންތައް ކުރެވުނީ ކީއްވެކަމެއް ނޭނގެ. އިޒް ހިތަށްއަރަނީ ކީއްވެބާއޭ އާޝިޔާ އަބަދުވެސް އެހެން އެހުންނަނީ. މީހުންނާ މަޖާކޮށް ހީލާ ހަދާތަނެއް ނުދެކެން.” އިޒްޔާން ބުނެލިއެވެ.\n“އިޒް! އެއީ އަބަދުވެސް އާޝިޔާ ހުންނަގޮތް. އެންމެން އެއްގޮތެއް ނުވާނެއެއްނު. އެކި މީހުންގެ މިޒާޖު ތަފާތުވާނެއެއްނު.” ލޫތު ވިސްނައިދޭފަދަ ގޮތަކަށް ބުންޏެވެ.\n“ހޫމް. ތީ ތެދެއް. އެކަމަކު ނޭނގެ ކީއްވެކަމެއް. އަހަރެންނަށް ހަމަ ހީވަނީ އާޝިޔާ ކޮންމެވެސް ކަމެއް އެބަ ސިއްރުކުރެއޭ. އެ ކަޅު ހެދުމުގެ ނިވަލުގަ ފޮރުވިފައިވާ ސިއްރެއްވެއޭ…” އިޒްޔާން އޭނާއަށް ހީވާގޮތް ބުންޏެވެ.\n“ތީ އިޒްއަށް ހީވާ އެއްޗެއް. އަހަރެންނަކަށް ހިއެއްނުވޭ. ތިވަރުގެ ސިއްރެއްވާނަމަ ތިންއަހަރު ވީއިރު ފޮރުވައިގެންނެއް ނޫޅެވޭނެ ދޯ.” ލޫތު އިޒްޔާންގެ ވާހަކަ މެދުކަނޑާލަމުން ބުނެލިއެވެ.\n“ކޮފީއެއް ބޯލަނިކޮށް ތިސިކުނޑީގައި ތިހުރި ބޭކާރު ޚިޔާލުތަކުން ދުރުވެވިދާނެ. ހިނގާބަލަ.” ލޫތު ކިޔާވަރުން އެންމެފަހުން އިޒްޔާން ތެދުވެގެން ހިނގައިގަތެވެ. ދަތުރު ނިންމާފައި އެނބުރި މާލެ އައިއިރުވެސް އިޒްޔާންއަށް އާޝިޔާގެ މާފު ލިބޭގޮތްވަނީ ނުވެފައެވެ.\nދުވަސްތައް ފާއިތުވަމުންދެއެވެ. ކޮންމެ ދުވަހަކީވެސް ތަފާތު ދުވަހެއް ނަމަވެސް އިޒްޔާންއަށް މާބޮޑު ތަފާތެއް ފާހަގައެއް ނުވެއެވެ. އިޒްޔާންގެ ބިޒީ ދިރިއުޅުމުގައި އެހެންމީހުންނާމެދު ވިސްނާނެ ވަގުތެއް ނޯވެއެވެ. ނަމަވެސް މިހާރަކަށް އައިސް އިޒްޔާންއަށް އާޝިޔާއާމެދު ވިސްނެނީ މާވަރަކަށެވެ. އެދުވަހުގެ ފަހުން އިޒްޔާން ކިތަންމެ ފަހަރަކު އާޝިޔާގެ ކިބައިން މާފަށް އެދެފިއެވެ. ނަމަވެސް އެއިން އެއްފަހަރުވެސް އާޝިޔާ އަނގައިން އެންމެ ލަފުޒެއްވެސް ބޭރުކޮށްނުލައެވެ. އިޒްޔާންއަށް އާޝިޔާއާ ވާހަކަދައްކާލަން ލިބޭ ވަގުތުކޮޅަކީ ހަމައެކަނި ހެނދުނު ކޮފީގެ ވަގުތެވެ. އެވަގުތުކޮޅު އިޒްޔާން ތަފާތު ގޮތްގޮތަށް މާފަށް އެދެފިއެވެ. ނަމަވެސް އެއިން ކޮންމެ ފަހަރަކުވެސް އިޒްޔާންއަށް ލިބެނީ ހަމަ އެއްޖަވާބެކެވެ. އެހިމޭންކަމެވެ.\nމިހާރު އަބަދުވެސް އިޒްޔާންއަށް ހުރެވެނީ އާޝިޔާގެ ޚިޔާލުގައެވެ. އިޒްޔާންއަށް މިވަނީ ކީއްކަމެއް ޚުދު އޭނާއަކަށްވެސް ނޭނގެއެވެ. އާޝިޔާ ގާތަށް އޭނާ ދަމާފައި މިގެންދަނީ ކޮން ބާރެއްކަމެއް އޭނާއަކަށް ނޭނގެއެވެ. ފަސްއަހަރު ވޭތުވެދިޔައިރު އަންހެންކުއްޖެއް ފެނުނަސް ފޫހިވާ އިޒްޔާންއަށް މިއަދު އާޝިޔާގެ ހިޔަނިނަމަވެސް ފެނިލަން އެދެވެނީ ކީއްވެކަމެއް އޭނާއަކަށް ނޭނގެއެވެ. އާޝިޔާއާމެދު އިޒްޔާންގެ ހިތުގައި ނޭނގޭ އިހުސާސެއް އުފެދެމުން ދަނީއެވެ. އެއިހުސާސަށް ދޭނެ ނަމެއް އިޒްޔާންއަކަށް ނޭނގުނެވެ.\nރެޔާއި ދުވާލު އިޒްޔާންގެ ޚިޔާލުތަކުގައިވަނީ އާޝިޔާއެވެ. އިޒްޔާން އެއިހުސާސްތަކާމެދު ވިސްނި ވަރަކަށް އެއަށް ދެވޭނީ ހަމަ އެންމެ ނަމެއްކަން އޭނާއަށް އެނގުނެވެ. އެއީ ލޯތްބެވެ. އާނއެކެވެ. އޭނާގެ ހިތް އާޝިޔާއަށް ދެވިއްޖެއެވެ. އެހިތުގައި އާޝިޔާއަށްޓަކައި ލޯބީގެ ޖަޒުބާތު އުފެދިއްޖެއެވެ. އިޒްޔާން ކޮޓަރީގައި ހުރެ ވިސްނަމުން ދެކޮޅަށް ހިނގަމުން ދިޔައެވެ. އިރުކޮޅަކު ވިސްނަން ހުރުމަށްފަހު އިޒްޔާން ތައްޔާރުވެލައިގެން ބޭރަށް ނުކުތެވެ. އޭނާ ބޭރަށް ނުކުތްއިރު ގޭތެރެއިން އެކަކުވެސް ފެންނާކަށް ނެތެވެ. އިޒްޔާން ބޭރުގައި އުޅެފައި ގެއަށް އައިއިރު ގަޑިން މެންދަމު ބާރަ ޖަހަނީއެވެ.\nއާޝިޔާ ކޮޓަރީގައި ހުރެގެން ދެކޮޅަށް ހިނގަމުން ވިސްނަމުން ދިޔައެވެ. މިހާރަކަށް އައިސް އިޒްޔާންގެ އަމަލުތައް ހުންނަގޮތުން އޭނާއަށް ވަރަށް އުނދަގޫވެއެވެ. މިކަން އަބަދު ތަކުރާރުވާން ވެއްޖެނަމަ އޭނާގެ ބޮޑު ސިއްރު ފަޅާއަރާފާނެއެވެ.\n“އިޒް ޕްލީޒް! ތިގޮތަށް ކަންތައް ނުކޮށްބަލަ. އަހަރެން އިޒްއަށް މާފުކުރިތާ ކޮން ދުވަހެއް. އެކަމަކު ދުލުން ބުނާނީ ކިހިނެއް؟ އަހަރެން ބިރުގަނޭ އަހަރެންގެ އަޑުން އިޒްއަށް އަހަރެން މީ މަލަކާކަން އެނގިދާނެތީ. އަހަރެން ކިހިނެއް ބުނާނީ އަހަރެން މީ މަލަކާއޭ؟ އޭރުން އަނެއްކާވެސް އަހަރެންނަށް އިޒް ގެއްލޭނެ. ތިސޫރަ ނުފެންނަ ހިސާބުގަ އަހަރެން އުޅޭނީ ކިހިނެއް؟ އިޒްއާނުލާ އަހަރެންނަކަށް ނޫޅެވޭނެ. އެކަމަކު އަހަރެންނަށް އިޒްއާއެކު އުޅެވޭކަށްވެސް ނެތް. އަހަރެންނަކަށް ނޭނގެ ހަދާނެ ގޮތެއް. އަހަރެން ވިސްނާ ވިސްނާ މޮޔަވެދާނެ. ޕްލީޒް އިޒް! އަހަރެންނާ ދުރަށްދޭ. ތިގޮތަށް އަހަރެންގެ އިހުސާސްތަކާ ނުކުޅޭ. އެހެންނޫނީ އަހަރެންގެ މި ނުކިޔަމަންތެރި ހިތަށް ވިސްނައިދޭން އުނދަގޫވެދާނެ.” އާޝިޔާ އޭނާގެ އަމިއްލަ ނަފްސާ މުޚާތަބުކޮށްކޮށް ހުއްޓާ ކުއްލިއަކަށް ދޮރުގައި ޓަކިދިން އަޑު އިވުނެވެ. މިހާ ދަންގަޑިއަކު ކާކުބާއޭ ހިތާ އިރުކޮޅަކު ހުރެވުނެވެ. ދެވަނަ ފަހަރަށް ޓަކި ދިނުމުން އާޝިޔާ ކާކުތޯ އަހާލިއެވެ.\nއިޒްޔާންގެ އަޑު އިވުނު ވަގުތު އާޝިޔާއަށް ތެޅިގަނެވުނެވެ. މިހާ ދަންގަޑިއެއްގައި އިޒްޔާން އެއައީ ކީއްކުރަންބާއޭ އާޝިޔާގެ ހިތަށްއެރިއެވެ. ހެދުން ބަދަލުކޮށްލައިގެން ގޮސް ދޮރު ހުޅުވާލިއިރު އިޒްޔާން ދޮރުމަތީގައި ހުއްޓިލައިގެން ހުއްޓެވެ. ކަޅުކުލައިގެ ސްލިމް ގަމީހަކާއި ކަޅު ޖީންސެއްގައި ހުރި އިޒްޔާން ފެނިފައި އާޝިޔާއަށް މީގެ އެތައް އަހަރެއް ކުރީގެ ހަނދާނެއް އާވެގެން ދިޔައެވެ. މިހާރު އިޒްޔާން ކުރިއަށްވުރެވެސް ފިރިހެންވަންތަވެފައި ރީއްޗެވެ. އެދެލޮލަށް އާޝިޔާގެ ނަޒަރު ސީދާވި ވަގުތު އަތްފައި ފިނިވިވަރުން ހީކަރުވައިގަތްހެން ހީވިއެވެ. އެތޫނު ނަޒަރުން ފޮނުވާލާ ތީރުތަކުން އާޝިޔާގެ ހިތް ޒަޚަމްކޮށްލައެވެ.\n“ސޮރީ! ދެން މާފުކޮށްދީބަލަ. ޕްލީޒް! މިހާރު އިޒް މޮޔަވާވަރު ވެއްޖެ. ދުވަހަކުވެސް އަންހެންކުއްޖެއްގެ ގާޓުން މާފަށް އެދުނު ހަނދާނެއްނުވޭ. އެކަމަކު އެދެން ޖެހުނު ފަހަރު މާފު ލިބޭގޮތެއްނުވި.” އިޒްޔާން ވާހަކަދައްކަމުން ދިޔައިރު އާޝިޔާއަށް ބެލެމުން ދިޔައީ އިޒްޔާންގެ ރީތި މޫނަށެވެ. އެމޫނުން ނަޒަރު ވަކިކޮށްލަމުން އިސްޖަހާލަން އުޅުނު ވަގުތު އާޝިޔާގެ ލޮލުގައި އަޅައިގަތީ އިޒްޔާން އޭނާއަށް ދިއްކޮށްލައިގެންހުރި ކާޑާއި ރަތް ފިނިފެންމަލެވެ. އެއާއެކު އާޝިޔާގެ ދެލޯ ބޮޑުވިއެވެ. ފެންނަމުން މިދަނީ ހުވަފެނެއް ނޫންބާއޭ އޭނާގެ ހިތަށްއެރިއެވެ. ހަދާނެގޮތެއް ނުވިސްނިފައި އާޝިޔާ ހުއްޓެވެ. ހާސްވިވަރުން ވަގުތުން ދޮރު ލައްޕާލެވުނެވެ. އޭރު އާޝިޔާގެ ހިތުގައި މަޑުމަޑު ހީލިކެރުވުމެއްވެއެވެ. އެތައް ދުވަހަކަށްފަހު އޭނާ ދެކެމުން އައި ހުވަފެން ހަޤީޤަތަކަށްވީއެވެ. މޭގައި ދެއަތް އަޅާލައިގެން އިރުކޮޅަކު އާޝިޔާ ހުއްޓެވެ. އެހިތް ތެޅެމުންދަނީ އޭގެ މަޤާމު ދޫކޮށް ބޭރަށް ނުކުންނަހާ ބާރަށެވެ.\n“އިޒް! ބޭނުންވަނީ ތިމަލުގަ ހިފަން. އިޒްގެ ދެއަތުގެ ތެރޭ ބޮނޑިވެލަމުން މާފުކޮށްފީމޭ ބުނަން. އެކަމަކު އަހަރެންނަށް އެގޮތަށް ކަންތައް ކުރެވޭކަށް ނެތް. އިޒް! އަހަރެންނަކީ ވަރަށް ބަދުނަސީބު އަންހެންކުއްޖެއް. އަހަރެން މިދުނިޔޭން ލޯބިވި ހަމައެކަނި އިންސާނަކީ ތީ. އެކަމަކު ތިލޯތްބަށް ފުރަގަސްދިނުން ނޫންގޮތެއް އަހަރެންނަކަށް ނެތް.” އާޝިޔާއަށް ރޮވެން ފެށިއެވެ. އިޒްޔާން އެހާ ހިސާބަށް އެދިޔައީ އޭނާގެ ސަބަބުންކަން ޤަބޫލުކުރެވުނެވެ. އަދި އެކަމުގައި އަމިއްލަ ނަފްސު ކުށްވެރިކުރެވުނެވެ. ބައިގަޑިއެއްހާއިރު ރޯން އިނދެފައި އާޝިޔާ ތެދުވެގެން ގޮސް މޫނު ދޮވެލިއެވެ. މިހާރު އިޒްޔާން ހިނގައިދާނެކަމަށް ވިސްނާފައި އާޝިޔާ ދޮރު ހުޅުވާލީ އިޒްޔާން ހުރިތޯ ބަލާލާށެވެ. ލޮލު ކުރިމަތިން ފެނުނު މަންޒަރުން އާޝިޔާ ހައިރާންވިއެވެ. މިއޮއް ހުރިހާއިރު ވީއިރުވެސް އިޒްޔާން އެހުރިތާނގައި ހުއްޓި ހުރި މަންޒަރު ފެނުމުން އާޝިޔާގެ ދެލޯ ބޮޑުވިއެވެ. ދޮރު ހުޅުވުނު އަޑަށް އިޒްޔާން އިސްއުފުލާ ބަލާލިއެވެ. އެވަގުތު އެދެލޮލުން ފެނުނު އަސަރުން އާޝިޔާގެ ހިތް ކުދިކުދިކޮށްލިއެވެ. އިޒްޔާން އަތުގައި އޮތް ކާޑާއި ރަތް ފިނިފެންމާ އަނެއްކާވެސް އާޝިޔާއަށް ދިއްކޮށްލިއެވެ. އިރުކޮޅަކު ބަލަން ހުރެފައި އާޝިޔާ އޭގައި ހިފިއެވެ.\n“ތޭންކްސް. އާޝިޔާ ނުނުކުތްނަމަ އިރުއަރަންދެންވެސް އަހަރެން ހުންނާނަން. އެކަމަކު އަދި ތިކަމުން އަހަރެންނަށް މާފު ކުރީކަމަކަށް ނުބަލާނަން. މާފު ކޮށްފިއްޔާ އަހަރެންނާ ވާހަކަދައްކާނެ.” އިޒްޔާން ކުޑަކޮށް ކުރިއަށް ޖެހިލަމުން ބުނެލި ބަސްތަކުން އާޝިޔާއަށް ތެޅިގަނެވުނެވެ. އޭނާ އިޒްޔާންއާ ވާހަކަދައްކާނީ ކިހިނެއް ހެއްޔެވެ؟ އާޝިޔާ އަވަސްއަވަހަށް ދޮރު ލައްޕާލިއެވެ. އެއަށްފަހު އެމަލުން ވަސް ބަލާލިއެވެ. އިޒްޔާންގެ ފަރާތުން އަލަށް ލިބުނު މިހަދިޔާ އާޝިޔާގެ ހިއްސުތަކުގައި މީރުކަމެއް އުފެއްދިއެވެ. އާޝިޔާ ކާޑު ހުޅުވާލިއެވެ. އޭގައި މާފަށްއެދި އިޒްޔާން ލިޔެފައިވާ ކޮންމެ އިބާރާތެއް އާޝިޔާގެ ހިތުގައި އާ ދިރުމެއް އުފަންކުރުވިއެވެ. ލޯބީގެ ފޮނިފޮނި ރާގެއް ހިތުގައި ކުޅެމުން ދަނީއެވެ. އެއިހުސާސްތަކުގައި އޮވެވުނީ ކިހާ އިރަކުކަމެއްވެސް އާޝިޔާއަކަށް ނޭނގުނެވެ. ބަންޤީގެ އަޑާއެކު އާޝިޔާއަށް ސިއްސައިގެން ގޮސް ތެދުވެވުނެވެ. މިއަދަކީ ހުކުރު ދުވަސްކަމުން އާޝިޔާ ކުރަންޖެހޭ މަސައްކަތްތައް ވަރަށް ގިނައެވެ. އެހެންކަމުން އަވަސްއަވަހަށް ނަމާދުކޮށްލައިގެން ގޮސް ބަދިގެއަށް ވަދެ މަސައްކަތައިގެން ކުރިއަށްދިޔައެވެ.\nބަދިގޭގެ މަސައްކަތް ނިމުނުއިރުވެސް އިޒްޔާންގެ ޚަބަރެއް ނުވެއެވެ. މިނޫނީ ކޮންމެ ދުވަހަކުވެސް ފަތިހު ކޮފީ ބޮއެވެ. އެހާ ލަހުން ނިދުމުން ނުހޭލެވުނީ ކަންނޭނގެއެވެ. އިޒްޔާން އަންނަންވާއިރަށް ސިޓިންގރޫމް ފޮޅާ ސާފުކުރަން އާޝިޔާ އަވަސްވެގަތެވެ. ހަރުގަނޑަށް އަރާ ފަންކާތައް ސާފުކުރަމުން ދަނިކޮށް ކުއްލިއަކަށް އިޒްޔާން ނުކުތްތަން ފެނިފައި އާޝިޔާގެ އަތްފައި ފިނިވިއެވެ. މީގެކުރިން ހުކުރު ދުވަސްދުވަހު ފަތިހު ކޮފީ ބޮއިގެން ގޮސް ނިދާގޮތަށް އިޒްޔާން ކޮޓަރިން ނުކުންނާނީ ދިހައެއް އެގާރަ ޖަހާފަހުންނެވެ. އޭރަށްވާއިރަށް އާޝިޔާ ހުންނާނީ ގޭތެރޭގެ ހުރިހާ ތަނެއް ފޮޅާ ސާފުކޮށް ނިންމާފައެވެ. ނަމަވެސް މިއަދު އިޒްޔާން އެނުކުތީ މާ އަވަހަކަށެވެ. އާޝިޔާއަށް އިޒްޔާން ފެންނައިރަށް އެވާ ގޮތްތަކަކުން ކޮޅަށް ހުންނަން ދަތިވެއެވެ. ހަރުގަނޑުން ފައިބަން ނުފައިބަން އާޝިޔާއަށް ހުރެވުނެވެ. އާޝިޔާ ހަރުގަނޑަށް އަރައިގެން ފަންކާތައް ފޮހޭތަން ފެނުމުން އިޒްޔާން ހައިރާންވިއެވެ. މިގެ މިހާ ސާފުކޮށް އޮތުމުގެ ސިއްރަކީ މިއީތާއޭ އިޒްޔާންގެ ހިތަށްއެރިއެވެ. އާޝިޔާ، އަމިއްލަ ގެއެއް ބަލަހައްޓާހެން އޭނާގެ ގެ ބަލަހައްޓައިދޭތީ އިޒްޔާން ވަރަށް އުފާވިއެވެ.\n“ތިޔޯ؟ އާޝިޔާތަ މިގެ ފޮޅާ ސާފުކުރަނީ؟” އިޒްޔާން ސުވާލުކޮށްލީ ހައިރާންކަން އެކުލެވިގެންވާ ރާގެއްގައެވެ. އާޝިޔާ ބޯޖަހާލިއެވެ.\n“އާޝިޔާ ފައިބާ. އިޒް ތިކަން ކޮށްލަފާނަން. މީގެފަހުން ގޭތެރެ ސާފުކުރާއިރު އިޒްވެސް އުޅޭނަން.” ހަރުގަނޑުގައި ހިފަހައްޓަމުން އިޒްޔާން ވަރަށް ގާތްގޮތަކަށް ވާހަކަދެއްކިއެވެ. އިޒްޔާން ފައިބަން ބުނުމުން އާޝިޔާ މަޑުމަޑުން ތިރިއަށް ފައިބަމުން ދިޔައެވެ. ތުރުތުރުލާވަރުން ދެންމެ ދެންމެ ވެއްޓިދާނެއޭ އާޝިޔާއަށް ހީވެއެވެ. އެންމެފަހު ހަރަށް ފައި އަޅަން އުޅެނިކޮށް އާޝިޔާގެ ފައި ކައްސާލިއެވެ. އެވަގުތު ހަޅޭކެއްގެ އަޑު އާޝިޔާގެ އަނގައިން ނުކުތެވެ. އާޝިޔާ ވެއްޓުމުގެ ކުރިން އިޒްޔާން އޭނާ ހިފެހެއްޓިއެވެ. އެވަގުތަކީ ދެމީހުންނަށްވެސް އަސަރުތަކެއް ކުރުވި ވަގުތެކެވެ.\nއިޒްޔާންގެ ހިތުގެ ތެޅުން އަވަސްވެ އަތްފައި ފިނިވިއެވެ. އާޝިޔާގެ ހާލަކީވެސް އެއީއެވެ. ނޭނގޭ ބާރަކުން ދެހިތް ގުޅިފައިވާކަން އެދެމީހުންވެސް ދިޔައީ އިހުސާސްކުރަމުންނެވެ. އާޝިޔާ ބޭނުންވީ މުޅި އުމުރަށް އެދެއަތުގެ ތެރޭގައިވާށެވެ. ހިތް އެދި ގޮވަމުންދިޔައީ އިޒްޔާންގެ ލޯތްބަށެވެ. އެއޯގާތެރިކަމަށެވެ. މަޑުމަޑުން އާޝިޔާއަށް އިޒްޔާންގެ މޭގައި ބޯއަޅާލެވުނެވެ. އެވަގުތު އިޒްޔާންއަށް ކުރެވުނު އިހުސާސަކުން އާޝިޔާގެ ހަށިގަނޑު އިތުރަށް ގަޔާލާ ފިއްތާލެވުނެވެ. މިހާރު އެދެމެދަށް ވައިރޯޅިއަކަށްވެސް ވަދެވޭހާ ޖާގައެއް ނެތެވެ. އިޒްޔާންގެ މޭގައި ބޯއަޅާލައިގެން އޮތްއިރު މިކުރެވެނީ ކީއްކަމެއް އާޝިޔާއަކަށް ނުވިސްނެއެވެ. ހިތަށް ކުރަމުންދިޔަ އަސަރުތަކުން ހިތް ރޮއްވަމުން ދިޔައެވެ. އިޒްޔާންގެ ލޯބީގައި އޭނާގެ ހިތް އޮޔާލަމުން ދަނީއެވެ.\nކުއްލިއަކަށް އިޒްޔާން ސިހުނީ އާޝިޔާގެ ލޮލުން އޮހެމުންދިޔަ ހޫނު ކަރުނައިން އޭނާގެ މޭމަތި ތެމެން ފެށުމުންނެވެ. އިޒްޔާން ހައިރާންވީ އާޝިޔާ އެރޮނީ ކީއްވެގެންބާއޭ ހިތަށްއަރާފައެވެ. އާޝިޔާ ކޮންމެވެސް ކަމެއް ފޮރުވާކަން އިޒްޔާންއަށް އަބަދުވެސް އިހުސާސްކުރެވެއެވެ. އެސިއްރު ހޯދަން އިޒްޔާން ބޭނުންވިއެވެ. އެހިމޭންކަމުގެ ފަހަތުގައިވަނީ ކޮންފަދަ ވޭނެއްތޯ ބަލަން ބޭނުންވިއެވެ. އާޝިޔާ ގާތުގައި އަހައިގެން އެކަމެއް ނޭނގޭނެކަން އިޒްޔާންއަށް ޔަޤީނެވެ.\n“އާޝިޔާ! ކިހިނެއްވީ؟ ތަދުވީތަ؟” އިޒްޔާން އާޝިޔާ ދުރުކޮށްލަމުން އަހާލިއެވެ. އާޝިޔާ ނޭފަތް ދަމާލަމުން ބޯހޫރާލިއެވެ.\n“ދެން ކީއްވެ؟ އަނެއްކާ މާބާރަށްތަ ހިފެހެއްޓުނީ؟” އިޒްޔާން އާޝިޔާގެ ކަންފަތްދޮށުގައި ސިއްރުސިއްރުން އަހާލިއެވެ. އެވަގުތު އާޝިޔާގެ މޫނަށް ލަދުވެތިކަމުގެ ރަތްކުލަ ވެރިވެގެން ދިޔައެވެ. އޭނާއަށް ކުރެވުނު ކަންތައް އިހުސާސްވީ އެހިސާބުންނެވެ. ދެން ހަދާނެ ގޮތެއްވެސް ނެތެވެ. އިޒްޔާންއާ ގާތްވެގެން ނުވާނެކަން އެނގޭއިރުވެސް ގާތްވެވެނީއެވެ.\n“ތޭންކްސް. މިހާރު ޤަބޫލުކޮށްފިން މާފުކޮށްފިކަމަށް. ދެން ހިނގާ އަވަހަށް މަސައްކަތް ނިންމަން.” އާޝިޔާ އެއްޗެއް ނުބުނެ އެހުރިގޮތަށް ހުރުމުން ދެންވެސް ވާހަކަދެއްކީ އިޒްޔާންއެވެ. ވެއްޓިފައި އޮތް ފޮތިގަނޑު ހިފައިގެން އިޒްޔާން ހަރުގަނޑަށް އެރިއެވެ. ހުރިހާ ފަންކާއަކާއި ސީލިންގެއް ފޮޅާ ސާފުކޮށްލިއެވެ. އަދި ހުރިހާ ކުޑަދޮރެއްވެސް ފޮހުނީ އިޒްޔާންއެވެ. އިޒްޔާންއަށް އެންމެ އުނދަގޫވީ ލައިބްރަރީ ސާފުކުރާށެވެ. ލައިބްރަރީ ސާފުކޮށް ނިންމާފައި ނުކުތްއިރު އާޝިޔާ އެއޮއް ބޮޑު ގެ އެއްކޮށް ފޮޅާ މޮޕްޖަހާ ނިންމާލައިފިއެވެ. އާޝިޔާގެ އަތްމަތި އަވަސްކަމާއި މުރާލިކަން އިޒްޔާންއަށް ފާހަގަކުރެވުނެވެ. އާޝިޔާ ލައިބްރަރީގައި މޮޕްޖަހަން ހުއްޓާ އީނާއާއި ރީނާ އައެވެ.\n“އަނހާ. ކޮއްކޮމެންނަށް ހޭލެވުނީ ދޯ؟ އާދޭ ބޮޑުބެއާއެކު. އާޝިޔާއްތަ އަންނާނެ ފަހުން.” އިޒްޔާން ދެކުދިން ގޮވައިގެން ދަމުން އާޝިޔާއަށް ބަލާލިއެވެ. އިޒްޔާންގެ އެބަލާލުމުން އާޝިޔާއަށް މިއަދު ލިބެމުންދަނީ އާދަޔާ ޚިލާފު ހިތްހަމަޖެހުމެކެވެ. އެނަޒަރުން ގާތްކަމާއި އޯގާތެރިކަން ލިއްބައިދެއެވެ.\nމެންދުރުގެ ކެއުން ނިންމާފައި އެންމެން ރޭވީ އަންނަ ހުކުރުގައި ހުޅުމާލެއަށް ދާށެވެ. އަޒްފާގެ އެއްބަނޑު ރިޔާޝާ ކިޔާވަރުންނެވެ. މިހާރު އެކޮޅަށް ނުދެވޭތާވެސް ވަރަށް ދުވަސްވެއްޖެއެވެ. އިޒްޔާން އިނީ ސިޓިންގރޫމުގައި ދެކުދިންނާއެކު ކުޅޭށެވެ. އެވަގުތު ބެލް އަޅާލި އަޑަށް އިޒްޔާން ގޮސް ދޮރު ހުޅުވާލިއިރު ދޮރުމަތީގައި ހުރީ މިލީއާއި އޭނާގެ ދަރިފުޅު އިވާންއެވެ. އީނާއާއި ރީނާ ފެނުމާއެކު އިވާން އުފަލުން އެތެރެއަށް ދުއްވައިގަތެވެ.\n“މިލީ! އާދޭ އެތެރެއަށް. ކޮބާ ލޫތު؟ ނާދޭތަ؟” އިޒްޔާން މިލީ ވަންނަން ތަން ދައްކަމުން އަހާލިއެވެ.\n“އާނ. ލޫތު ވީ ޔާމީންމެން ގެއަށް ކުލަލާން ގޮސް. ކޮބާ އާޝިޔާއްތަ؟” މިލީ އިޒްޔާންގެ ސުވާލަށް ޖަވާބުދެމުން އަހާލިއެވެ.\n“ބަދިގޭގަ.” އިޒްޔާންގެ ޖަވާބު ލިބުމުން މިލީ ހިނގައިގަތީ ބަދިގެއާއި ދިމާއަށެވެ. މިލީ ގޮސް ބަދިގެއަށް ވަތްއިރު އާޝިޔާ އުޅެނީ ތަށިތައް ދޮންނާށެވެ.\n“އާޝިޔާއްތާ! ހާދަ ލަހުން ކެއި ދުވަހެއް.” މިލީ އަހާލިއެވެ.\n“އަނހާ މިލީ. ކޮންއިރަކު އައީ؟ މީ ކޮއްކޮމެން ކެއި ތަށިތައް. އެނގެއެއްނު އެކުދިންގެ ކެއުން ހުންނަ ގޮތް.” އާޝިޔާ ތަށި ދޮންނަމުން ބުނެލިއެވެ.\n“ހަމަ ދެންމެ މިއައީ. މި އިވާން މިގެއަށް އަންނަން އުޅޭވަރުން މިއައީ. އިވާން ހުންނަނީ މިހާރު ވަރަށް އުފާވެފަ. ތޭންކްސް.” މިލީ އެހެން ބުނެލަމުން އައިސް އާޝިޔާއާ ބައިވެރިވެގެން ތަށި ދޮންނަން ފެށިއެވެ.\n“ޝުކުރު އަދާކުރާވަރުގެ ކަމެއް ކޮށްދެވިއްޖެތަ؟ މިލީގެ ދައްތައެއް ހުރިނަމަވެސް ހަމަ މިގޮތަށް ދޯ ކަންތައް ކޮށްދޭނީ.” އާޝިޔާ އެހެން ބުނެލުމުން މިލީގެ ލޮލުން ކަރުނަ ފާއްދާލިއެވެ.\n“ކިހިނެއްވީ؟ އަނެއްކާ އަހަރެންނަށް ގޯސް އެއްޗެއްތަ މިބުނެވުނީ؟” އާޝިޔާ ދޮވެދޮވެ ހުރި ތަށިތައް ބަހައްޓާފައި މިލީ ގޮވައިގެން ގޮސް ގޮނޑީގައި ބޭންދިއެވެ. އޭރު ހަމަ ރަނގަޅަށްވެސް މިލީއަށް ރޮވިއްޖެއެވެ. ލޮލުން އޮހެމުންދިޔަ ކަރުނަތައް މިލީ ފޮހެލިއެވެ.\n“އާޝިޔާއްތަގެ ވާހަކައިން ދޮންތަ މަތިން ހަނދާންވީ.” މިލީ އޭނާގެ ދޮންތަގެ ވާހަކަ ބުނުމުން އާޝިޔާ ވަރަށް ޝައުޤުވެރިވިއެވެ. އަދި އިތުރަށް އެވާހަކަތައް އަހަން ބޭނުންވިއެވެ.\n“ކޮބާ މިލީގެ ދޮންތަ؟” އާޝިޔާ ވަރަށް ޝައުޤުވެރިކަމާއެކު އަހާލިއެވެ.\n“ނޭނގެ ވީތަނެއް. އަދިވެސް ނުފެނޭ. ވަރަށް ހޯދައިފިން.” މިލީ ދެރަވެލާފައި ބުނެލިއެވެ. މިލީގެ ވާހަކަތަކުން އާޝިޔާގެ ހިތުގެ ހިނގުން އަވަސްވިއެވެ.\n“ކޮން ނަމެއް މިލީގެ ދޮންތައަށް ކިޔަނީ؟” އާޝިޔާ އަވަސްއަވަހަށް އަހާލިއެވެ.\n“މާހީ!” މިލީ ބުނެލި ނަން އަޑުއިވިފައި އާޝިޔާއަށް ހީވީ އޭނާގެ ވަށައިގެންވާ މާހައުލު އެނބުރިގަތްހެންނެވެ. ކޮޅަށް ހުންނަން ދަތިވުމުން އަވަހަށް ގޮނޑީގައި އިށީނެވެ.\nއާޝިޔާއަށް ބުނާނެ އެއްޗެއް ނުވިސްނުނު ތާނގައި އަންގައިން ބަހެއްވެސް ބޭރުކޮށްނުލެވުނެވެ. އެނގިގެން ދިޔަ ހަޤީޤަތުން އޭނާގެ ދުލުގައި ތަޅެއް ލެވިގެން ދިޔައެވެ. އެތައް އަހަރުތަކަކަށްފަހު ކޮއްކޮއާ ބައްދަލުވުމުން ލިބެންވާ ހަޤީޤީ އުފަލެއް އާޝިޔާއަކަށް ނުލިބުނެވެ. އެންމެ ކުޑަމިނުން މިއީ މިލީގެ ދޮންތައޭ ބުނެލެވެން ނެތެވެ. އާޝިޔާގެ ހިތަށް ކުރާ އަސަރުން އެހިތް ކުދިކުދިވާހެން ހީވެއެވެ. މިއަދު މިދުނިޔޭގައި އާޝިޔާވަރުގެ ބަދުނަސީބުވެރިއެއް ވާނެ ހެއްޔެވެ؟ އެންމެ ލޯބިވާ ދެމީހުންނަށްވެސް ހަޤީޤަތް ސިއްރުކުރަން އޭނާއަށް ވަނީ މަޖުބޫރުވެފައެވެ. އާޝިޔާ އެއްވެސް އެއްޗެއް ނުބުނެ ހިމޭންވެފައި އިނުމުން މިލީ އާޝިޔާގެ އަތުގައި ހިފާލަމުން ގޮވާލިއެވެ. އާޝިޔާ ވަރަށް އުނދަލުން އެބަ އަންނަމޭ ބުނެފައި އަވަސްއަވަހަށް ގޮސް ކޮޓަރިއަށްވަދެ ދޮރު ލައްޕާލިއެވެ.\n“ކީއްވެ އާޝިޔާ އެދިޔައީ؟” ދޮރުން ވަދެގެން އައި އަޒްފާ އަހާލިއެވެ.\n“ނޭނގެ ކީއްކުރަން ކަމެއް. އެބަ އަންނަމޭ ކިޔާފަ އެދިޔައީ.” މިލީގެ ލޮލުން ފައިބާފައި ހުރި ކަރުނަތައް ފޮހެލަމުން ބުނެލިއެވެ. ރުއިމުގެ ސަބަބުން އަޑު ކުރެހިފައި ހުރުމުން އަޒްފާއަކަށް އެކަމެއް ސިއްރެއް ނުކުރެވުނެވެ.\n“މިލީ ރޮނީތަ؟ އަނެއްކާ އާޝިޔާ އެއްޗެކޭ ކީތަ؟” އަޒްފާ ހާސްވެފައި އައިސް ގޮނޑީގައި އިށީންނަމުން އަހާލިއެވެ.\n“ނޫން. އާޝިޔާއްތަ އެއްޗެކޭ ނުކިޔާ. އާޝިޔާއްތައާ ވާހަކަދައްކާލީމަ އަހަރެންގެ ގެއްލުނު ދޮންތަ މަތިން ހަނދާންވީ.” މިލީ ބުނެލިއެވެ.\n“މިލީގެ ދޮންތަވީ ގެއްލިފަތަ؟ ދެން ކީއްވެ ޕޮލިހަށް ނޭންގީ؟” އަޒްފާ ހައިރާންވެފައި އަހާލިއެވެ. އަޒްފާގެ ވާހަކަ އަޑުއިވިފައި މިލީ ހާސްވިއެވެ. މިދެއްކެނީ ކޮން ވާހަކައެއްކަން އޭނާއަށް އިހުސާސްވީ އެހިސާބުންނެވެ.\n“ޕޮލިހުންވެސް ހޯދި. އެކަމަކު ނުފެނުނު. މިހާރު ނިންމައިގެން މިތިބީ ދޮންތަ ދުނިޔޭގަ ނެތީކަމަށް.” މިލީ އެހެން ބުނުމުން އަޒްފާ ހިތްވަރުދިނުމުގެ ގޮތުން މިލީގެ ބޮލުގައި ފިރުމާލިއެވެ. އެކި ވާހަކައިގައި ދެމީހުން ތިބެފައި ބަންޤި ގޮވުމުން އަޒްފާ ކޮޓަރިއަށް ދިޔައީ ނަމާދުކުރާށެވެ. މިލީ ނުކުތްއިރު އިޒްޔާން ފެންނާކަށް ނެތެވެ. ހުރިހާ ކުދިން ތިބީ ކުޅިވަރަށް ގެއްލި ހުސްވެފައެވެ. އާޝިޔާ ނުކުތީ އެވަގުތުއެވެ. އޭރު މިލީވެސް އިވާން ގޮވައިގެން ގެއަށް ދާން ތައްޔާރުވަނީއެވެ.\n“އާޝިޔާއްތާ! ދަނީއޭ. އަވަހަށް އާޝިޔާއްތައާ ސަލާމްކޮށްލާ.” މިލީ ދިއުމުން އާޝިޔާ ދެކުދިން ގޮވައިގެން ކޮޓަރިއަށް ވަނެވެ. އަޞްރު ނަމާދުކޮށްގެން ދެކުދިން ގޮވައިގެން ދުއްވާލަން ދާނެކަމަށް އިޒްޔާން ވަނީ ބުނެފައެވެ. އިޒްޔާން އައިއިރު އާޝިޔާ ހުރީ ދެކުދިން ތައްޔާރުކޮށްގެންނެވެ. އިޒްޔާން އެދުނީ އާޝިޔާވެސް އެމީހުންނާއެކު ދިއުމަށެވެ. ދާން ބޭނުންނުވިޔަސް އީނާއާއި ރީނާ ކިޔަން ފެށުމުން އެމީހުންނާއެކު ދާން އާޝިޔާ އެއްބަސްވިއެވެ.\nޖެހިގެން އައި ދުވަހު ސައި ބޮއިގެން އާޝިޔާއާ އަޒްފާ ތިބީ ކުދިން ގޮވައިގެން ޓެރަސްގައެވެ. އެވަގުތު އިޒްޔާން އައިސް ވަތްތަން ފެނުނެވެ.\n“ޔާން! މިގަޑީ ކިހިނެއްވީ؟” އަޒްފާ އަހާލިއެވެ.\n“މިއައީ ޑޭޑް ގުޅައިގެން. ހޮޓެލްގެ ސިލްވަރ ޖުބްލީއަށް ތައްޔާރުކުރަން އިޒް އެކޮޅުގަ މަޑުކުރާށޯ ޑޭޑް ބުނީ.” އިޒްޔާން އެހެން ބުނަމުން އާޝިޔާއަށް ބަލާލިއެވެ. މިހާރު އާޝިޔާ ނުފެންނަ ހިސާބަށް ދާން އިޒްޔާން ބޭނުމެއްނުވެއެވެ. ނަމަވެސް ބައްޕަގެ ކުރިމަތީގައި ނޫނެކޭ ބުނާނީ ކިހިނެއް ހެއްޔެވެ؟ ބައްޕަގެ ހުވަފެންތައް ހަޤީޤަތަކަށް ހެދުމަށްޓަކައި އިޒްޔާން އަތުކުރި އޮޅާލީ ވަރުގަދަ އަޒުމެއްގައެވެ. އަޒްފާއާ ވާހަކަދައްކާލަން އިރުކޮޅަކު ހުރެފައި އިޒްޔާން ދާން ހިނގައިގަތެވެ. އިޒްޔާން ލޯމަތިން ގެއްލެންދެން އެސްފިޔަ ޖަހާލަންވެސް ހަނދާންނެތިފައި އާޝިޔާއަށް ހުރެވުނެވެ. އިޒްޔާން ކުއްލިއަކަށް ދާންޖެހުންވީ އާޝިޔާއަށް ކެތްކުރަން ދަތިވި ކަމަކަށެވެ. ކުޑަމިނުން އިޒްޔާން ދަނީ ކިތަށް ދުވަހަށްކަމެއްވެސް އާޝިޔާއަކަށް ނޭނގެއެވެ. އަހާލަންވެސް ނުކެރިފައި ރެއިލިންގެ ދަގަނޑުގައި ބާރަށް ހިފަހައްޓާލައިގެން އާޝިޔާއަށް ހުރެވުނީއެވެ.\nއާޝިޔާގެ އަރާމު ނިދި ގެއްލި ހިމޭންކަން އޭނާ ވަށާލައިފިއެވެ. އިޒްޔާން ނުފެނި ދާ ކޮންމެ ސިކުންތެއް އާޝިޔާއަށް ހީވަނީ ޤަރުނެއްހެންނެވެ. ޚާއްސަކޮށް ފަތިހުގެ ކޮފީ ގަޑި މަތިން ހަނދާންވެ އާޝިޔާއަށް ރޮވޭގޮތްވިއެވެ. އިޒްޔާންދެކެ މިހާ ލޯބިވާއިރު އިޒްޔާންއާ ދުރުގައި އާޝިޔާ އުޅޭނީ ކިހިނެއް ހެއްޔެވެ؟ އާޝިޔާއެކޭ އެއްގޮތަށް އިޒްޔާންވެސް ވަގުތުތައް ގުނަމުންދަނީ ބޭޤަރާރުކަމާއި އެކުގައެވެ.\nހަފްތާއެއް ވޭތުވެދިޔައިރު އިޒްޔާންއަށް ކެތްކުރެވެނީއެއް ނޫނެވެ. ގެއަށް ނުދެވޭތީ އާޝިޔާގެ އަޑު އަހާލާ ހިތުން ގެއަށް ގުޅަން ފެށުނެވެ. ނަމަވެސް އެއިން ކޮންމެ ފަހަރަކުވެސް ފޯނު ނަގަނީ އިޒްޔާންގެ މަންމައެވެ. ކޮންމެގޮތެއްވިޔަސް މިކަން ނުނިމެނީސް އިޒްޔާންއަށް ގެއަށް ދެވޭކަށްވެސް ނެތެވެ. ބަރާބަރު ދެމަސްވެގެން ދިޔައީ އިޒްޔާންގެ ހިތަށް ކެތްކުރަން ދަތި އިހުސާސްތަކެއްގައި ބޭޤަރާރުކަމާއެކު ދުވަސްތައް ގުނަގުނާ ހުއްޓައެވެ.\nއާޝިޔާގެ ކަމަކީ އިޒްޔާންގެ ހަނދާންތައް އާކޮށްކޮށްފައި ރުއިމެވެ. އޭނާއަށް ކުޑަނަމަވެސް ހަމަޖެހުމެއް ލިބެނީ އީނާއާއި ރީނާއާއެކު ހޭދަކުރެވޭ ވަގުތުތަކުގައެވެ. އެވަގުތުތަކުގައިވެސް އިޒްޔާން އެކުދިންނާއެކު ކުޅެން އުޅޭގޮތް ހަނދާންވެ ހިތް ތަޅުވައެވެ. އާޝިޔާއަށް އެންމެ ބޮޑަށް އިޒްޔާންގެ ހަނދާންތައް އާވަނީ މިލީއާ ދިމާވާ ވަގުތުތަކުގައެވެ. މިލީއަކީ އޭނާގެ ކޮއްކޮކަން އެނގުނުފަހުން އާޝިޔާ އިވާންވެސް ގެންގުޅެނީ އަމިއްލަ ދަރިއެއްހެންނެވެ. އެތައް ދުވަހަކަށްފަހު އާޝިޔާއާއި މިލީ ފުރަތަމަ ދިމާވީ ދަތުރުދިޔަ ދުވަހުއެވެ. މިހާރު އެގުޅުން ބަދަހިވެގެން ގޮސްފައިވަނީ ފެންނަ ކޮންމެ މީހަކަށްވެސް އެއީ ދެބެންނޭ ނުބުނެވި ނުދާނެހެންނެވެ.\nހެނދުނު ހެނދުނާ އާޝިޔާ ބަދިގޭގައި އުޅެނިކޮށް ފަހަތުން އިޒްޔާންގެ އަޑުއިވުމުން ސިހިފައި ބަލާލިއެވެ. މިއަދު އިޒްޔާން ފެންނަނީ ވަރަށް ވަރުބަލިކޮށެވެ. ކޮފީއެއް ގެންނަން ބުނެފައި މަޑުވެސްކޮށްނުލާ އިޒްޔާން ދިއުމުން އާޝިޔާ ހައިރާންވިއެވެ. މިއޮއްހާ ދުވަހު އޭނާއަށް މިކުރެވުނު އިހުސާސްތަކަކީ ވަހުމެއްބާއޭ އާޝިޔާގެ ހިތަށްއެރިއެވެ. ކޮފީ ހިފައިގެން ދިޔައިރު އާޝިޔާގެ ހިތް ބާރުބާރަށް ތެޅެމުންދިޔައެވެ. ސޯފާގައި އުޑުތިލަމަތިން ދެލޯ މަރައިގެން އިޒްޔާން އޮތެވެ. އާޝިޔާ ތުރުތުރުލާ ހާލު ކޮފީތަށި މޭޒުމަތީ ބަހައްޓަން އުޅުނު ވަގުތު ފަހަތުން އައި އީނާ އާޝިޔާ ގައިގައި ޖެހިގަތެވެ.\n“އާހް…” ސިހުނުވަރުން އާޝިޔާއަށް ހަޅޭއްލަވައިގަނެވެ. އާޝިޔާގެ އަޑަށް އިޒްޔާން ސިހިފައި ލޯހުޅުވާ ބަލާލިއެވެ. އޭރު އާޝިޔާ އަތް ފޮޅަމުން ތެދުވަނީއެވެ. އީނާ ޖެހިގަތުމުން ހޫނު ކޮފީތަށި އާޝިޔާގެ އަތަށް ބަންޑުންވީއެވެ. އިޒްޔާން ފުންމައިގެން ތެދުވެ އާޝިޔާގެ އަތުގައި ހިފައިގެން ދާން ހިނގައިގަތެވެ. ކުއްލިއަކަށް އާޝިޔާ އަތް ދަމައިގަތެވެ. އެވަގުތު އިޒްޔާން ލޯއަޅާލުމުން އާޝިޔާ ހިމޭންވިއެވެ. އިޒްޔާން އާޝިޔާގެ އަތުގައި ހިފައިގެންގޮސް ޒިންކު އިސްކުރު ދަށަށްލާ ފެންއަޅަން ފެށިއެވެ.\n“އަދިވެސް ނުދައްކަން އުޅޭތި.” އާޝިޔާގެ އަތަށް ފެންއަޅަމުން އިޒްޔާން ވާހަކަދެއްކީ ނުރުހިފައެވެ. “ކިހިނެއް ހަދަން އުޅެ ކޮފީތަށި އަތަށް ބަންޑުންވީ؟ މިއޮއް ރީތި އަތަށް ގޮތެއް ވެއްޖެއްޔާ މިހިތް ހަލާކުވެދާނެއެއްނު.” އާޝިޔާ ގެންގޮސް ގޮނޑިއެއްގައި ބައިންދާފައި އިޒްޔާން ދިޔައީ ބޭސްފުޅި ބަލައެވެ. ބޭސްފުޅި ހިފައިގެން އައިއިރުވެސް އާޝިޔާ އެއިންގޮތަށް އިނެވެ. އާޝިޔާ އަތަށް ކޮފީތަށި ބަންޑުންވުމުން ދެކުދިންވެސް ތިބީ ވަރަށް ދެރަވެފައެވެ. އެއީ އެއްވެސް ކަމެއްނޫންކަމަށް ބުނެ ވިސްނައިދިނުމަށްފަހު އިޒްޔާން އެދެކުދިން އަޒްފާ ގާތަށް ފޮނުވާލިއެވެ. ބޭސް އުނގުޅަމުން ދިޔައިރު އާޝިޔާގެ ނޭވާ އަވަސްވަމުން ދިޔައެވެ. އެބޭހުގެ ދިލައަށްވުރެ އޭނާގެ ހިތުން ނަގާ ދިލަ ހޫނު މާބޮޑެވެ. އިޒްޔާންގެ އިނގިލިތައް އެއަތުގައި ބީހެމުންދާއިރު އެލިބެމުންދާ އަރާމަކުން އާޝިޔާގެ ދެލޯ މެރިގެންދިޔައެވެ. ކުއްލިއަކަށް އިޒްޔާން ކޮށްލި ކަމަކުން އާޝިޔާ ސިހިފައި ލޯހުޅުވާލިއެވެ.\nAnehkkaa dhaiy elhee tha 😂😂😂\nހެހެހެ… ވެދާނެ ހަމަ\naslu alhugadaky mihen kiya vaahaka thaka comment kuraa meehei noon but mi vaahaka aky v reethi vaahaka veema commente dhenan mi story v reethi waiting4next part inshaa allah\nޝުކުރިއްޔާ އައިމް! އިރާދަކުރެއްވިއްޔާ މާދަމާ 14ވަނަ ބައި ގެނެސްދޭނަން\nVvv rythi stry…tnx fr da awesome stry…saandy ge hiyyvarah faffashun shukuru…😊😊\nI guess I know what will happened it 😂😂\nMi vaahaka asluves v salhi…😘😘\nAthugai thunfaiy jassaalee.\nV reethi. dhen kihineh baa vaanee v hiyy thelhey\nhabeys hama Alhe dhn kon irakunbaa aashiyaa mee malakaa kann izyaanah igeyny …. waiting waitin 😃😃\nStory varah varah salhi. Keep it up sandy\nmashaa allah…v reethi\nstory v v nice eingy saandy.\nV habbu mi story. .. maasha allah. .. keep it up Saandy. . 😘\nwoww… inthizaaruga mi hunjnany mi vaahaka kiyan libeyne irakah.. waiting for anothr part,,..\nޝުކުރިއްޔާ އެނޮނީމަސް! އިރާދަކުރެއްވިއްޔާ މިރޭ އަޕްކޮށްލަދޭނަން\nSaandy story up koh dheeba plx v kiyaa hithun miulhenee\nޝުކުރިއްޔާ ނާދީ! އިރާދަކުރެއްވިއްޔާ މިރޭ އަޕްކޮށްލަދޭނަން\nV reethi, maashaALLH..\nkon irakun up vanii story\nމީ! އިރާދަކުރެއްވިއްޔާ މިރޭ އަޕްކޮށްލަދޭނަން\nAlhe avahah up kohba story. V reethi mi bai ves.\nޝުކުރިއްޔާ ޝާ! މިހާރު އަޕްކޮށްފަ އިންނާނީ


ރިސާރޗް ކޮންސަލްޓަންޓް (ޕްރޮމިސް ޕްރޮޖެކްޓް)\nމަޤާމް :ރިސާރޗް ކޮންސަލްޓަންޓް\nރިސަރޗް ޑިވެލޮޕްމަންޓް އޮފީސް/ ކ. މާލެ\nމަހަކު 3,000.00 ރުފިޔާ\nމަހަކު 4,500.00 ރުފިޔާ\nއެންވަޔަރަމަންޓް، އިކޮނޮމިކްސް، ފައިނޭންސް، ނުވަތަ ބިޒްނަސް ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ9ވަނަ ހަރުފަތުގެ ސަނަދެއް ހާސިލުކޮށްފައިވުމާއި އެންވަޔަރމަންޓް، އިކޮނޮމިކްސް، ފައިނޭންސް، ނުވަތަ ބިޒްނަސް ގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ7ވަނަ ހަރުފަތުގެ ސަނަދެއް ހާސިލުކޮށްފައިވުން.\nދިރާސާކުރުމުގެ ތަޖުރިބާ ހުރުމާއެކު، ކުރައްވާފައިވާ ދިރާސާތައް ޕިޔަރ ރިވިއުޑް ޖަރނަލްތަކުގައި ޝާއިއުކޮށްފައިވުން.\nގުޅުންހުރި ދާއިރާއަކުން ކިޔަވާ ދިނުމުގެ ތަޖުރިބާ ހުރުން.\nޕްރޮމިސް ޕްރޮޖެކްޓްގެ ކޮންސޯޓިއަމް ޕާރޓްނަރ އޭޖެންސީތަކާއި ގުޅިގެން ހިންގާ ޙަރަކާތްތަކާ ގުޅިގެން ކުރަންޖެހޭ މުއާމަލާތައް ކުރުމާއި، ހަރަކާތްތައް ރޭވުމާއި، ހަރާކާތްތައް ހިންގުމުގައި އިސް ދައުރެއް އަދާ ކުރުން.\nޕްރޮޖެކްޓް ގެ ދަށުން އެއްކުރަންޖެހޭ ޑޭޓާއެއް ނެގުމާއި، ނެގޭ ޑޭޓާ ޕްރޮސެސް ކުރުމާއި، ޑޭޓާ ބޭނުންކޮށްގެން ހަދަންޖެހޭ އެނަލިސިސް ގެ މަސައްކަތްތައް ކުރުމުގައި އިސް ދައުރެއް އަދާކުރުން.\nކުނިބުނި މެނޭޖުކުރުމާއި ތިމާވެއްޓާ ގުޅޭގޮތުން ހެދިފައިވާ ޤާނޫނުތަކާއި ސިޔާސަތުތައް މުރާޖައާކޮށް ދިރާސާތައް ހެދުން.\nޕްރޮޖެކްޓާ ގުޅުންހުރި ހުރިހާ ރިސާރޗް ހަރަކާތްތައް ކުރުމުގައި އިދާރީގޮތުން ދޭންޖެހޭ އެހީތެރިކަންދިނުން.\nޕްރޮޖެކްޓްގެ ހަރަކާތްތައް އިމްޕްލިމެންޓްކުރުމުގައި ޕްރޮޖެކްޓް މެނޭޖަރ އަށް ދޭންޖެހޭ އެހީތެރިކަންދިނުން.\nފީލްޑް ވޯރކް އަދި ޕްރޮޖެކްޓާ ގުޅުންހުރި ހަރަކާތްތައް ރާވާ ހިންގުން.\nދެމެހެއްޓެނެވި ތަރައްޤީއާއި ވިޔަފާރީއާއި އިޤްތިޞާދުގެ ދާއިރާތަކުން ދިރާސާތައް ފަރުމާކޮށް ރިސާރޗް ހަދައި ޢާއްމުކުރުން.\nރިސަރޗް ޑިވެލޮޕްމަންޓް އޮފީހުގައި ހިންގޭ ޕްރޮގްރާމްތަކާއި ޕްރޮޖެކްޓްތައް ހިންގުމުގައި އެހީތެރިވުން\nދެމެހެއްޓެނެވި ތަރައްޤީއާއި ވިޔަފާރީއާއި އިޤްތިޞާދުގެ ދާއިރާތަކުގެ ދަރިވަރުންގެ ދިރާސާތައް ސުޕަވައިޒްކުރުމާއި ކިޔަވައިދިނުން.\nރިސަރޗް ޑިވެލޮޕްމަންޓް އޮފީސް ހިންގުމަށް ބޭނުންވާ ފަންޑު ހޯދުމުގެ ޕްލޭންތައް އެކުލަވާލާ ފަންޑު ހޯދުން.\n)4) އެތެރެއާއި ބޭރުގެ މުވާޞަލާތީ ގުޅުންތައް:\nރިސަރޗް ޑިވެލޮޕްމަންޓް އޮފީހުގެ މަޤްޞަދުތައް ޕްރޮމޯޓް ކުރުމާއި އޮފީހުން ކުރާ ކަންތައްތައް އިޝްތިހާރު ކުރުން.\nއަންނަނިވި ކަންތައްތައް ހިމެނޭ ގޮތަށް ރިސަރޗް ޑިވެލޮޕްމަންޓް އޮފީހުގެ އައުޓްރީޗް ސްޓްރެޓެޖީ ކުރިއަރުވައި ބެލެހެއްޓުން: މީހުންނާ ބައްދަލުކޮށް ވާހަކަ ދެއްކުން، ބްރީފިންގ ތަކާއި ޕްރެޒެންޓޭޝަން ތައް ދިނުން، މީޑިއާ މުޢާމަލާތްތައް ކުރުން، ޚާއްޞަ ޕަބްލިކޭޝަންތަކަށް މަޒުމޫނުތަކާއި ޖާރނަލް ތަކުގައި ޕޭޕަރުތައް ޝާއިޢު ކުރުން\nވިޔަފާރީގެ ދާއިރާގައި މަސައްކަތްކުރާ ކުދި އަދި މެދުފަންތީގެ މީހުން ތިމާވެއްޓާއި ދެމެހެއްޓެނިވި ތަރައްޤީއަށް އަހުލުވެރިކުރުމަށް ކުދި ތަމްރީނުތައް ރާވައި ހިންގުން.\nޔުނިވަރސިޓީގެ ރިސަރޗް ޑިވެލޮޕްމަންޓް އޮފީހުގެ ޕޮލިސީ/ސިޔާސަތުތައް ތަންފީޒުކުރުން.\n2021 މާރިޗު 18 ވާ ބުރާސްފަތި ދުވަހުގެ މެންދުރު 12:00 ގެ ކުރިން ތިރީގައިވާ ފޯމް ލިންކް މެދުވެރިކޮށް އޮންލައިންކޮށް.\nވަޒީފާއަށް އެދޭ ފޯމު (ވަޒީފާއަށް އެދޭ ފޯމު، ޔުނިވަރސިޓީގެ އިދާރީ މަރުކަޒުގެ ރިސެޕްޝަނުން ލިބެން ހުންނާނެއެވެ. އަދި ތިރިގައި މިވާ ޔުނިވަރސިޓީގެ ވެބްސައިޓުގެ ލިންކުން ޑައުންލޯޑް ކުރެވެންވެސް ހުންނާނެއެވެ.)\nJob Application Form (PROMISE Project)\nއަމަލީގޮތުން ގިނަ ދިރާސާތަކެއް ހަދާފައިވާ އަދި މިދާއިރާއަށް މީހުން އަހުލުވެރިކުރުމުގެ މަސައްކަތް ކުރައްވާ ފަރާތްތަކަށް އިސްކަންދެވޭނެއެވެ.\nމި އިޢުލާނާ ގުޅިގެން އިތުރު މަޢޫލޫމާތު ސާފުކުރުއްވުމަށް ގުޅުއްވާނީ 3345144 ނަމްބަރު ފޯނަށެވެ.\nސުންގަޑި: 18 މާރިޗު 2021 1200


Councilthakakee kudhi kudhi sarukaaruthakeh: Nizar | Mihaaru\nކައުންސިލްތަކަކީ މުސްތަގުބަލުގައި ކުދިކުދި ސަރުކާރުތަކެއް: ނިޒާރު\n04 ފެބުރުއަރީ 2020 - 14:26 28 comments\nމިހާރުގެ ސަރުކާރު ވެރިކަމަށް އައުމަށް ލާމަރުކަޒީ ގާނޫނަށް ގެނައި ބޮޑެތި އިސްލާހުތަކާ އެކު، ކުރިއަށް އޮތް ތަނުގައި ކައުންސިލްތައްވެގެން ދާނީ ބޮޑެތި ބާރުތަކެއް ލިބިދީފައިވާ ކުދިކުދި ސަރުކާރުތަކަކަށް ކަމަށް، ކުރިއަށް އޮތް ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓްގައި އައްޑޫގެ މޭޔަރު ކަމަށް ވާދަކުރައްވާ އަލީ ނިޒާރު ރޭ ވިދާޅުވެއްޖެ އެވެ.\nއެމްޑީޕީގެ ޕްރައިމަރީން އޭނާ އަށް ލިބުނު ކާމިޔާބީ ފާހަގަކުރަން ހިތަދޫގެ އަންހެން ސަޕޯޓަރުން އިންތިޒާމުކޮށްގެން އެ އަވަށުގައި ރޭ ބޭއްވި ބައްދަލުވުމެއްގައި ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެމްބަރުކަން ވެސް ކުރައްވާފައިވާ ނިޒާރު ވިދާޅުވީ ކައުންސިލްތަކަށް ދައުލަތުގެ ބަޖެޓުން މިހާރު ބަޖެޓެއް ވެސް ދޭ ކަމަށެވެ.\n"ހަގީގަތުގައި މިހާރު މި ހޮވޭ ކައުންސިލްތައް މުސްތަގުބަލުގައި ވެގެން ދާނީ ކުދިކުދި ސަރުކާރުތަކަކަށް. ކައުންސިލްތަކަށް ބޮޑެތި ބާރުތަކުގެ ދޫދިނުމާ އެއްކޮށް ދައުލަތުގެ ބަޖެޓުން ބޮޑު ޕަސެންޓެއް ކައުންސިލްތަކަށް ފޯރުކޮށް ދެވޭނެ."\nއޭނާ ވިދާޅުވި ގޮތުގައި މި ސަބަބާ ހުރެ ކައުންސިލްތަކަށް ރައްޔިތުން ބޭނުންވާ ކަންކަން ކޮށްދޭން މަގުފަހިވެގެން ދާނެ އެވެ.\nނިޒާރު ވިދާޅުވި ގޮތުގައި އައްޑޫ ކައުންސިލަށް މި އަހަރަށް 73 މިލިއަން ރުފިޔާގެ ބަޖެޓެއް އޮތް އިރު، ސަރުކާރުން މިިހާރު ވެސް އައްޑޫގައި 523 މިލިއަން ރުފިޔާ ކަންކަން އަންނަނީ ކުރަމުންނެވެ.\n"ކުރަމުން އަންނަ ބައެއް ކަންކަން އަޅުގަނޑުމެންނަށް ނުފެނުނަސް އެކަންކަން އަންނަނީ ހިނގަމުން،" އޭނާ ވިދާޅުވި އެވެ. "އަދި ހަމައެއާ އެކު ގަބޫލު ވެސް ކުރަން ޖެހޭ ސަރުކާރަށް އަހަރަކަށް ވުރެ ގިނަ ދުވަސްވީ އަރު އަޅުގަނޑުމެންނަށް [އައްޑު އަށް] ހާސިލުނުވެ ހުރި ކަންކަމުގެ ދަތިކަން ތަޖުރިބާކުރަމުން ރައްޔިތުން ޖެހިފައިވާކަން."\nއެހެން ވިޔަސް އެކަންކަން އިބްރާހީމް މުހައްމަދު ސޯލިހްގެ ސަރުކާރުން ކުރިއަށް އޮތް ރިޔާސީ އިންތިހާބަށް ދިއުމުގެ ކުރިން ހައްލުކޮށް ދެއްވާނެ ކަމަށް ވިދާޅުވި އެވެ.\n"ގަބޫލު ވެސް ކުރަން ޖެހޭ ސަރުކާރަށް އަހަރަކަށް ވުރެ ގިނަ ދުވަސްވީ އަރު އަޅުގަނޑުމެންނަށް [އައްޑު އަށް] ހާސިލުނުވެ ހުރި ކަންކަމުގެ ދަތިކަން ތަޖުރިބާކުރަމުން ރައްޔިތުން ޖެހިފައިވާކަން."\n"އެއީ ޝައްކެއް އޮތް ކަމެއް ނޫން." ނިޒާރު ވިދާޅުވި އެވެ.\nއޭނާ ވިދާޅުވި ގޮތުގައި ލާމަރުކަޒު ކުރުމުގެ ހަގީގީ ބޭނުމަކީ ރައްޔިތުންނާ ވީހާ ވެސް ގާތުން ހިދުމަތްތައް ދިނުން ކަމަށްވާތީ އާއި ވެރިންގެ ފިކުރާއި ރައްޔިތުންނާ ގުޅުމަކީ ވެސް މުހިއްމު ކަމެކެވެ. އަދި އެ ވިސްނުން އެންމެ ބޮޑަށް އޮތީ އެމްޑީޕީގައި ކަމަށް ވިދާޅުވި އެވެ.\n"އެމްޑީޕީ ނޫން ބަޔަކަށް ރައްޔިތުންނާ ގުޅުން ހުރި އަސާސީ ކަންކަމުގެ ވާހަކަ އާއި ސީދާ ރައްޔިތުންނާ ގުޅުން ހުރި އެހެން ކަންކަމުގެ ވާހަކަ ވެސް ދައްކާ ވެރިން ތިބި ސިޔާސީ ޕާޓީއެއް ރާއްޖޭގައި ނެތް،" ނިޒާރު ވިދާޅުވި އެވެ.\n"ކައުންސިލްތައް މިހާރު މިހިނގާ 19 ވަނަ މަޖިލީހުން ބާރުތައް ދޭން މަސައްކަތްކުރުމަކީ އޭގެ ހެއްކެއް. އެހެންވީމާ ބުނަން އޮތީ އެމްޑީޕީގެ ޕްލެޓްފޯމަކީ ރައްޔިތުންގެ ވިންދާއި އިހުސާސްތަކާ ގުޅިފައިވާ ކެންޑިޑޭޓުން ވެސް އިންތިހާބުގައި ވާދަކުރާނެ ޕާޓީއޭ،" އޭނާ ވިދާޅުވި އެވެ. "ވޯޓް ދޭން ޖެހޭނީ އެ މީހުންނަށް ކަމަށް ވަކާލާތުކުރަމުން މި އަންނަނީ މި ސަބަބުތަކާ ހުރެ. އެހެންވީމާ މި ކެންޑިޑޭޓުންނަށް ވޯޓް ދިނީމަ ރައްޔިތުންނަށް އިހުމާލެއް ނުވާނެ. އެ މީހުން ރައްޔިތުންނާ ގުޅުން ހުރި ކަންކަން ގާތުން ކޮށްދޭނެ."\nނިޒާރު ވިދާޅުވި ގޮތުގައި ކޯލިޝަނުގައި އިސްކޮށް އެމްޑީޕީ އޮތުމާއި މަޖިލީހުގެ ސުޕަ މެޖޯރިޓީ އޮތުމުން ކައުންސިލްތަކަށް ވެސް އެމްޑޕީގެ ކެންޑިޑޭޓުން ހޮވުމަކީ ތަރައްގީގެ ކަންކަން ކުރިއަށް ގެންދަން ފަސޭހަ ވާނެ ކަމެކެވެ. އެހެންވެ އައްޑޫ ސިޓީ ކައުންސިލަށް އެމްޑީޕީގެ ކެންޑިޑޭޓުން ހޮވަން ގޮވާލެއްވި އެވެ.\n"އޭރުން އަރައިރުންވުމަކާ ނުލައި ރައްޔިތުން ބޭނުންވާ ކަންކަން ފަސޭހައިން ކުރުމުގެ ފުރުސަތު އޮންނާނެ،" އޭނާ ވިދާޅުވި އެވެ. "އަދި ތަފާތު ފިކުރުގެ ވިސްނުންތަކާ އެކު ކަންކަން ކުރަން ޖެހޭ ގޮތް ވެއްޖެ ނަމަ އާހިރުގައި ރައްޔިތުން ބޭނުންވާ ކަންކަމެއް ނުކުރެވޭނެ."\nއިތުރު ލިޔުންތައް އެމްޑީޕީ ސ. ހިތަދޫ އައްޑޫ އައްޑޫ މޭޔަރު ކުރީގެ މެމްބަރު އަލީ ނިޒާރު


އަލްވޭސް އެނބުރި ބްރެޒިލަށް | Jazeera\tއަލްވޭސް އެނބުރި ބްރެޒިލަށް - Jazeera\nއަލްވޭސް އެނބުރި ބްރެޒިލަށް\nމުޙައްމަދު ޤާސިމް August 3, 2019 45 views0\nބްރެޒިލަށް އެންމެފަހުގެ ކޮޕާ އެމެރިކާ ފުޓްބޯޅަ މުބާރާތް ކާމިޔާބުކޮށްދިން ކެޕްޓަން ޑެނީ އަލްވޭސް އެ ގައުމުގެ ކްލަބެއްކަމަށްވާ ސައޮ ޕައޮލޯ އަށް ބަދަލުވެއްޖެއެވެ.\nފަހުގެ މީޑިއާ ރިޕޯޓްތައް ބުނާގޮތުން، ސައޮ ޕައޮލޯއާ އެކު އަލްވޭސް ވަނީ 2022 ވަނަ އަހަރުގެ ވޯލްޑްކަޕްގެ ނިޔަލަށް މަޑުކުރުމަށް އެއްބަސްވެފައެވެ.\nއުމުރުން 36 އަހަރުގެ އިތުބާރު ފުލްބެކް އަލްވޭސް އެންމެފަހުން ކުޅުނީ ފްރާންސްގެ ޗެމްޕިއަން ޕީއެސްޖީއަށެވެ. މިދިޔަ ސީޒަނަށް ފަހު އެ ޓީމާއެކު ހަދާފައިވާ އެއްބަސްވުން ހަމަވުމުން ކްލަބެއް ނެތި ހުރި އަލްވޭސް ވަނީ ސްޕެއިނުގެ ސެވިއްޔާ އާއި ބާސެލޯނާގެ އިތުރުން އިޓަލީގެ ޔުވެންޓަސް އަށް ވެސް ކުޅެފައެވެ.\nބްރެޒިލްގެ ގައުމީ ޓީމަށް 114 މެޗު ކުޅެދީފައިވާ އަލްވޭސްގެ ޕްރޮފެޝަނަލް ކެރިއަރުގައި މިހާތަނަށް 40 ތަށި ހަމަކޮށްފައިވާއިރު، އޭނާގެ ކްލަބު ކެރިއަރުގެ އެންމެ ކާމިޔާބު ދުވަސްތައް ހޭދަކުރީ ބާސެލޯނާގައެވެ. އެ ޓީމާއެކު 23 މުބާރާތެއްގެ ތަށި ހޯދާފައިވާއިރު، އެންމެ ފާހަގަކޮށްލެވޭ ކާމިޔާބީތަކުގެ ތެރޭގައި، ތިން ފަހަރު ޔުއެފާ ޗެމްޕިއަންސް ލީގު އަދި ހަ ފަހަރު ސްޕެނިޝް ލަލީގާ ހޯދާފައިވެއެވެ.\nއޭގެކުރީން، ސެވިއްޔާގައި ހޯދީ ކާމިޔާބީތަކަށް ބަލާއިރު، ސްޕެނިޝް ސުޕަ ކަޕް ސްޕެނިޝް ކަޕް އަދި ޔުއެފާ ކަޕް ތިން ފަހަރު ހޯދާފައިވެއެވެ.\nއަލްވޭސް އެންމެފަހުން ކުޅުނު ޕީއެސްޖީއާއެކު ފްރެންޗް ލީގާއި ފްރެންޗް ސުޕަ ކަޕް ދެފަހަރު ހޯދިއިރު ފްރެންޗް ކަޕް އެއްފަހަރު ހޯދާފައިވެއެވެ. އޭނާ ވަނީ ޔުވެންޓަސް އާއެކު އިޓާލިއަން ސެރިއޭގެ އިތުރުން އިޓާލިއަން ކަޕްވެސް ކާމިޔާބުކޮށްފައެވެ.\nސައޮ ޕައޮލޯގައި އަލްވޭސް ބޭނުންކުރުމަށް ހަމަޖެހިފައިވަނީ 10 ނަންބަރު ޖާޒީއެވެ.\nކޮވިޑް:19 125 ކޭހުގެ ތެރެއިން 26 މާލެ ސަރަހައްދުން\nވެކްސިން ފުރިހަމަކުރުމަށް ރައީސްގެ އިލްތިމާސް\nމަރުގެ އިންޒާރުދިން ޓީޗަރު ވަޒީފާއިން ވަކިކޮށްފި\n"ނިއު ނޯމަލް" އަކަށް ރާއްޖޭގެ ހާލަތު ގެނެވިއްޖެ!\nމި މަހު ކުރީކޮޅު އަދުހަމްއަށް ހުކުމްކުރެވޭނެ ކަމަށް ބެލެވޭ: ޕީޖީ\nގަމާއި ފޮނަދޫ މޮނިޓަރިންގ އަށް ލައިފި\nތުހުމަތުތަކަށް އިންކާރު ކުރައްވައި ޔާމީން ހުންނެވީ ހަނު\nކޮވިޑް-19 ގެ ވައިރަސް ލީކުވީ ޗައިނާގެ ރިސަރޗް ފެސިލިޓީއަކުން!


އިބްނު ޢައްބާސް رضي اللّه عنهما ރިވާ ކުރެއްވިއެވެ. ރަސޫލު ﷲ ﷺ ޙަދީޘް ކުރެއްވިއެވެ.\n“(ޝަރުޢީ މައްސަލަ ތަކުގައި) މީސްތަކުންނަށް އެމީހުން ދަޢުވާ ކުރާހައި އެއްޗެއް ދޭނަމަ، (ﷲ އަށް ބިރުވެތި ނުވާ) މީހުން (ޙައްޤަކާ ނުލައި އެހެން) މީހުންގެ މުދަލާއި ލެޔަށް (އެބަހީ: ޤިޞާޞްހިފައިދިނުމަށް އެދި) ދަޢުވާ ކުރީސްކަން ކަށަވަރެވެ. އެހެނެއްކަމަކު، ހެކި ހުށަހަޅައި (ސާބިތު ކުރުން) ވަނީ ދަޢުވާކުރާ މީހާގެ މައްޗަށެވެ. އަދި (އެއީ ތެދެއް ނޫންކަމަށް ﷲ ގަންދީ) ހުވާ ކުރުންވަނީ އިންކާރު ކުރާ (ދަޢުވާ ރައްދުވާ) މީހާގެ މައްޗަށެވެ.”\n– މީސްތަކުންގެ މުދާ ރައްކާތެރިކުރުމަކީ ޝަރީޢަތުގެ އެންމެ މުހިންމު އެއް މަޤްޞަދެވެ. މީހަކު ތިމަންނައަށް ފައިސާތަކެއް ނުވަތަ މުދާތަކެއް ދޭންޖެހޭކަމަށް ބުނެ ދަޢުވާކުރުމުން އެ ފައިސާ ނުވަތަ މުދާ ލިބޭނަމަ، މީސްތަކުންގެ މުދަލަށް ލިބިފައިވާ ރައްކާތެރިކަން ފިލައިދާނެއެވެ.\n– އަރައިރުންވުންތައް ހައްލުކުރާނެގޮތް މި ޙަދީޘްގައި ބަޔާންކޮށްދެއްވައިފައިވެއެވެ.\n– ދަޢުވާ ލިބިގަންނަފަރާތް އެއްބަސްނުވާނަމަ، ދަޢުވާކުރާ ފަރާތުން ޙުއްޖަތް ބަޔާންކޮށްދޭންޖެހޭނެއެވެ.\n– ދަޢުވާކުރާ ފަރާތަށް ޙުއްޖަތް ނުދެއްކިއްޖެނަމަ، ދެން ދަޢުވާ ލިބިގަންނަފަރާތުން ހުވާކުރާނީއެވެ. އޭނާ ހުވާކޮށްފިނަމަ، އެ ދަޢުވާ އިން އޭނާ ބަރީއަވީއެވެ. ހުވާނުކޮށްފިނަމަ، އޭނާގެ މައްޗަށް ދަޢުވާކުރެވެއެވެ.\n– ފަހުން ރައްދުކުރާނެކަމަށް ބުނެ ފައިސާނެގުމަށްފަހު، ފައިސާދިންފަރާތާއި ފައިސާނެގިފަރާތާއިދެމެދު ނެގި މިންވަރާއިމެދު ޚިލާފު އުފެދިއްޖެނަމަ، ހުވާކުރަންޖެހޭނީ ދަރަންޏަށް ފައިސާނެގިފަރާތުންނެވެ. އަޞްލަކީ ދަރަނި ނެގި ފަރާތް ދަރަނިން ބަރީޢަވެގެންވުމެވެ. މިސާލަކަށް މުޙައްމަދު އަތުން އަޙުމަދު 5000 ރުފިޔާ ދަރަންޏަށް ނެގިއެވެ. އޭގެ އެއް އަހަރު ފަހުން ދަރަނި ދައްކަން އަޙްމަދު އައުމުން މުޙައްމަދު ބުންޏެވެ. ”ކަލޭ ދަރަނީގެ ގޮތުގައި ނެގީ 5500 ރުފިޔާއެވެ.” ދިފާޢުގައި އަޙްމަދު ބުންޏެވެ. ”އަހަރެން ދަރަނީގެ ގޮތުގައި ނެގީ 5000 ރުފިޔާއެވެ.” މިޙާލަތުގައި ހެކި ދައްކަންޖެހޭނީ މުޙައްމަދެވެ. އެއީ މުޙައްމަދަކީ المدعي ކަމަށް ވާތީއެވެ. އަދި އެ އަދަދަށް ފައިސާ ނުނަގާ ކަމަށް އަޙްމަދު ހުވާ ކުރަންޖެހޭނެއެވެ. އެއީ المدعى عليه ކަމަށް ވާތީއެވެ.


ރޭޝަމް (5) | Esfiya - Dhivehi Vaahaka Site\n“ފިރިއެކޭ!؟ އެއީ ކާކު؟ މިހާރު އަހަރެންނަށް ނޭނގި އަހަރެންނަށް ފިރިއެއްވެސް ދިނީތަ؟” ރޭޝަމް ހިތުގެ ހާލު ފޮރުވަމުން ލާރާގެ ސަމާސާގައި ބައިވެރިވިއެވެ.\n“އާނ. ފިރިއެއް. އަހަރެމެން ކިޔާނީ އެހެން. ޝިފާންއަކީ ދެން ކާކުތަ؟ ފިރިއެއް ނޫނީ ލޯބިވެރިޔާއޭ ދޯ ކިޔަންވީ؟ އެހެން ނޫނަސް މިޒަމާނުގަ ބީއެފްއަށް ފިރިން ޖީއެފްއަށް އަނބިންނޭ ކިއްޔާ ރަނގަޅުވާނީ. އުޅެނީ އެހެންވިއްޔަ. މިސާލަކަށް ޝިފާން. ޝިފާން ކަނީ ތިގެއިން. ނިދަނީ ތިގޭގަ. އުޅެނީ ތިގޭގަ. ދެން ކިޔޭނީ ފިރިއެކޭ ނޫންތަ؟” ލާރާ ޖޯޝުން ފުރިގެންވާ ގޮތަކަށް ވާހަކަދައްކަމުން ދިޔައިރު ދިމްނާވެސް ދިޔައީ އެވާހަކައިގައި ބައިވެރިވަމުންނެވެ.\nވާހަކައިގައި ތިބެގެން މަގަށް ނުކުމެވުނުއިރުވެސް ނޭނގުނެވެ. ލާރާއާއި ރޭޝަމްއާ ސަލާމްކޮށްލުމަށްފަހު ޒުހައިރުގެ ސައިކަލު ފަހަތަށް އަރަމުން ދިމްނާ “ބާއި” ކިޔާލިއެވެ. ދިމްނާ ދިއުމުން ރޭޝަމްއާއި ލާރާ ޓެކްސީއެއްގައި ގެއަށް ދިއުމަށް ދަތުރު ފެށިއެވެ. ކާރުގައި އިންއިރުވެސް ލާރާ ހުއްޓާނުލާ އެއްވަރަކަށް އަނގަތަޅަމުން ދިޔައެވެ. މިކަމުން ރޭޝަމްއަށް ކިތަންމެ އުނދަގޫވިޔަސް ކެތްކޮށްލައިގެން އިނީ ލާރާގެ އެ އަނގަތެޅުމުން ބައެއްފަހަރު އޭނާގެ ހިތަށް ހަމަޖެހުން ލިބިގެން ދާތީއެވެ. ނަމަވެސް މިވަގުތު އޭނާ އިނީ ޒައިކްގެ ހާލު ހުރިގޮތް ނޭނގޭތީ ހާސްވެ ކަންބޮޑުވެފައެވެ. އެހެންކަމުން އޭނާ އިނީ ގެއަށް ދެވުން ލަސްވެފައެވެ.\nރޭޝަމްއަށް ގެއަށް ދެވުމާއެކު ބޭނުންވީ އެކަނިވެލާށެވެ. އެހިތް ޒައިކްގެ ހާލާއިމެދު ރޮމުންދާއިރު އެދެލޮލުން ކަރުނަ އޮހިގަންނަން ތައްޔާރުވެފައިވެއެވެ.\n“ރޭޝަމް! ކޮން ދުނިޔެއެއްގަ؟ ގޮވަގޮވާ ހުއްޓާ ތި އައިސް ކޮޓަރިއަށް ވަނީ.” ޖެހި ބުދެއްހެން އެނދުގައި އިން ރޭޝަމް ސިހުނީ ޝިފާން އޭނާގެ ކޮނޑުގައި މަޑުމަޑުން ޖަހާލުމުންނެވެ.\n“ކިހިނެއްވީ؟ މީހަކު އެއްޗެކޭ ކީތަ؟” ރޭޝަމް އިންގޮތް ފެނި ހާސްވިވަރުން ޝިފާންއަށް ރޭޝަމް ގާތުގައި އިށީނދެވުނެވެ. މީގެ ކުރިން ރޭޝަމް އެހާ ހާސްވެ ދެރަވެފައި އިންދާ ޝިފާންއަކަށް ފެނިފައެއް ނުވެއެވެ. ރޭޝަމްގެ މޫނުމަތިން ފެންނަމުންދިޔަ ހާސްކަމާއި އެދެލޮލުން ފެންނަންހުރި ކަރުނައިގެ ތެތްކަމުން ދޭހަކޮށްދެނީ އެހިތަށް ކެތްނުވާވަރުގެ ވޭނެއް ލިބެމުންދާކަމެވެ.\n“ޒައިކް!” އެއްވެސް އިޚްތިޔާރަކާނުލާ ރޭޝަމްއަށް ބުނެވުނެވެ. ޝިފާންއަށް ތެޅިގަނެވުނެވެ. ހީވީ ބޮޑު ބިރެއް ފެނުނުހެންނެވެ. މުޅި މީހާގެ ޠަބީއަތު ޚަރާބުވިއެވެ. ހީވީ އަވިދޭ ރީތި ދުވަހެއްގައި ކަޅު ވިލާތަކުން އުޑުމަތި ބަނަކޮށްލިހެންނެވެ. އެހާވެސް ކިލަނބުކަން އެމޫނުމަތިން ފެނިގެން ދިޔައެވެ.\n“ޒައިކްއޭ!! ޒައިކް ކިހިނެއް ހެދީ؟ މިހާރު އޭނަ ރޭޝަމްއާވެސް ދިމާކުރަން ފެށީތަ؟ އަދިވެސް އޭނަގެ ހިތް ނުފުރެނީތަ ކޮއްކޮ ކާލާފަ މިހާރު އެ ރޭޝަމްއާ އަޅައިގަތީ؟” ޝިފާންގެ އަޑު ތަންކޮޅެއް ބާރުވިއެވެ. ރޭޝަމްއަށް އޭނާގެ އަމިއްލަ ދުނިޔެއިން ބޭރުވެވުނީ ދެނެވެ.\n“ކީކޭ؟ ޝިފާން؟” ހުވަފެނަކުން ހޭލެވުނު މީހެއްހެން ވާނުވާ ނޭނގި އިނދެ ރޭޝަމް އަހާލިއެވެ. އެވަގުތު ޝިފާން އިންގޮތް ފެނިފައި އޭނާއަށް ލިބުނީ ހައިރާންކަމެކެވެ. ޝިފާން ދެވަނަ ފަހަރަށްވެސް އޭނާ ބުނި އެއްޗެހި ތަކުރާރުކޮށްލީ ރޭޝަމްއަށް އޭނާ ބުނި އެއްޗެއް ފަހުމުނުވީކަން އެނގިގެންނެވެ.\n“ޝިފާންއަށް ތި ހީވީ މުޅިން ރަނގަޅަކަށް ނޫން. އެތައް ދުވަހަކަށްފަހު މިއަދު އެނަން އަޑުއިވިފަ މާޒީ ހަނދާންވީ. މާބޮޑަށް ޚިޔާލުތަކަށް ގެއްލިފަ އިންދާ ގޮވާލީމަ ކުއްލިއަކަށް ދުލުން އެނަން ބޭރުވީ.” ރޭޝަމް އަވަސްއަވަހަށް ބުނެލިއެވެ. ޝިފާންއަށް ހަޤީޤަތް ފޮރުވަން މިއަދު އޭނާއަށްވަނީ މަޖުބޫރުވެފައެވެ.\n“ނޭނގޭނެއެއްނު. އެހާދިސާއަށް އަހަރުތަކެއް ފާއިތުވެގެން ގޮސްފައިވާއިރު ރޭޝަމްގެ ދުލުން ފުރަތަމަ ފަހަރަށް އެނަން އަޑުއިވުނީމަ އަހަރެންނަށްވެސް ވާނީ މިހެންނެއްނު. އަހަރެން ހުއްޓާ މީހަކަށް ރޭޝަމްއާ ދިމާއަށް އެފަދަ ގޮތަކަށް ބަލާލަންވެސް ނުކެރޭނެ.” އެހެން ބުނެލަމުން ޝިފާން ރޭޝަމްގެ އަތުގައި ހިފާ ބާރުކޮށްލިއެވެ. އެއާއެކު ވީހާވެސް ބޮޑަށް ރޭޝަމްއާ ގާތްވެލިއެވެ. މިއިން ކަމަކަށް ޚިޔާލު ފޯރުމަށްވުރެ ބޮޑަށް ޒައިކް ވަނީ އޭނާގެ ހިއްސުތަކުގެ މައްޗަށް އަތްގަދަކޮށްފައެވެ.\nރޭޝަމްގެ މަންމަ އެތެރެއަށް ވަތްއިރު ފެނުނު މަންޒަރުން ކުޑަކޮށް ކަރުކެހިލިއެވެ. ރޭޝަމްއާއި ޝިފާން އެހާ ގާތްކޮށް ތިއްބާ ފެނުމުން ހައްވަގެ ހިތުގައި އުފާވެރިކަމުގެ ރަނގަބީލު ޖެހެން ފެށިއެވެ.\n“ދަރިފުޅުމެން ކާން ނައިސް ލަސްވެގެން މަންމަ މިއައީ. ހިނގާ ދެކުދިން ކާން.” ރޭޝަމްއަށް ހައްވަގެ އަޑު އިވުމުން ސިހުނެވެ. ދެލޯ ބޮޑުކޮށްލުމާއެކު އިންތަނުން ފުންމައިގެން ތެދުވިއެވެ. ޝިފާން އޭނާއާ އެހާ ގާތުގައި އިންކަން އެނގުމުން ހާސްވިއެވެ. ހިތްހަމަވެސް ނުޖެހުނެވެ. އެއްޗެކޭ ބުނަން އުޅެފައިވެސް ހިމޭންވީ ހައްވަ ހުރުމުންނެވެ. އޭނާ އަވަސްއަވަހަށް ގޮސް ކާގެއަށް ވަނެވެ.\nރޭޝަމް ނިދަން ތައްޔާރުވެގެން އައިސް އެނދުގައި ޖައްސާލީ ސިކުނޑިއަށް ލިބެމުންދާ ބުރަކަމުން ސަލާމަތްވެ ނިދާލުމުގެ ބޭނުމުގައެވެ.\n“ދަރިފުޅާ! މަންމަ ވާހަކައެއް ދައްކާލަން ބޭނުން.” ރޭޝަމް އޮތް އެނދުގެ މަގަތުގައި އިށީންނަމުން ހައްވަ ބުނެލިއެވެ. ހައްވަ ދައްކަން އެއުޅެނީ ކޮން ވާހަކައެއްކަން ރޭޝަމްއަށް ވަގުތުން އެނގުނެވެ. ނަމަވެސް ހައްވައާ ދެކޮޅަށް އެއްޗެއް ބުނަން ބޭނުންނުވާތީ އޭނާ ބޯޖަހާލިއެވެ.\n“މަންމަ މިއަދު ވަރަށް އުފާވި ދަރިފުޅު މަޑުމަޑުން ޝިފާންއާ ގަޔާވާކަން އެނގުނީމަ. މަންމަ ވަރަށް ދެކެން ބޭނުންވާ ދުވަހެއް އެއީ ދަރިފުޅުވެސް ކައިވެންޏެއް ކޮށްގެން އުފަލުގަ އުޅޭ ދުވަސް. ދަރިފުޅާ! ޝިފާންއަކީ ވަރަށް ރަނގަޅު ކުއްޖެއް. އަދި ދަރިފުޅުދެކެ ވަރަށް ލޯބިވެސްވާ ކުއްޖެއް…”\n“މަންމާ! މަންމައަށް ތި ހީވެގެން އުޅެނީ ރަނގަޅަކަށް ނޫން. އަހަރެން ޝިފާންއާ ދޭތެރޭ ތިފަދަ ނަޒަރަކުން ނުދެކެން.” ރޭޝަމް އަވަސްއަވަހަށް ތެދުވެ އެނދުގައި އިށީނެވެ. ރޭޝަމްއަށް މާކުރިންވެސް ހައްވަގެ އެދުން އެނގެއެވެ. ނަމަވެސް އެކަމަކީ އޭނާއަށް ކޮށްދެވޭނެ ކަމެއް ނޫނެވެ.\n“މަންމައަށް ވަރަށް ގިނަފަހަރު ދަރިފުޅާ މިވާހަކަ ދެއްކިއްޖެ. މަންމަ ބުނަން އޮތް އެންމެ ފަހު ވާހަކައަކީ ޝިފާންވެސް އަބަދަކު އެގޮތަކަށް ނުހުންނާނެޔޭ. ދަރިފުޅަށްޓަކާ އޭނަ ނުކޮށްދެނީ ކޮންކަމެއް؟ މިއަދު އަހަރެމެންނަށް މިހާލުގަވެސް މި އުޅެވެނީ އޭނަގެ ހެޔޮކަމުން. މަންމައަށް ފެންނަނީ ދަރިފުޅު އަދިވެސް ރަނގަޅަށް ވިސްނާލަން. ނަސީބު އައިސް އަތުގަ ހިފީމަ މޫނު އަނބުރާނުލާ ދަރިފުޅާ. މިއަދު ދަރިފުޅުގެ ބޮލުގަ އެތައް ޒިންމާއެއް އެބަވޭ. މަންމައާ ކުޑަކުޑަ ރިމްޝާ އެކަނިމާއެކަނި ބެލުމަކީ ފަސޭހަކަމެއް ނޫން.” ހައްވަ މަސައްކަތްކުރަމުން ދިޔައީ ރޭޝަމްއަށް ވިސްނައިދެވޭތޯއެވެ. ނަމަވެސް މިއިން އެއްވެސް ވާހަކައަކަށް ޖަވާބެއް ނުލިބޭނެކަންވެސް އޭނާއަށް އެނގެއެވެ. އޭނާ ގޮސް އޭނާގެ އެނދުގައި އޮށޯވެ ވިސްނާލީ ރޭޝަމްއަށް ވިސްނައިދޭނެ އިތުރު ގޮތެއް އޮތްތޯއެވެ.\nހައްވަގެ ވާހަކަތަކުން ރޭޝަމްގެ ހިތަށް ވަރަށް ތަދުވިއެވެ. އޭނާގެ ހިތި މާޒީ އޭނާގެ ކުރިމަތިން ސިފަވެގެން ދިޔައެވެ. އޭނާ އެންމެ ހާލުގައި ޖެހި ބިކަވި ވަގުތު ޝިފާން ދިއްކޮށްލި އަތުގައި އޭނާ ހިފީ ހަމައެކަނި ރަޙުމަތްތެރިއެއްގެ ގޮތުގައި ދެކިގެންނެވެ. ނަމަވެސް މިއަދު ޝިފާން އެ އެދެނީ އޭނާއަށް ދުވަހަކުވެސް ކޮށްދެވޭނެ ކަމަކަށް ނޫނެވެ. އޭނާގެ ހިތަކީ ހަމައެކަނި ޒައިކްގެ މިލްކެކެވެ. މުޅި އުމުރަށްވެސް ޒައިކްއަށް އޭނާ އިންތިޒާރުކުރަން ބޭނުމެވެ. ހަޤީޤަތް އެނގިހުރެވެސް އެހިތުން ޒައިކްއަށް ދެވިފައިވާ މަޤާމަށް ކުޑަވެސް ބަދަލެއް ނާދެއެވެ.\nފަސްދުވަސް ވަންދެން ހޮސްޕިޓަލުގައި އޮތުމަށްފަހު ގެއަށް ދޫކޮށްލުމުންވެސް ޒައިކް އޮފީހަށް ނުކުތުން ފަސްކޮށްލިއެވެ. އޭނާ ބޭނުންވަނީ ކުޑަ ދުވަސްކޮޅަކު ގޭގައި މަޑުކޮށްލާށެވެ. ރޭޝަމް ދެކިލާހިތުން ކެތްމަދުވެފައިވާއިރުވެސް ޒައިކް ކެތްކުރިއެވެ. ރޭޝަމް އޭނާގެ ހާލު ބަލާލަން ނައުމުންވެސް އޭނާގެ ހިތަށް އެތައް ވޭނަކާއި އަނިޔާއެއް ލިބިގެން ދިޔައެވެ. އޮފީހަށް ގޮސް ރޭޝަމްއާ ކުރިމަތިލައިގެން އެހިތް އިތުރަށް ޒަޚަމްވުން ނޫންކަމެއް ނުވާނެކަން އޭނާއަށް އެނގެއެވެ.\nޒައިކް ގޭގައި އޮވެއޮވެ ފޫހިވެގެން ބޭރަށް ނުކުމެލީ އޭނާގެ ބޭޤަރާރު ހިތަށް ކުޑަނަމަވެސް ހަމަޖެހުމެއް ލިބޭތޯއެވެ. މާލޭގެ މަގުތަކުގައި ކާރު ދުއްވަމުންދިޔަ ޒައިކްއަށް ކުއްލިއަކަށް ސިހުންވީ މަގު ހުރަސްކޮށްލި ރޭޝަމް ފެނިފައެވެ. އޭނާގެ އަތުގައި ހިފާލައިގެން ހުރި ކުޑަކުއްޖާއާ އެކުގައި ޝިފާން ފެނުމުން ޒައިކްގެ ހިތް ތެޅިގަތެވެ. އެއާއެކު ކުއްލިއަކަށް ހިތަށް ވެރިވި ޚިޔާލަކުން އަވަސްއަވަހަށް ކާރު ޕާކުކޮށްލުމަށްފަހު ކާރުން ފޭބިއެވެ. ރޭޝަމްއާއި ޝިފާން ގޮސް ވަނީ މަޖީދީމަގުގައި ހުރި ކުޑަކުދިންގެ އެއްޗެހި ވިއްކާ ފިހާރައަކަށެވެ.\n“ރީމް ކޯއްޗެއް ނަގާނީ؟ ކޮއްކޮ ބޭނުން އެއްޗެއް ނަގަންވީ.” ޝިފާން ހިނިތުންވެލަމުން ލޯތްބާއެކު ރިމްޝާއާ އެއްވަރަށް ގުދުވެލަމުން ކުޅޭ އެއްޗެހިތައް ދައްކަމުން ދިޔައެވެ. އެމަންޒަރު ބަލަންހުރި ރޭޝަމްގެ މޫނުމަތިން ފެންނަންހުރީ ބަޔާންކުރަން ނޭނގޭފަދަ އުފާވެރިކަމެކެވެ.\n“ޑޭޑް! ކޮއްކޮ ބޭނުމީ މި.” ރިމްޝާ ނަގައިގެން ހުރި ބާބީ ސެޓް ދައްކާލަމުން ހީލިއެވެ. ރޭޝަމްއާއި ޝިފާންގެ އަތުގައި ހިފައިގެން ރިމްޝާ ނުކުމެގެން ދިޔައިރު އުފާވެފައި ހުރިވަރުން އަނގަތަޅަމުން ހެމުން ދިޔައެވެ. މިމަންޒަރު ބަލަން ފިހާރައިގައި ހުރި ޒައިކްއަށް ހީވީ އޭނާގެ ވަށައިގެންވާ ދުނިޔެ އެނބުރެމުން ދާހެންނެވެ. ވަށައިގެންވާ މީހުންތަކުގައި ޖެހެމުން އެއްލެމުން ޒައިކްއަށް ނުކުމެވުނުއިރު ރޭޝަމްމެން ފެންނާކަށް ނެތެވެ. ކާރަށް އަރައި ގެއަށް ދާން ދުއްވާލިއިރު އޭނާގެ މުޅި ހަޔާތް އެފުށްމިފުށަށް ޖެހިއްޖެކަމުގެ އިހުސާސް ކުރެވުނެވެ. ގެއަށް ވަދެވުމާއެކު ޒައިކް ކޮޓަރިއަށް ވަދެ ދޮރު ލައްޕާ ތަޅުލިއެވެ.\n“ރޭޝަމް! ކީއްވެ؟ ކީއްވެ؟ އަހަރެންގެ އިހުސާސްތަކާ ތިގޮތަށް ކުޅުމުގެ ޙައްޤެއް ރޭޝަމްއަކަށްވެސް ނޯންނާނެ. އަހަރެން ރޭޝަމް އެހެންމީހެއްގެ ޙައްޤަކަށް ވިޔަކަ ނުދޭނަން. ތީ ހަމައެކަނި އަހަރެންގެ ޙައްޤެއް. އަޑުއިވިއްޖެތަ؟” ޒައިކް މޮޔައެއްފަދައިން ކޮޓަރި އަލަމާރީގައި ހުރި އިސްކޮޅުވަރުގެ ލޯގަނޑުގެ ކުރިމަތީގައިހުރެ ހަޅޭއްލަވަމުން ދިޔައެވެ. މިއަޑަށް ޒައިކްގެ މަންމައާއި ފަހަރި އައިސް ދޮރުގައި ތަޅަމުން ޒައިކްއަށް ގޮވަމުން ދިޔައެވެ.\nމިވަގުތު ޒައިކް ހުރީ ހަމަހެއަކު ނޫނެވެ. ބޭރުން ގޮވާއަޑުވެސް އޭނާއަކަށް ނީވެއެވެ. އިރުކޮޅަކުން ފެނުނީ މުޅި ކޮޓަރި އެފުށްމިފުށަށް ޖެހިފައި އޮތްތަނެވެ. ރީތިވާ އެއްޗެހިތައް ހުރީ ބިންމަތީގައެވެ. ސެންޓުފުޅިތައް ތެޅި އެނދުގައި އޮތް ބެޑްޝީޓާއި ބާލީސްތައްވެސް ހުރީ ބިންމަތީގައެވެ.\nހުސްނާއަށް ކޮޓަރީގެ ތެރެއިން އިވެމުންދާ އަޑުފަށްގަނޑުން ކޮންމެވެސް ކަމެއް ގޯސްވެއްޖެކަން އެނގުނެވެ. އެވަރަށް ގޮވުމުންވެސް ޒައިކް ދޮރު ނުހުޅުވުމުން ޒައިކްގެ ބައްޕަ އާލިމްއަށް ގުޅާފައި އަވަހަށް ގެއަށް އައުމަށް ބުންޏެވެ.\n“ޒައިކް! ދޮރު ހުޅުވަބަލަ. މީ ބައްޕައޭ.” އާލިމް ދޮރުގައި ތަޅަމުން ގޮވިއެވެ.\n“ޒައިކް! ޒައިކް! ދޮރު ހުޅުވަބަލަ.” ހުސްނާވެސް ހާސްވެފައި ގޮވިއެވެ. ޒައިކްގެ އަޑުމަޑުވެ ކޮޓަރި ހިމޭންވީތާ އެތައްއިރެއް ވީއިރުވެސް ދޮރު ނުހުޅުވުމުން އެންމެންގެ ހާސްކަން އިތުރުވިއެވެ.\n“ޒައިކް! އާލިމް! އަހަރެމެންގެ ދަރިފުޅަށް ކަމެއް ވެއްޖެއްޔާ އަހަރެން މަރުވެދާނެ.” ހުސްނާ ރޮމުން ބިންމައްޗަށް ތިރިވިއެވެ. އެއާއެކު އެންމެންގެ ލޮލުން ފެން އަންނަ ގޮތްވިއެވެ. އެންމެންވެސް ހާސްވެ ހަދާނެގޮތް ހުސްވިއެވެ. ހުސްނާގެ ހާލު ހުރިގޮތް ފެނި އެންމެންގެ ހިތްވެސް އިތުރަށް ނުތަނަވަސްވެގެން ދިޔައެވެ.\n“މަންމާ! ތިވަރަށް ހާސްނުވެބަލަ. މަންމައަށްވެސް އެނގެއެއްނު ކޮއްކޮގެ ގޮތް. ކަމަކާ ހިތްހަމަނުޖެހިއްޖެއްޔާ ހުރިހާ ވަރެއް ބާލާނީ ކޮޓަރީގަ ހުރި އެއްޗިއްސަށް. ކޮއްކޮއަކަށް އެއްވެސް ކަމެއް ނުވާނެ. އެއަށްވުރެ ކޮއްކޮ މާ ހިތްވަރުގަދަވާނެ. ފަތިސްވާއިރަށް ކޮއްކޮ ހުންނާނީ ހަމައަކަށް އެޅިފަ. ބައްޕާ! އަޅުގަނޑަށް ފެންނަނީ މަންމަ ގޮވައިގެން ބައްޕަ ކޮޓަރިއަށް ދުރުވަން. އަޅުގަނޑު މިތަނުގަ މަޑުކޮށްލާނަން.” ޝާން އެވަރަށް އާދޭސްކުރުމުންވެސް ހުސްނާ އިންތަނުން ހިރިނުލިއެވެ. އޭނާގެ ދަރިފުޅު ފެނިނުލަނީސް އޭނާގެ ހިތަށް ހަމަޖެހުމެއް ނުލިބޭނެއެވެ.\nރޭގަނޑުގެ ކެއުމުގެ ވަގުތު ޖެހިގެން ދިޔައިރުވެސް އެއްވެސް މީހަކަށް ނޭނގުނެވެ. އެންމެންވެސް އިންތިޒާރުކުރަމުން ދިޔައީ ޒައިކް ނުކުންނާނެ އިރަކަށެވެ.\n“މަންމާ! ބައްޕާ! މިހާރު އެއޮއް ދިހައެއް ޖެހީ. ކާން އުޅެންވީ ނޫންތޯ؟ އަޅުގަނޑު ކާން ހަދަންތޯ؟” އަސްނާ ޖެހިލުންވެފައިހުރެ ބުނެލިއެވެ. އެއްވެސް މީހަކު ކާހިތެއް ނެތެވެ. ބަނޑުހައި ހޫނުކަން އިހުސާސްވާއިރުވެސް އެތަންމިތަނުގައި ޖެހިފައި އެންމެން ތިއްބެވެ. އޭރުވެސް ހުސްނާގެ ލޮލުން ކަރުނަ އޮހެމުން ދިޔައެވެ.\nކޮޓަރީގެ ބޭރުގައި ހިނގާ އެއްވެސް ކަމެއްގެ ހިލަމެއް ޒައިކްއަކަށް ނުވެއެވެ. ކޮޓަރީގެ އެއްކަނެއްގައި އިނދެ ރޮމުން ދިޔައިރު ހީވަނީ އޭނާގެ އަތުގައި އޮތް އަގުބޮޑު ޖަވާހިރެއް ގެއްލިގެން އުޅޭހެންނެވެ.\n“އަހަރެން މިވަރަށް ރޯންވީ ކީއްވެ؟ ކިތަންމެ ވަރަކަށް ރުޔަސް ދެން އަހަރެންނަކަށް ރޭޝަމްއެއް ނުލިބޭނެ. އެއީ މީހެއްގެ އަނތްބެއް. ތުއްތު ކުއްޖެއްގެ މަންމައެއް. ރޭޝަމް އަހަރެންނަށް ނަފުރަތުކުރޭ. އޭނަ ބުނީ ތެދެއް. އޭނައާ އަހަރެންނާ ދެމެދު އެއްވެސް ގުޅުމެއް ނެތް. ރޭޝަމް! އަހަރެންނަށް ރޭޝަމްއާނުލާ ދިރިއެއް ނޫޅެވޭނެ. އެކަމަކު ކީއްކުރާނީ؟ ތީ މީހެއްގެ ޙައްޤެއް. އެކަމަކުވެސް އަހަރެން އިންތިޒާރުކުރާނަން. ކެތްކުރާނަން. މުޅި އުމުރަށްވިޔަސް އެންމެ ރަނގަޅު.” ޒައިކް މުޅި ރޭ ހޭދަކުރީ ރުއިމާއި ކަރުނަ އޮހޮރުމުގައެވެ. އިރުގެ ދޯދިތަކުން މުޅި ދުނިޔެއަށް އަލިކަން ގެނެސްދިންއިރު ޒައިކް ހުރީ އޭނާގެ ކޮޓަރީ ކުޑަދޮރުން އެ ހިތްގައިމު މަންޒަރު ބަލާށެވެ. އޭނާގެ ހިތުގައި އާ ޢަޒުމަކާއި އާ ހިތްވަރެއް އާލާކުރުވަމުން މަޑު ފިޔަވަޅުތަކެއްގައި ގޮސް ފާޚާނާއަށް ވަދެ ފެންވަރާ ތާޒާވެލިއެވެ. ޒައިކް ކޮޓަރިން ނުކުތްއިރު ސިޓިންގރޫމް ސޯފާގައި އެންމެން ތިބިތަން ފެނުމުން މަޑުކޮށްލިއެވެ.\n“ޒައިކް! ދަރިފުޅު ރަނގަޅުތަ؟” ހުސްނާއަށް ޒައިކް ފެނުމާއެކު ފުންމައިގެން ތެދުވުމާއެކު ގޮސް ޒައިކްގެ ގައިގައި ހިފަހައްޓާލިއެވެ.\n“މަންމާ! ބައްޕާ! އަޅުގަނޑަށް މަޢާފްކޮށްދީ. ދެން އެހެނެއް ނުވާނެ.” ޒައިކް ދެރަވެފައިހުރެ މަޢާފަށް އެދުނެވެ.\n“ދަރިފުޅާ! ބައްޕަ ވަރަށް ހާސްވި. ތިގޮތަށް ދޮރު ތަޅުލުމަކުން އެއްވެސް ކަމެއްގެ ހައްލެއް ނުފެންނާނެ. ބައްޕަ ދެކޭގޮތުގަ ދަރިފުޅަށް ބައްޕައާ ނުދެއްކޭނެ ވާހަކައެއް ނޯންނާނެ.” ޒައިކް ހިނިތުންވުމަކާއެކު ބޯޖަހާލީ އޭނާގެ އާއިލާ އޭނާދެކެ ވާލޯބި ފެނި ހިތަށް ލިބުނު އުފަލަކުންނެވެ.\n“މަންމާ! ކޮޓަރި ވަރަށް ހަޑިވާނެ. ސާފުކުރާއިރު ބަލާތި. ބިއްލޫރިވެސް ހުންނާނެ.” ޒައިކް މަންމަގެ އަތުގައި ހިފާލަމުން ކުރެވުނު ކަންތަކާ މޮޔަހީވެހުރެ ބުނެލިއެވެ. ހުސްނާ ހީލަމުން ބޯޖަހާލީ އެކަމާ ދަރިފުޅު ކަންބޮޑުނުވާށޭ ބުނާފަދަ ގޮތަކަށެވެ.\n“ދަރިފުޅު އޮފީހަށް ދާންވާނީ ސައިބޮއިގެން. އަސްނާ…”\n“ނޫން މަންމާ. އަޅުގަނޑު މިއަދު އޮފީހަށް ގޮއްސަ ސައިބޯނީ. އެހެންނޫނަސް ވަރަށް ދުވަސްވެއްޖެއެއްނު އޮފީހަށް ނުދާތާ. ބައިވަރު މަސައްކަތްވެސް ކުރަން ހުންނާނެ.” ޒައިކް އޭނާގެ މަންމަގެ ވާހަކަ މެދުކަނޑާލަމުން އޭނާ އޮފީހަށް ދިއުން ވަރަށް މުހިންމުކަން އަންގައިދިނެވެ. ޒައިކް ބޭނުންވާ ގޮތަށް ކަންތައް ކޮށްދިނުމަށް އެންމެންވެސް ބޭނުންވިއެވެ. ޒައިކް އިތުރަށް ހިތްހަމަނުޖެހިފައި ހުންނަން ބޭނުންނުވާތީއެވެ.\n“ހެލޯ ޒައިކް. ކިހިނެއްތަ ހާލުކޮޅު؟” ޒައިކް ކެބިންގައި ފައިލްތަކެއް ބަލަން އިންދާ ޤާދިރު ވަނެވެ. އޭނާގެ މޫނުމަތިން އުފާވެރިކަން ފެނިގެން ދިޔައެވެ.\n“ރަނގަޅު. ޤާދިރު އަންނަންދެން މިއިނީ ސައިވެސް ނުބޮއި. ހިނގާ ސައިބޯން ބޭރަށް ދާން. އެބައޮތް ވާހަކައެއްވެސް ދައްކާލަންވެފަ.” ޒައިކް ގޮނޑިން ތެދުވަމުން ބުނެލިއެވެ. ޒައިކްއާއި ޤާދިރު ވާޖައިގައި ތިބެ އޮފީހުން ނުކުންނަން ދިޔަ ވަގުތާއި ރޭޝަމް އޮފީހަށް ވަންނަން ދިމާކުރި ވަގުތުވީ އެއްވަގުތަކަށެވެ.\n“ޒައިކް!” ރޭޝަމްއަށް އެއްވެސް އިޚްތިޔާރަކާނުލާ ގޮވާލެވުނެވެ. ޒައިކް ފެނިލުމުން އެހިތުގައި ޖަޒުބާތީ އޮއިވަރެއް ހިނގާލިއެވެ. ޒައިކްއާއި ދިމާއަށް ދާން ކުރިއަށް އެޅި ފިޔަވަޅަށް ހުއްޓުންއެރީ ޤާދިރުގެ ހައިރާންކަމުން ފުރިގެންވީ ނަޒަރު އޭނާއަށް އަމާޒުވެފައިވާކަން އެނގުމުންނެވެ. ރޭޝަމް އަވަސްއަވަހަށް ހެނދުނުގެ ސަލާމްކޮށްލާފައި އޮފީހުގެ ތެރެއަށް ދެމިގަތެވެ. ފަސްދުވަސް ފަހުން ރޭޝަމްގެ އަޑު އިވުމުން ޒައިކްގެ ހިތަށް ލޮޅުމެއް އެރިނަމަވެސް އެއަށްވުރެ އަވަހަށް އޭނާ ހިތުގެ މައްޗަށް ބާރުފޯރުވަމުން ހިނގައިގަތެވެ.\n“ޒައިކް! އެނގޭ ޒައިކްގެ ޒާތީ ކަންތައްތަކާ ބެހުން ރަނގަޅުނުވާނެކަން. އެކަމު ހަމަ ސުވާލު އުފެދުނީ ރޭޝަމް ގޮވާލިގޮތުން. އަނެއްކާ އަހަރެންނަށް މި ހީވީ ރަނގަޅަށްތަ؟ ރޭޝަމްއަކީ ގޯސް ކުއްޖެއް ނޫން. ރޭޝަމްއަކީ ވަރަށް އުޅުންހުރި ރަނގަޅު ކުއްޖެއް. ރީތިވެސް ކުއްޖެއް. މިޒަމާނުގެ ގިނަ އަންހެންކުދިންގެ އެހުންނަފަދަ ދެއްކުންތެރިކަމެއް އޭނަގެ ކިބައަކުން ނުފެނޭ. އަހަރެން ބުނާނީ ޒައިކް ވިސްނާފަ ތިކުރީ ވަރަށް ރަނގަޅު ކަމެކޭ.” ޤާދިރުއަށް ހީވި ހީވުމުގެ މައްޗަށް ވާހަކަދައްކަމުން ދިޔައިރު ޒައިކް ކުރިއަށް ދިޔައީ ބަހެއްވެސް ނުބުނެއެވެ. ހޮޓަލަށް ވަދެ ގޮނޑީގައި ހަމަޖެހިލަމުން ޒައިކް ފުން ނޭވައެއް ދޫކޮށްލިއެވެ.\n“ޤާދިރުއަށް ތި ހީވީ މުޅިން ރަނގަޅަކަށް ނޫން. ރޭޝަމްއަކީ މީހެއްގެ އަނތްބެއް. ކުއްޖަކުވެސް ހުރޭ.” ޒައިކް އޭނާއަށް ހީވެފައި އޮތް ހީގެ މައްޗަށް ބުރަވެ ބުނެލިއެވެ. އޭނާ ކިތަންމެ ބޭނުންވިޔަސް މިހާރު އޭނާއަށް ރޭޝަމް ލިބެން ނެތްކަން އިހުސާސްވެ ދެލޯ ތެމިގެން ދިޔައެވެ.\n“އޯހ ސޮރީ. ނޭނގޭނެއެއްނު. ހިއެއްނުވޭ ވިއްޔަ.” ޤާދިރުއަށް ލިބުނު ހައިރާންކަމުގައި ބުނެލެވުނެވެ.\n“ޤާދިރު! އަހަރެން ބޭނުންވަނީ މި އަހަރީ ޖަލްސާގެ ކަންތައްތައް ނިމެންދެން ޤާދިރު މަޑުކޮށްލަން. ޤާދިރުއަށްވެސް އެނގެއެއްނު މަސައްކަތްތައް ހުރިވަރު.” މޭޒުމަތީގައި ހުރި ހެދިކާ ތަށިން ގުޅައެއް ނަގާ ހަފާލަމުން ޒައިކް ބުނެލިއެވެ.\n“ޒައިކް ތިބުނީ ތެދެއް. ވަރަށް މަސައްކަތް އެބައޮތް. ދެން ޒައިކް އެދުނު ކަމަކަށް ނޫނެކޭ ނުބުނެވޭނެތާ ދޯ.” ޤާދިރު ހިނިތުންވެލަމުން ސައި ޖޯޑުން އެތިފޮދެއް ބޯލިއެވެ.\nރޭޝަމް ގޮނޑީގައި ހަމަޖެހިލައިގެން އިންއިރު އިނީ ދެންމެގައި ކުރެވުނު ކަންތަކާ މޮޔަހީވެފައެވެ.\n“އަހަރެންނަށް މިކުރެވުނީ ކީއް؟ ޤާދިރު ސަރއަށް ޝައްކުވެއްޖެއްޔާޔޯ؟ އަހަރެންނަށް ވިސްނާނުލާ އެގޮތަށް ކަންތައް ކުރެވިގެން ނުވާނެ. އެކަމަކު ކީއްކުރާނީ؟ ޒައިކް ނުފެނި ދުވަސްކޮޅެއްވެފަ ފެނުނީމަ ވާނީވެސް މިހެން.” ރޭޝަމް އަތުގައި އޮތް އޭނާގެ ފޯނުން ނިތްމަތީ މަޑުމަޑުން ތަޅަމުން ދިޔައެވެ.\n“މާވަރަކަށް ބޮލުގަ ތި ތަޅަނީޔޯ!؟ އަނެއްކާ ކަމެއް ގޯސްވީތަ؟” ދިމްނާއާއި ލާރާ އައިސް ހުއްޓެމުން ހައިރާންވެފައި އަހާލިއެވެ.\n“ނޫން. އެއްވެސް ކަމެއްނުވޭ. މަސައްކަތްތައް ގިނަކަމުން ވާގޮތް. ސައި ބޮއިފިންތަ؟ ހިނގާ ސައިބޯން ދަމާ.” ރޭޝަމްއަށް ދިމްނާމެން ފެނުމާއެކު މޫނުމަތިން އުފާވެރިކަން ފެނިގެން ދިޔައެވެ. ތިންމީހުން އެކީގައި ސައިބޯން ދިޔަ މަގުމަތީ ރޭޝަމް، ޒައިކް އޮފީހަށް އައި ވާހަކަ ބުންޏެވެ. އެއާއެކު ލާރާ އުފަލުން ފުމެލިއެވެ. ޒައިކް ދެކޭހިތުން ކެތްމަދުވެފައިވާވަރު އެކުވެރިންނަށް ކިޔައިދެމުން ދިޔައެވެ.\nޒައިކް އޮފީހަށް ވަދެގެން އައިސް ވަތް ވަގުތު ހުރިހާ މުވައްޒަފުން މަރުޙަބާ ކިޔެވެ. ދުރުގައި ހިނިތުންވެލައިގެން ރޭޝަމް ހުއްޓެވެ. ޒައިކް ހުރިހާ މުވައްޒަފުންނަށް ޝުކުރު އަދާކުރުމަށްފަހު ގޮސް ކެބިންއަށް ވަނެވެ.\n“ޤާދިރު! އަޅުގަނޑަށް ފެންނަނީ ރޭގަނޑުވެސް މުވައްޒަފުން ނެރެން. އެހެންނޫނީ މި ހުރިހާ ކަމެއް ނިންމައެއް ނުލެވޭނެ. އަޅުގަނޑު ބޭނުމެއްނޫން އެއްވެސް ކަމެއް އަތްދަށުން ބީވެގެން ދާކަށް.” ޤާދިރުވެސް އެޚިޔާލަށް ތާއީދުކޮށް އިތުރު ގަޑީގައި މަސައްކަތްކުރާގޮތަށް ނިންމާ ގުރޫޕުތަކަކަށް ބަހާލިއެވެ.\nމެންދުރުގެ ބްރޭކް ގަޑީގައި ލާރާ އައިސް ހުރިހާ ދަތްތަކެއް ފެންނަވަރަށް ހީލަމުން ރޭޝަމް ގާތުގައި އިށީނެވެ.\n“ހާދަ ވަރަކަށް ހެވިފަ. ނުބުންޏަސް އެނގޭވަރު ކޮށްލައިގެން ދޯ ތިހުރީ.” ރޭޝަމް ދިމާކޮށްލިއެވެ.\n“ރޭޝަމް ތިބުނީ ރަނގަޅަށް. ޒައިކް ސަރގެ ޓީމަށް ދެވުނީމަ އެކަން އަހަރެމެންނަށް އަންގާލަން އެއައީ.” ދިމްނާ އައިސް އެމީހުން ގާތަށް ހުއްޓެމުން ބުނެލިއެވެ.\n“އުފާވާނެއެއްނު ދޯ؟” ލާރާ އޭނާގެ އުފާވެރިކަން އެންމެންނަށް ހާމަކުރަމުން ދިޔައިރު ރޭޝަމް ހުރީ ވަރަށް ބޮޑަށް ހިތުގައި ޖެހިފައެވެ. އޭނާއަށް ދެން ޒައިކްއާ ދިމާވެސް ނުވާނެއެވެ. ދިމާވިޔަސް އެކަހެރިވެ ވާހަކަ ދެއްކޭފަދަ ފުރުސަތެއް ނުލިބޭނެއެވެ.\nޒައިކް އޭނާގެ މުޅި ދިރިއުޅުން މުޅިން ބަދަލުކޮށްލިއެވެ. ފަތިސް ނަމާދަށްފަހު ދުވަން ދިއުމާއި ކަސްރަތުކުރުމުގެ އިތުރުން ގިނަ ވަގުތު އޮފީހުގެ މަސައްކަތްތަކުގައި ހޭދަކުރަން ފެށިއެވެ. ރޭޝަމްގެ ޚިޔާލުތަކާ ދުރުވެވޭތޯ އޭނާއަށް ކުރެވެން ހުރިހާ މަސައްކަތެއް ކުރަމުން ދިޔައެވެ.\n“އޭ… ޔޫ؟ އަހަރެންނަށް މި ހީވީ ރަނގަޅަށް ދޯ؟…”\nAssalaam A’laikum!! Miothy “REYSHAM” vahakaige5vana bai… Ummeedhu kuran hurihaa kudhinnahves kamudhaane kamah… Hurihaa kudhinnahves varah baajjaveri dhuvahakah edhen… Love u all 🙂\nވަރަށް ރީތި ވާހަކައެއް.މިވާހަކަ ކިޔާހިތުން ހުރެވެނީ އަބަދުވެސް ބަލަބަލާ! ސާންޑީ! ވަރެއް ހަމަ ނެތޭ ބުނެވޭނީ. ޝުކުރިއްޔާ!\nThanQ Vaahaka foshi… Mi vaahakaige hurihaa credit eh Nain ah… V ufaavejje vaahaka fottah ehaa kamudhaa vaahakaeh Saandy medhuverivegen genesdhevuneema 🙂\nMe hadharythi vaahakaekey I love your storys\nThanQ Any… Mi vaahakaige hurihaa crediteh Nain ah 🙂\nThanQ Summer 🙂\nV salhi.. Aneh bai koh irak\nThanQ Thu… Maadhamaa hen’dhunu6vana bai up vaany 🙂\nNys…..next part kn irakun…v curious to read\nThanQ Jeen… Maadhamaa hen’dhunu 🙂\nMasha allah v rythi saandy u r the best writer kon irakun anebbai genesdheny v kiyaahithun kiyaa vaahaka eh my dhuvaalaku2part up kohdheveynetha n zaik ah adhi reysham libeyne dhw thanks luv u 2\nThanQ Khajja thiya kurevvi thaureefah… Ekam mivaahakaige credit othy Nain ah in’gey… Maadhamaa hen’dhunu6vana bai kiyaalan libeyny… Dhuvaalaku dhebai genesdhey varahvure mivaahaka kuru… V dhigu vaahakaehnama yaqeenunves2bai genesdheynan konme dhuvahaku 🙂\nNice…… plz one more part miadhuves saandy\nThanQ Maa… Sorry!! Miadhu2bai genesnudheveyne… Miadhu9in feshigen Saandy amilla kamehga v v bixy vaane… Dhen kuriah oiy3bai schedule kohfa othymayaaves eku… Konme dhuvahaku schedule badhalu kurunves nuvaane ehnu faseyha kamakah dho… Ehenve in’gey… Ummeedhu kuran understand vaane kamah 🙂\nOk?????????… maadhamaage bai dhigukohla dheythi ingey saandy\nReethi..waiting for the next ????\nWow mi part vx v rythi ……\nVv rythi story eh my.. comment konnulaa dhookoh nulevigen hama comment kolly… adhi saandy ge huvafen nukiyan.. but time hoadhaalaigen kiyaalaanan.. riyaasha ves v salhi… inthizaaring for tomorrow…\nThanQ Marsha! V ufaavejje Marsha ge commenteh fenuneema 🙂\nMarsha ge vaahaka eh kiyaalan libeynetha?\ndhen inthizaareh nukuteveyne…. pls saandy adhi eh part. asluves Nainge story thakakee reethi story thakeh. reethi haadhisaa thekeh hunna story thah reethi vaanee.\nTrying naz nax… readers will seeanew story from me hopefully soon… InshaAllah…\nThanQ Mysterious girl 🙂\nWow.. i luv it saandy.. waitin waitin…..\nThanQ Saamy 🙂\nvaahaka v reethi. migothah badbuves baraabarah upload kuramun gengosdhehchey ❤\nThanQ Firu… Kameh dhimaa nuvanyaa konme dhuvahaku baeh up kohdheynan… Insha Allah!! 🙂\nmi vaahaaka kurin konmeves saitakun ky hadhaaneh abavey… akamaku kon saitakun kameh handhaaneh neh….vaahakaaga ulhey myhunge nun thah ves ahama aggoih…\nYes… Mee kurin facebook groupehga Nain genesdheefa oiy vaahakaeh… Saandy kurinves bunelaafa onnaane mee Nain hadhiyaa kohfa oiy vaahakaekey… Ummeedhu kuran suvaalu ufedhunu kujjaayah javaabu libijje kamah 🙂\nAslu…shifan hen heevanee raisha yah ehen hedhee…..vaahaka vv reethi…..maadhan hendhunu avhahah vaa nama dho?\nThanQ Azu 😉\nVara varah reethi.. Can’t wait for the next episode\nThanQ Silver mist… Dhen ekamves maadhamaa hen’dhunah inthizaaru kollaa in’gey 😉\nWow… varah rythi\nAdhi miadhu eh part upkohdheveynetha??\nThanQ Lynne… Sorry in’gey… Miadhu ithuru baeh genesdheveykah neiy… Maadhamaa hen’dhunah inthizaaru kollaa in’gey… Sorry again 🙂\nFurathama kamahh saandy mi comment ah reply dhinun adhen…..oh yes mi story v salhi… Saandy ge story thah vx salhi Hama varah.. ekamu mi story reethi vaa sababakah vey story ga ulhey faraai thakuge nan thah zamaany vefa reethi v ma..alhugadah story thah kiyaa hiy Vani nan thah reethi vi varakah ahn ve mi story v kamudhey … ekamu saandy ge story thah kamunudhaa onnany Hama ehme mahsala eh aee story ah beynun kohffa hunna nan thah old mahsala reethi vx noon nan thr…haadhisaaa aa sifa kurun thakah bune veyne saandy vareh nethey..so mihaar thi liyemun dhaa vaahaka Gai reethi v n\nThanQ Jeenaa… 🙂\nReethi xamaany nan thakeh beynun kuraane kamahh hope kuran ….haassa Koh boy ah saandy dhey Name v hadi Hama …. good luck for your coming story.. you can do it inshallah\nThanQ Jeen… Saandy dhen liyaa vaahakathakuga thikamaa visnaanan in’gey 🙂\neyh u ?!1.. hahah anehkaa kaaku?.. can’t wait <3\nThanQ Imagination… Eyy u?? Emeehaku en’geyne next partga… Hehehe… Maadhamaa hen’dhunah inthizaaru kollaa in’gey 🙂\nThanQ Afaa 🙂\nmi vhk iga innany kitah part tha\ndhen dhuvaalaku2part genesdheebala\nThanQ Yo brw.. Adhi neynge seedhaa adhadhu bunaakah… Ekam heevany jumla 10-15 parts hen innaany… Aslu mee ehaa ehaa dhigu vaahakaeh noon veema dhuvaalaku2bai genesdhineema mivaahaka nimeyne maa avahah… Ehenve dhuvaalaku baeh mi genesdheny 🙂\nWowww… Shifaan hen hyvany aslu nubaai vaany..hehehe…mirey noahnaaetha suprise part eh..hehe..v salhi hama..☺\nThanQ Ithoo… Hehehe… Konme reyaku surprise dheyn vejjeyyaa ehaa excite eh nuvaane ehnu… Hehehe 🙂\nmivaahaka ahkon kyn kurin…. varah rythi vaahaka ah mee…\nDhw?? V reethi vaahakaeh mee… ThanQ dear 🙂\nThanQ Niyer 🙂\nThanQ Pinkyyy 🙂\nVarah reethi mi vaahaka??\nThanQ Eem 🙂\nThankx PrincessNain for the lovely story ?\nIt will take alot of time nd hard work to rewrite the story in Dhivehi. So thank you so much for bringing up such lovely story saandy. ? we appreciate your hard work ?\nSaandy!! I also appreciate your hard work. It will takealot of time nd hardwork to rewrite the story in dhivehi. Thanks saandy\nThanQ MiXu & Nain for appreciating my work… Yeah… It takesalot of time to rewrite it in Dhivehi… Special thanks for Nain for giving meachance to bring this lovely story to the readers of Esfiya 🙂\nKeep up the good work saandy ?\nMi vaahaka v salhi ehy hama obi nowvey????\nThanQ Gary 🙂\nV reethi vaahaka eh. V ufaavey avahah vaahaka up kohdheythee.\nThanQ Maai 🙂\nV nice mi part vx\nThanQ Rapunzel 🙂\nsaandy!! fahun upl kuri part ah kihinaiievy???ebai kiyaalan ulhey irah. alunepart up kohdhyba plx..?\nWait in’gey kuda irukolhakah… E partah kuda massalaeh dhimaavegen remove kolly… Alun mi up kollany kuda irukolhakun\nSaandy kobaa reesham part 6!!!\nEhbai kiyaafa baavaafa aneh bai kiyn balaaliraku neh!!\nPlz up koh dhiybala ASAP\nKuda irukolhakun eba up kollan… Miadhu hama baraabaru gadiyah up kurin… Ekam mistake akun v bodu baeh nulaa liyevifa inyma delete kolly… Alun mi up kollany kudakuda irukolhakun\nLabba Y… Kuda irukolhakun mi up kollany\nHow many parts are there in this story Saandy??\nAree! Adhi ekkoh nunimey… Ehenve seedhaa adhadhu bunan dhathi… Ekam heevany 10-15 parts hen innaany 🙂\nއިންތިހާޔަށް (19ވަނަ ބައި)\nލޯބި January 24, 2017\nތިޔަ ލޯތްބަށް އެދެމޭ – 8 & 9\nއުފެއްދުންތެރި ލިޔުން އެހެނިހެން ލޯބި March 19, 2021\nދީނީ ލޯބި January 12, 2018\nއިންތިޒާރު ކުރުން އެދެމޭ ލޯބިވާ 11ވަނަބައި


'މަދަނީ ޖަމްޢިއްޔާތަކުގެ ކޮންފަރަންސް، ގއ. އަތޮޅު' – އާއި ގުޅޭ\nމި މިނިސްޓްރީގައި ރަޖިސްޓްރީ ކޮށްގެން ހިންގާ މަދަނީ ޖަމްޢިއްޔާތަކުގެ ހިންގުން އިތުރަށް ހަރުދަނާ ކުރުމުގެ ގޮތުން ގއ. އަތޮޅުގެ ރަށްރަށުގައި ޙަރަކާތްތެރިވާ ޖަމްޢިއްޔާތަކަށް އަމާޒުކޮށްގެން 'މަދަނީ ޖަމްޢިއްޔާ ތަކުގެ ކޮންފަރަންސް' އެއް ރޭވުމަށް ދަނީ މަސައްކަތް ކުރެވެމުންނެވެ.\nއެގޮތުން ގއ. އަތޮޅުގައި ޙަރަކާތްތެރިވާ ޖަމްޢިއްޔާތަކުގެ އެންމެ ފަހުގެ މަޢުލޫމާތު ހޯދުމަށްޓަކައި ގއ. އަތޮޅުގެ ރަށު ކައުންސިލްތައް މެދުވެރިކޮށް މިނިސްޓްރީން ވަނީ އެމަސައްކަތް ފަށާފައެވެ.\nއެހެންކަމުން، ގއ. އަތޮޅުގައި ޙަރަކާތްތެރިވާ ޖަމްޢިއްޔާތަކާބެހޭ މަޢުލޫމާތު، އެޖަމްޢިއްޔާ އެއްގެ ރަޖިސްޓްރީ ކޮށްފައިވާ އިދާރާ ހުންނަ ރަށުގެ ރަށު ކައުންސިލަށް 15 ސެޕްޓެންބަރު 2019 ވާ އާދީއްތަ ދުވަހުގެ 14:00 ގެ ކުރިން ފޮނުއްވައިދެއްވުން އެދެމެވެ.\nއަދި އެއަރޕޯޓް، ރިޒޯޓު ނުވަތަ ސިނާޢީ މަސައްކަތް ކުރާ ރަށެއްގައި ޖަމްޢިއްޔާގެ އިދާރާ ރަޖިސްޓްރީ ކޮށްފައިވާނަމަ، ގއ. އަތޮޅުގެ އަތޮޅު ކައުންސިލަށް މަޢުލޫމާތު ފޯރުކޮށްދެއްވުން އެދެމެވެ.


SunOnline: Dhekunu India Kanduge biya raalhuthah raajjeyge gondudhoh thakah, gellunthah bodu!\nދެކުނު އިންޑިއާ ކަނޑުގެ ބިޔަ ރާޅުތައް ރާއްޖޭގެ ގޮނޑުދޮށްތަކަށް، ގެއްލުންތައް ބޮޑު!\nނަޖާހު މަސްއޫދު 11 Jul 2020, 15:32\nކ. ހިންމަފުއްޓަށް މިދިޔަ އަންގާރަ ދުވަހު އުދަ އަދަނީ -- ފޮޓޯ/ ޓްވިޓާ (@tckokko)\nއުދަ އެރުމަކީ ރާއްޖޭގެ ރަށްތަކަށް ކޮންމެ އަހަރަކު ވެސް އެކި ދުވަސްވަރުގައި ކުރިމަތިލާން ޖެހޭ ކަމެކެވެ. ހަޅަ ޖަހާ ދުވަސްވަރު ވެސް މޫސުން ގޯސްވެ ރަށްތަކަށް އުދައިގެ އަސަރު ވަރަށް ބޮޑަށް ކުރެއެވެ. ރަށުގެ ތެރެއަށް ލޮނުގަނޑު ވަދެ، ގެތަކާ ހަމައަށް ވެސް ފޯރައެވެ. އެކި އަަހަރު އުދަ އަރަނީ އެކި ވަރަށެވެ.\nއެންމެ ބޮޑަށް އުދަ އެރި އަހަރުތަކުގެ ތެރޭގައި 2007 ވަނަ އަހަރާއި 2012 ވަނަ އަހަރުވެސް ހިމެނެއެވެ. މި އަހަރުވެސް ފުދޭވަރަކަށް ބޮޑަށް މެދުރާއްޖެތެރެއާއި ދެކުނުގެ ރަށްތަކަށް އުދަ އަރައި ގެއްލުންވަމުން އެބަަދެއެވެ.\nހަތް ރަށަކުން ރިޕޯޓުކޮށްފައިވޭ\nނޭޝަނަލް ޑިޒާސްޓާ މެނޭޖްމަންޓު ސެންޓަރުގެ އެންޑީއެމްއޭގެ ޗީފް އެގްޒެކެޓިވް ހިސާން ހަސަން ވިދާޅުވީ، ގދ. ނަޑެއްލާ، ގދ. ތިނަދޫ، ލ. މާވަށް، ލ. ކުނަހަންދޫ، އއ. ފެންފުށި، އައްޑޫ ސިޓީ، ތ. މަޑިފުއްޓަށް އިއްޔެ އުދަ އަރައިގެން ގެއްލުންވިކަމުގެ ރިޕޯޓު އެ ސެންޓަރަށް ކޮށްފައިވާ ކަމަށެވެ.\nމިހާތަނަށް ރިޕޯޓު ކުރީ މި ރަށްރަށުން އެކަނި ނަމަވެސް، ދެކުނާއި މެދުރާއްޖެތެރޭގެ އެހެން ބައެއް ރަށްރަށަށްވެސް އުދަ އަރައި ގެއްލުންވެފައި އެބަ ހުއްޓެވެ. ކުރިއަށް އޮތްތަނުގައި އެ ރަށްރަށުންވެސް ރިޕޯޓު ކުރާނެ ކަމަށް ބެލެވެއެވެ.\nގދ. ތިނަދޫއަށް މިދިޔަ ހަފްތާގެ ތެރޭގައި އުދަ އަރާފައި --\nހިސާން ވިދާޅުވީ އުދަ އެރުމުގެ ސަބަބުން ގެއްލުންވެގެން ރިޕޯޓު ކުރި އެއްވެސް ރަށަކުން މީހުން ހާލުގައި ޖެހިފައި ނުވާ ކަމަށެވެ.\n"އަޅުގަނޑު މި ދެންނެވި ރަށްރަށުގައި އެބަ ހުރި އުދަ އަރައިގެން ގޭގެއާ ހަމައަށް ލޮނުގެ އަސަރުކޮށްފައި. ނަމަވެސް ހިފާ ގެންގުޅޭ ތަކެއްޗަށް ގެއްލުންވެގެން އުނދުގޫވެގެން ނުކުންނަން ޖެހޭ ހާލަތަކަށް ނުދޭ،" ހިސާން ވިދާޅުވިއެވެ.\nލޮނުގަނޑު ރަށުގެ ތެރެއަށް\nގެއްލުންވި ރަށްރަށުގެ ތެރެއިން، މަޑިފުއްޓަށް ބޮޑަށް އުދަ އެރީ އެ ރަށުގެ އިރުމަތީ ފަރާތު ހިއްކާފައިވާ ސަރަހައްދުންނެވެ. މަޑުފިށު ކައުންސިލްގެ ނައިބު ރައީސް އައްބާސް އަހުމަދު ވިދާޅުވީ، އެ ރަށަށް ކޮންމެ އަހަރަކުވެސް އިރުމަތީ ފަރާތުން އުދަ އަރާ ކަމަށެވެ. ނަމަވެސް މި އަހަރު އެރީ އެހެން އަހަރުތަކާ އަޅާ ބަލާއިރު ވަރަށް ބޮޑަށް ކަމަށް އޭނާ ވިދާޅުވިއެވެ.\nއިއްޔެ އުދަ އެރި އިރު ރަށުގެ އިރުމަތީ ފަރާތުން ހިއްކި ސަރަހައްދުގެ ރިވެޓްމެންޓު މަތިން ލޮނުގަނޑު ވަދެގެން ގޮސް ގާތްގަނޑަކަށް ރަށުގެ އަނެއް ފަޅީގައި މީހުން ދިރިއުޅޭ ސަރަހައްދަށް ލޮނު ފޯރު ކަމަށް އޭނާ ވިދާޅުވިއެވެ. ލޮނުގެ އަސަރު ގާތްގަނޑަކަށް 50 ގެއަކަށް ކުރި ކަމަށް އޭނާ ލަފާ ކުރައްވައެވެ.\n"ދެ ހާސް ފޫޓާއި ފަނަރަސްތޭކަ ފޫޓުހާ ހިސާބަށް ރަށު ތެރެއަށް ލޮނު ވަން. ގޭތެރެއަށް ސީދާ ލޮނު ނުވަނަސް ގޯތި ތެރެއަށް ވަނީމަ ގަސްގަހާގެއްސަށް ވަރަށް ބޮޑަށް ގެއްލުންވާނެ،" އައްބާސް ވިދާޅުވިއެވެ.\nގދ. ނަޑެއްލާ ކައުންސިލުގެ ރައީސް ފައިސަލް ނަޖީބު ވިދާޅުވީ، އިއްޔެ ހަވީރުން ފަށައިގެން ފަތިހާ ޖެހެންދެން، އެކި އިރު، މުޅި ރަށްވަށައިގެންހެން އުދަ އެރި ކަމަށެވެ. އެންމެ ބޮޑަށް އުދަ އެރީ ރަށުގެ ދެކުނު ފަރާތުން ކަމަށް އޭނާ ވިދާޅުވިއެވެ. އޭނާ ވިދާޅުވީ، ގޮނޑުދޮށުން ފެށިގެން 700 ފޫޓު އެތެރެެއަށް ލޮނުގަނޑު ވަން ކަމަށެވެ. އަދި ނުވަ ގެއަކަށް ސީދާ ރާޅު ވަން އިރު ވިއްސަކަށް ގެއަށް ލޮނުގެ އަސަރުކޮށްފައިވާ ކަމަށް އޭނާ ވިދާޅުވިއެވެެ. ފައިސަލް ވިދާޅުވި ގޮތުގައި ރަށު ތެރޭގައި ލޮނުގަނޑު ދެ ފޫޓު ފުންކޮށް ހުއްޓެވެ. އަދި ފެންގަނޑު ހިންދަން ޕަމްޕުވެސް ބޭނުންކުރެއްވި ކަމަށް ވިދާޅުވިއެވެ.\nގދ. ނަޑެއްލާއަށް އުދަ އަރައި ރަށު ތެރޭގައި ފެންބޮޑުވެފައި -- ފޮޓޯ/ ކައުންސިލް\nފައިސަލްވެސް ވިދާޅުވީ، މިއީ މި ފަހުގެ ތާރީހެއްގައި ރަށަށް އެންމެ ބޮޑަށް އުދަ އެރި ފަހަރު ކަމަށެވެ. މިފަހަރުވެސް ލޮޮނުގެ އަސަރު ރަށުގެ ގަސްހަގާގެއްސަށްކޮށް ގަސްތައް މަރުވުމުގެ ފުރުސަތު އޮތުމުން އެކަމުގެ ކަންބޮޑުވުންވެސް އޭނާ ފާޅުކުރެއްވިއެވެ.\n"ދެހާސް ހަތެއްގައި ބޮޑު ރާޅު އެރި ފަހުން އެންމެ ބޮޑަށް ގެއްލުންވި ފަހަރު މިއީ،" ފައިސަލް ވިދާޅުވިއެވެ. "ގެތަކުގެ މީހުން ދިރިއުޅުމަށް ކުރާ މަސައްކަތް ބަނބޮކެޔޮ ގަސްތަކާ އެއްޗެހި ނެތިދާނެ. ގަސްތަކަށް ފެން ދެވޭނެ ގޮތެއްވެސް ނެތް. އެ ގެތަކުގެ ވަޅުތައްވެސް އެއްކޮށްހެން ލޮނުވީ،"\nމާވަށު ކައުންސިލްގެ ރައީސް، އަހްމަދު މޫސާ ވިދާޅުވީ ރަށަށް އުދަ އަރަން ފެށީ އިއްޔެ އިރުއޮއްސުނު ފަހުން ކަމަށާއި، މިއަދު ހެނދުނު އަށެއް ޖެހުމާ ހަމައަށް ވެސް އެކި ފަހަރުމަތުން ރަށަށް އުދަ އަރާފައިވާ ކަމަށެވެ. އަދި ލޮނުގަނޑު ރަށުގެ ތެރެއަށް ވަދެ، 100 އެއްހާ ގެއަށް ލިނު ވަދެފައިވާ ކަމަށެވެ. މޫސަ ވިދާޅުވީ ދެތިން ހަތަރު ގެއެއްގައި ދިރިނޫޅެވޭ ވަރު ވެފައިވާ ކަމަށާއި އަދި މިހާރު އެއް ގެއަކުން މީހުން ހުސްކޮށްފައިވާ ކަމަށެވެ.\n"އަޅުގަނޑާ ވާހަކަދެއްކި އުދަ އަރައިގެން އައިއިރު އެތަނުގައި ހުރި މީހެއް. އޭނަ ބުނީ ރަށު ތެރެއަށް ބިންދާލީ ވެސް ތިން ފޫޓު ހަތަރު ފޫޓު އުސްމިނުގައި ހުރި ރާޅު ކަމަށް. އަޅުގަނޑުގެ އުމުރުން މިހާރު 50 އަހަރު. މިގޮތަށް އުދަ އެރި ހަނދާނެއް ނުވޭ. އުދަޔަށް ވުރެ ބޮޑަށް ހަމަ ސުނާމީއެއް ގޮތަށް ސިފަވަނީ،" މޫސަ ވިދާޅުވިއެވެ.\nއައްޑޫ ސިޓީއަށްވެސް އިއްޔެ ވަރަށް ބޮޑަށް އުދަ އަރާފައިވެއެވެ. އައްޑު ސިޓީގެ ޑެޕިއުޓީ މޭޔަރު މުހައްމަދު ޔަސްރިފު އިއްޔެ ސަންއަށް ވިދާޅުވީ ތިން ސަރަހައްދަކުން އުދަ އަރައި ރަށަށް ގެއްލުންވި ކަމަށެވެ. އަދި މިއަދު ގެއްލުންވި ގެތަކުގެ އަދަދު ބަލަމުންދާ ކަމަށް އޭނާ ވިދާޅުވިއެވެ.\nދެކުނު އިންޑިއާ ކަނޑުގައި ބިޔަ ރާޅުތަކެއް\nމެޓް އޮފީހުގެ މީޓިއޮރޮލޮޖިސްޓް އިބްރާހިމް ވަހީދު ވިދާޅުވީ، މިހާރު އަރަމުދާ ރާޅުތަކަކީ ރާއްޖެއާ ދުރުން ދެކުނު އިންޑިއާ ކަނޑުގައި އުފެދެމުންދާ ބޮޑު ރާޅުތައް ކަނޑު ހުރަސްކޮށްފައި އައިސް ރާއްޖޭގެ ގޮނޑުދޮއްތަކާ ހިސާބަށް ފޯރުމުން އަރާ ރާޅުތަކެއް ކަމަށެވެ. މިއަދާ މާދަމާވެސް އެ ރާޅުތައް ދެކުނާއި މެދުރާއްޖެތެރޭގެ އަތޮޅުތަކަށް އެރުމުގެ ފުރުސަތު ބޮޑު ކަމަށް އޭނާ ވިދާޅުވިއެވެ.\n"ދެކުނު އިންޑީއާ ކަނޑުގައި އަބަދުވެސް ސްވެލް ވޭވް ހައިކޮށް އޮންނާނީ ރާޅު ބޮޑުކޮށް އުޅޭ ތަނެއް އެއީ. އެކަމަކު މި ވަގުތު މި ދުވަސްތަކުގައި ފާއިތުވެދިޔަ ހަތަރު ފަސް ދުވަހު އަދި މިއަދާ މާދަމާ ސައުތް އިންޑިއަން އޯޝަންގައި ވޭވް ހައިޓު ވަރަށް ހައި. ބައެއް ހިސާބުގައި އެބަ ހުރި ހަ މީޓަރު ހަތް މީޓަރު. އެއީ 15 ފޫޓު 20 ފޫޓު ވަރުގެ ރާޅު،" އޭނާ ވިދާޅުވިއެވެ.\nސައިކްލޯން ނުނީ ފްރޮންޓަލް ސިސްޓަމްސްތަކުގެ ސަބަބުން ކަނޑުގެ ރާޅުތައް އާދައާ ހިލާފަށް ބޮޑުވާ ކަމަށް އޭނާ ވިދާޅުވިއެވެ. ނަމަވެސް އެކަހަލަ ކަމެއް މިވަގުތު ދެކުނު އިންޑިއާ ކަނޑުގައި ނެތް ކަމަށް އޭނާ ވިދާޅުވިއެވެ. ނަމަވެސް ވައިދަގަވުމުގެ ސަބަބުން ރާޅުތައް ބޮޑުވުން އެކަށީގެންވާ ކަމަށް އޭނާ ވިދާޅުވިއެވެ.\nއައްޑޫ ސިޓީއަށް އިއްޔެ އުދަ އެރުމުގެ ތެރެއިން -- ފޮޓޯ/ އައްޑޫލައިވް\nއިބްރާހިމް ވަހީދު ވިދާޅުވީ، ސީދާ ދިޔަވަރު ބޮޑުވާ ގަޑީގައި ނޫނަސް ރަށްތަކަށް އުދަ އަރާފާނެ ކަމަށެވެ. އެގޮތުން ދިޔަވަރު ބޮޑުވުމުގެ ދެ ގަޑިއިރެއްހާ ކުރިންވެސް އުދަ އަރާފާނެ ކަމަށް އޭނާ ވިދާޅުވިއެވެ.\n"ދިޔަވަރު އެންމެ ބޮޑުވާ ގަޑީގައި ނޫން އެނގޭތޯ އުދަ އަރަނީ. އޭގެ ދެ ގަޑިއިރު ކުރިންވެސް ދެ ގަޑިއިރު ފަހުންވެސް އަރާފާނެ. އޭގެ ސީދާ ވެލިއު ދިމާވާ ގަޑީގައެއް ނޫނޭ އުދަ އަރާނީ. މިއަދު ދިޔަވަރު ބޮޑުވަނީ ހަތަރުގަޑި ބައިގައި ވިއްޔާ ދެގަޑިބައި ތިނެއް ޖަހާއިރުވެސް އުދަ އަރާފާނެ،" އިބްރާޙިމް ވަހީދު ވިދާޅުވިއެވެ.\nއިބްރާހިމް ވަހީދު ވިދާޅުވި ގޮތުގައި މިހާރު އަރަމުންދާ އުދައަކީވެސް ނިސްބަތުން ގެއްލުން ބޮޑު އުދައެރުމެކެވެ. ނަމަވެސް، މިއަށް ވުރެ ބޮޑަށް ގެއްލުންވި އަހަރުތައްވެސް ގޮސްފައި އެބަ ހުރިކަން އޭނާ ފާހަގަކުރެއްވިއެވެ.\n"މިއަށް ވުރެ ބޮޑަށް އުދަ އެރި ފަހަރުތައްވެސް ގޮސްފައި އެބަ ހުރި. މިސާލަކަށް ދަންނަވަންޏާ 2012 ވަނަ އަހަރު 2007 ވަނަ އަހަރު މިއަށް ވުރެ ބޮޑަށް މިއަށް ވުރެ ގިނަ ރަށްރަށަށް އުދަ އަރައިގެން ރިޕޯޓުކޮށްފައި އެބަ ހުރި. މި އަހަރުގެ މި އެޕިސޯޑުވެސް ގޯސްކޮށް މި ދަނީ،" އޭނާ ވިދާޅުވިއެވެ.


Villingili ga bodu dhandeh elhumuge masakkaiy eba kurey\nޔޫތް އެންޑް ސްޕޯޓްސް، ކޮމިއުނިޓީ އެމްޕަވާމެންޓް މިނިސްޓަރު އަހްމަދު މަހުލޫފް--\nގއ. ވިލިނގިލީގައި ބޮޑު ދަނޑެއް އެޅުމުގެ މަސައްކަތް ކުރިޔަށް އެބަދޭ: މަހުލޫފް\n07 ޖެނުއަރީ 2021 - 16:06:21\nގއ. ވިލިގިލީގައި ދަނީ ފީފާ ސްޓޭންޑަޑްގެ ފުޓްބޯޅަ ދަނޑެއް އެޅުމުގެ މަސައްކަތް ކުރިޔަށް ކަމަށް ޔޫތް މިނިސްޓަރު އަހްމަދު މަހުލޫފް ވިދާޅުވެއްޖެއެވެ.\nވިލިނގިލީގެ ފުޓްސަލް ދަނޑުގައި މިދިޔަ ހޯމަ ދުވަހު ރޯ ކޮށްލުމާ ގުޅިގެން މިނިސްޓަރު މަހުލޫފް ކުރެއްވި ޓުވީޓެއްގައި ވިދާޅުވެފައިވަނީ އަލުން ޓާފް ދަނޑު އާކުރުމުގެ މަސައްކަތް ޔޫތް މިނިސްޓްރީން ނުކުރާނެ ކަމަށެވެ. އެއީ ވިލިނގިލީގައި ފީފާ ސްޓޭންޑަޑްގެ ފުޓްބޯޅަ ދަނޑެއް އެޅުމުގެ މަސައްކަތް ކުރިޔަށް ދާތީ ކަމަށެވެ.\nއެ ދަނޑުގެ މަސައްކަތް ލަސްވެގެން އުޅެނީ ކޮވިޑްގެ ހާލަތާ ގުޅިގެން ސަބް ބޭސް ރަނގަޅުކުރަން ޖެހުމުން ކަމަށާއި ވިލިނގިލީގައި ބޮޑު ދަނޑު އެޅުމުގެ މަސައްކަތް ދަނީ ކުރިޔަށް ކަމަށް މަހުލޫފް ވަނީ ވިދާޅުވެފައެވެ.\nބޮޑު ދަނޑު އަޅަން ނިންމާފައި ވާތީ ފުޓްސަލް ދަނޑު ޓާފަށް ބަދަލު ނުކުރާނެކަން ކައުންސިލަށް ވާނީ އަންގާފައި ކަަމަށާއި އެއީ އެހެން ރަށްރަށަށް ފުރުސަތު ދިނުމަށް ކަމަށް ވެސް މިނިސްޓަރު މަހުލޫފް ވަނީ ވިދާޅުވެފައެވެ.\nގއ. ވިލިނގިލީގެ ފުޓްސަލް ދަނޑު\nވިލިނގިލީގައި މިހާރު ހަދަމުންދާ ފުޓްބޯޅަ ދަނޑަކީ ފީފާ ސްޓޭންޑަޑްގެ ފުޓްބޯޅަ ދަނޑެއް ކަމަށާއި އެއީ ލ. ގަން އަދި ރ. އަލިފުށީގައި ވެސް ތަރައްގީ ކުރި ވަރުގެ ދަނޑެއް ކަމަށް ޔޫތް މިނިސްޓްރީއިން ބުނެއެވެ.\nވިލިނގިލީގެ ޓާފް ދަނޑު މަރާމާތު ނުކުރާނެ ކަމަށް ޔޫތް މިނިސްޓަރީއިން ބުނުމާ ގުޅިގެން އެ ރަށުގެ ޒުވާނުން ވަނީ ވިލިނގިލީ ކައުންސިލް އިދާރާގެ ކުރިމަތީގައި ނުރުހުން ފާޅުކުރުމުގެ ގޮތުން ފުޓްބޯޅަ ކުޅެފައެވެ.\nވިލިނގިލީ ކައުންސިލް ކުރިމަތީގައި ފުޓުބޯޅަ ކުޅެނީ\nޓާފް ދަނޑުގައި ރޯކޮށްލި މައްސަލަ އަދިވެސް ފުލުހުން ދަނީ ތަހުގީގު ކުރަމުންނެވެ.\nޔޫތް މިނިސްޓްރީގެ ދާއިރާޔޫތު މިނިސްޓްރީމަހުލޫފް


ފަރުނީޗަރު ސަޕްލައިކޮށްދޭނެ ފަރާތެއް ހޯދުމަށް\nމިސަރވިސްގެ އިކޮނޮމިކް ކްރައިމް ޑިޕާޓްމަންޓަށް ބޭނުންވާ ފަރުނީޗަރު ސަޕްލައިކޮށްދޭނެ ފަރާތެއް ހޯދުމަށް ބޭނުންވެއްޖެއެވެ. މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2014 ނޮވެންބަރު 10 ވަނަ ދުވަހުން ފެށިގެން 2014 ނޮވެންބަރު 16 ވާ އާދީއްތަ ދުވަހުގެ ނިޔަލަށް، ރަސްމީ ބަންދު ނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ 100.00ރ (އެއް ސަތޭކަރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2014 ނޮވެންބަރު 17 ވާ ހޯމަ ދުވަހުގެ 11:30 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2014 ނޮވެންބަރު 16 ވާ އާދީއްތަ ދުވަހުގެ 15:30ގެ ކުރިން މިސަރވިސްގެ އީމެއިލް އެޑްރެސް procurement@police.gov.mv އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2014 ނޮވެންބަރު 24 ވާ ހޯމަ ދުވަހުގެ 11:30 އަށް މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\nޕަބްލިޝްކުރި ގަޑި: 0921\nސުންގަޑި: 16 ނޮވެންބަރު 2014 1100


Coca Cola In World Cup Thashi Raajje Gen nany\nތަށި ރާއްޖެއަށް ގެންނަކަން އިއުލާނުކުރުމަށް ބޭއްވި ހަފްލާ-- ފައިލް ފޮޓޯ\n27 ޑިސެންބަރ 2017 1 ކޮމެންޓް\nކޮކާކޯލާއިން ވޯލްޑް ކަޕް ތަށި ރާއްޖެ ގެންނަނީ އަންނަ މަހުގެ 24 ގައި\nފީފާ ވޯލްޑް ކަޕްގެ ތަށި އަންނަ މަހުގެ 24 ވަނަ ދުވަހު ރާއްޖެ ގެންނާނެކަން ފުޓްބޯލް އެސޯސިއޭޝަން އޮފް މޯލްޑިވްސް (އެފް.އޭ.އެމް) އިން ބުނެފިއެވެ.\nއަންނަ އަހަރު ރަޝިއާގައި ބާއްވާ ވޯލްޑް ކަޕްގެ ތަށި ދުނިޔޭގެ 50 ގައުމަކަށް ގެންދިއުމަށް ފީފާއިން ފަށާފައިވާ ދަތުރުގައި އެތަށި ދެވަނަ މަންޒިލަކީ ރާއްޖެއެވެ. ކޮކާކޯލާ އާއި ގުޅިގެން ކުރިއަށްގެންދާ "ފީފާ ވޯލްޑް ކަޕް ޓްރޮފީ ޓުއަރ"ފެ ދަށުން އެތަށި ރާއްޖޭގައި ދެ ދުވަހު ހުންނާނެއެވެ.\nތަށި ރާއްޖެއަށް ގެންނަކަން އިއުލާނުކުރުމަށް ބޭއްވި ހަފްލާގައި ވާހަކަ ދައްކަވަމުން އެފް.އޭ.އެމްގެ ރައީސް ބައްސާމް އަދީލް ޖަލީލް ވިދާޅުވީ އަންނަ އަހަރުގެ ޖެނުއަރީ މަހު 24 ވަނަ ދުވަހު ފީފާ ޓްރޮފީ ދިވެހި " ފަސްގަނޑުގައި" ޖެހިގެންދާނެކަމަށެވެ. އަދި އެއާއެކު 25 ވަނަ ދުވަހު ބައެއް ކަހަލަ ހަރަކާތްތައް އާންމުންނާއެކު ކުރިއްދާނެކަމަށް އޭނާ ވިދާޅުވިއެވެ.\nވޯލްޑް ކަޕްގެ ތަށި ދިވެހި ފަސްގަނޑަށް ގެންނަން ތައްޔާރުވަމުންދާއިރު މިއީ މި ތަށި ދިވެހި ރާއްޖެ ގެންނަ ފުރަތަމަ ފަހަރުވެސް މެއެވެ. މިފަހަރުގެ ޓްރޮފީ ޓްއާ ސްޕޮންސާ ކޮށްފައިވަނީ ކޮކާކޯލާ އިންނެވެ.\nފީފާ ވޯލްޑް ކަޕްގެ ތަށި ރާއްޖެ ގެނައުމުގެ މަސައްކަތް ފެށިގެން ދިޔައީ ރައީސް ޔާމީން ދެއްވި ހިޔާލުފުޅުން ކަމަށާއި އެހާހިސާބުން ފެށިގެން ކޮކާކޯލާ އާއި އެކު މަސައްކަތް ފެށިކަމަށް ބައްސާމު ވިދާޅުވިއެވެ.\nމިފަހަރު ވޯލްޑް ކަޕް ޓްރޮފީ ގެންދިއުމަށް ޝެޑިއުލް ކުރެވިފައިވާ ސިޓީތަކުގެ ތެރޭގައި އަވަށްޓެރި ސްރީ ލަންކާގެ ކޮލަމްބޯ އާއި ތައިލެންޑުގެ ޕުކެޓާއި ޕާކިސްތާނުގެ ލާހޫރާއި ފަލަސްތީނުގެ ރާމަﷲ އާއި ޔޫއޭއީގެ ޑުބާއީ އާއި ދެކުނު އެފްރިކާގެ ޖޮހަނެސްބާގާއި ކޭޕް ޓައުން ހިމެނެ އެވެ.\nއޭގެ އިތުރުން އަޒަރްބައިޖާންގެ ބަކޫ އާއި ޖޯޑަންގެ އައްމާން، ކެންޔާގެ ނައިރޯބީ، ޗައިނާގެ ދެ ސިޓީ އަކާއި ޖަޕާނުގެ ދެ ސިޓީ ހިމެނެ އެވެ. އެ ޓުއާ ފެށުމަށް ހަމަޖެހިފައިވަނީ ސްރީލަންކާއިންނެވެ.\nކޮކާކޯލާ ކުޅިވަރު ރާއްޖެ ފީފާ\nމަށަށް ފެންނަނީ ރާއްޖެއަށް ތަށި އެރުވުމުގެ ފީއެއްގެ ގޮތުން ދާދިފަހުން އެފް.އޭ.އެމް ޖޫރިމަނާކުރި ޢަދަދު ފީފާއިން އަތުލަން، އަދި އަތުލާފަ ތަށި ގެންނަ މީހުންގެ ޙަވާލުގައި ފީފާއަށް އެފައިސާކޮޅު ރައްދުކުރަން.


Moosun Goasve Miadhu Ves Raajjey Ge Bodu Sarahahdhakah Samaal Nerefi - Vaguthu\nމޫސުން ގޯސްވެ މިއަދު ވެސް ރާއްޖޭގެ ބޮޑު ސަރަހައްދަށް ސަމާލު ނެރެފި\nމޫސުން ގޯސްވެ މިއަދު ވެސް ރާއްޖޭގެ ބޮޑު ސަރަހައްދަށް ހުދު ސަމާލު (ވައިޓް އެލާޓް) ނެރެފިއެވެ.\nމޫސުމާއި ބެހޭ ގައުމީ އިދާރާ އިން ހުދު ސަމާލު ނެރެފައި ވަނީ ހއ.އަތޮޅުން ޅ.އަތޮޅާއި ހަމައަށް އަދި ތ.އަތޮޅުން ފެށިގެން އައްޑޫ ސިޓީ އާއި ދެމެދުގެ ސަރަހައްދުތަކަށެވެ. ހުދު ސަމާލު ނެރެފައި ވަނީ މިއަދު މެންދުރު ފަހު 15:00 އާއި ހަމައަށެވެ. ހުދު ސަމާލު ނެރެފައިވާ ސަރަހައްދުތަކަށް ގުގުރުމާއި އެކު ބޯކޮށް ވާރޭ ވެހޭނެ ކަމަށް ވަނީ ލަފާކޮށްފައެވެ.\nWhite Alert for Heavy rain and thunderstorms. pic.twitter.com/jNTK77Xbtw\n— Maldives Meteorology (@MetMaldives) November 15, 2020\nމޫސުމާއި ބެހޭ ގައުމީ އިދާރާ އިން ވިދާޅުވީ ކުރިއަށް އޮތް 24 ގަޑިއިރު ވެސް ރާއްޖޭގެ ބޮޑުބަޔަކަށް ވިއްސާރަކުރުމާއެކު ގުގުުރުން އެކަށީގެންވާ ކަމަށެވެ. އަދި ބައެއް ރަށްތަކަށް ބޯކޮށް ވާރޭވެހޭނެ ކަމަށް ވެސް ލަފާކުރެވެއެވެ.\nދެކުނުގެ އަތޮޅުތަކަށް ހުޅަނގުއުތުރާއި އުތުރުން، އެހެން ހިސާބުތަކަށް އުތުރާއި އިރުއުތުރުން، ހުރިހައި ހިސާބަކަށްވެސް ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ލަފާކުރެވެއެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައި ގަދަވުން އެކަށީގެން ވާކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަ ވާާނެ ކަމަށް ލަފާކުރެވެއެވެ. ރާޅުގެ އުސްމިން ހުންނާނެ ކަމަށް ލަފާކުރެވެނީ3ފޫޓާއި6ފޫޓާއި ދެމެދުގައެވެ.\nބޮޑު ސަރަހައްދަކަށް މޫސުން ގޯސްވެފައި ވާތީ ހުރިހައި ފަރާތްތަކުންވެސް މޫސުމަށް ސަމާލުވުމަށް މޫސުމާއި ބެހޭ ގައުމީ އިދާރާ އިން އިލްތިމާސް ކުރައްވައެވެ.


"Gaumu thakuge koalhun thereah vaneema libeynee nikamethikan" | Jazeera\t"ގައުމުތަކުގެ ކޯޅުން ތެރެއަށް ވަނީމަ ލިބޭނީ ނިކަމެތިކަން" - Jazeera\nދެ ގައުމުގެ ކޯޅުމުގެ ތެރެއަށް ވަނުމަކީ ރާއްޖެއަށް ލިބޭ ނިކަމެތިކަމެއް: މިނިސްޓަރ ޝާހިދު\nޖަވިޔަނި February 5, 2021 730 views1\nވަކި ޤައުމަކަށް ބުރަނުވާ މިނިވަން ހާރިޖީ ސިޔާސަތަކާއެކު ދެން ހިފަހައްޓަމުންގެންދިޔަ އެއް ހަމައަކީ، ޤައުމުތަކުގެ ކޯޅުންތަކުގެ ތެރެއަށް ނުވަދެ ހިފަހައްޓަމުން އައި އުސޫލެވެ. އޭގެތެރެއިންވެސް ޤައުމުތަށް ކޯޅެން ދިމާވަ ސަބަބަކަށް ރާއްޖެ ނުވުމަށް ހުރިހާ ވެރިންވެސް މަސައްކަތްތައްކޮށްފަވެއެވެ.\nރާއްޖޭގެ ހާރިޖީ ސިޔާސަތުގައި ހިފަހައްޓަމުން އައި އުސޫލުގެ ތެރެއިން ދިވެހިންނަށް ލިބިފައިވާ ރީތި ނަން ކިލަނބުވާންފެށީ ރައީސް އަބްދުﷲ ޔާމީން ވެރިކަމަށް ވަޑައިގެންނެވި ހިސާބުންނެވެ. ޤައުމުތަކަށް ރައްދުވާގޮތަށް، އަދި ޤައުމުތަކަށް ކުޑާއިންވެސްވާގޮތަށް އެއްޗެއް ވިދާޅުވެ، ވަކި ޤައުމަކާއި ދެކޮޅު ފަލްސަފާތައް ގެންގުޅުމަކީ ދިވެހިން ކޮށް އުޅުނު ކަމެއް ނޫނެވެ. އެކަމުގައިވެސް ރައީސް އަބްދުﷲ ޔާމިން ވަނީ އިންތައް ފަހަނައަޅައި ވަޑައިގެންފަ އެވެ.\nނަތީޖާއަކަށްވެގެންދިޔައީ ވެރިކަމުގައި ހުންނަވާ ދޭދޭ ޤައުމުތަކުގެ މެދުގައި އަލިފާނުގެ ހުޅު ރޯކުރާ ޤައުމަކަށް، ދިވެހީންގެ ނަން ބަދަލުވާން ފެށުމެވެ. އެކަމުގެ ސަބަބުން ދިވެހިންނަށް ލިބުނު އެތަކެއް އެހީތަކެއް ހުއްޓި، އެތަކެއް އިނާޔަތްތަކެއް ނިމުމަކަށް އަޔެވެ.\nރިޔާސީ އިންތިހާބުގައި ރައްޔިތުން އަބްދުﷲ ޔާމީނަށް ނޫނެކޭ ބުނި ސަބަބުތަކުގެ ތެރޭގައިވެސް އެމަނިކުފާނުގެ ވެރިކަމުގައި ގެންގުޅުއްވި ހާރިޖީ ސިޔާސަތު ބޮޑު ދައުރެއް އަދާކޮށްފަވެއޭ ބުނެވިދާނެ އެވެ.\nރައީސް އަބްދުﷲ ޔާމީންގެ ވެރިކަމަށްފަހު، ވެރިކަމުގެ ހުވާކުރެއްވި ރައީސް އިބްރާހިމް މުހައްމަދު ސޯލިހް، ނެތެމުންދިޔަ ދިވެހީންގެ އަޑު ބައިނަލްއަޤުވާމީ ދުނިޔޭގައި އިއްވާލުމުގެ ބުރަ މަސައްކަތް ހަވާލުކުރެއްވީ ރާއްޖޭގައި މިވަގުތު ހުންނެވި އެންމެ ތަޖުރިބާކާރު ޑިޕްލޮމެޓެއެވެ. އަބްދުﷲ ޝާހިދު އާއިއެވެ.\n"ޖަޒީރާ"ގެ ޓީމުން ވަނީ ފޮރިން މިނިސޓަރ އަބްދުﷲ ޝާހިދާ ބައްދަލުކޮށް، އަވައްޓެރި އިންޑިއާ އަދި ޗައިނާ އާއިއެކު ރާއްޖެއިން ބާއްވަމުން އަންނަ ގުޅުމާއި ގުޅޭގޮތުން ބައެއް މައުލޫމާތުތައް އޮޅުން ފިލުވާލާފަ އެވެ. އަދި އެ ގުޅުންތައް ހީނަރުވެއްޖެނަމަ ދެން އަމަލުކުރައްވާނީ ކޮންގޮތަކަށްތޯ، ނުވަތަ ރާއްޖެއިން އިސްކަންދޭނީ ކޮން ޤައުމަކަށްތޯ އޮޅުން ފިލުވާފަވާނެ އެވެ.\nދިވެހިންނަކީ އަބަދުވެސް ސުލްހާއި، އެއްބައިވަންތަކަމަށް ގޮވާލާ ޤައުމަކަށްވާއިރު، މިނިސްޓަރު ޝާހިދު ތަކުރާރުކޮށް ވިދާޅުވި އެއް ވާހަކަގުޅަކީ ޤައުމުތަކުގެ މެދުގައި ހަމަނުޖެހުން އުފައްދާ، ބައިބައިކުރުވަން މަސައްކަތްކުރާ ޤައުމަކަށް ރާއްޖެ ނުވާނެކަމަށެވެ. ބަދަލުގައި ރައީސް ސޯލިހްގެ ސަރުކާރުގެ ހާރިޖީ ސިޔާސަތުގެ މުހިންމު އެއް ބަޔަކީ، ސުލްހާއި އެއްބައިވަންތަކަންކަމަށެވެ. އެގޮތުން މިނިސްޓަރ ވިދާޅުވީ އެއް ގައުމަކާއި އަނެއް ގައުމަކާއި ދޭ ތެރޭ ޖެހޭ މައްސަލަތަކުގެ ތެރެއިން ފައިދާ ނަގަން މަސައްކަތް ކުރުން އެއީ މިފަދަ ކުޑަ ގައުމަކަށް ލިބޭނެ އެންމެ ބޮޑު ގެއްލުން ކަމަށެވެ.\n"އެއް ގައުމަކާއި އަނެއް ގައުމަކާއި ދޭ ތެރޭ ޖެހޭ މައްސަލައިގެ ތެރެއިން ފައިދާ ނަގަން މަސައްކަތް ކުރުން އެއީ ރާއްޖެ ފަދަ ކުޑަ ގައުމަކަށް ލިބޭނެ އެންމެ ބޮޑު ގެއްލުން، އެންމެ ބޮޑު ނިކަމެތިކަން."\nމިނިސްޓަރ ޝާހިދު ވިދާޅުވީ ރާއްޖެ ފަދަ ކުޑަ ގައުމަކަށް ބައިނަލްއަގްވާމީ ދާއިރާގައި ސާބިތު ކަމާއިއެކު ތިބެވެނީ ގުޅުން ބާއްވަން ބޭނުންވާ ހުރިހާ ގައުމަކާއި އެކު ގުޅުން ބާއްވައިގެން ކަމަށެވެ. އަދި އެ އިތުބާރު ބައިނަލްއަގްވާމީ ދާއިރާގައި ރާއްޖެއިން އަބަދުވެސް ދައްކަމުންދާކަން ފާހަގަކުރެއްވިއެވެ. އެމަނިކުފާނު ވިދާޅުވީ ބައިނަލްއަގްވާމީ ދާއިރާގައި ސާބިތުކަމާއި އެކު ރާއްޖެ އޮންނަ ސަބަބަކީވެސް ހާރިޖީ ސިޔާސަތުތައް ނިންމުމުގައި އުސޫލުތައް ހިފެހެއްޓުން ކަމަށެވެ.\nރައީސް އަބްދުﷲ ޔާމީންގެ ވެރިކަން ނިމި، މިނިސްޓަރ ޝާހިދުގެ ދެ އަހަރާއި ދެ މަސް ދުވަހުގެ މަސައްކަތުން ދިވެހީންގެ އަޑު ބައިނަލްއަޤުވާމީ ދުނިޔޭގައި ވަނީ ގަދަކޮށްލާފަ އެވެ. ދުނިޔޭގެ އިތުބާރު ވަނީ ހޯދަވާފަ އެވެ. ރާއްޖެއަކީ ހާރިޖީ ސިޔާސަތު ބައްޓަން ކުރުމުގައި ބައިނަލްއަގްވާމީ އުސޫލުތައް ހިފެހެއްޓުމުގައި ނަމޫނާ ގައުމެއްކަން ވަނީ ދައްކުވައިދީފަ އެވެ.\nއެކަމުގެ ހެއްކަކަށް ބަލިމަޑުކަމުގައި ދިވެހިންނަށް އެހެން ޤައުމުތަކުން މެދުނުކެނޑި ލިބޭ އެހީތައް ފުދެ އެވެ. ޗައިނާ އާއި އިންޑިއާ އާއި ގުޅޭގޮތުންވެސް ފާޑުފާޑު ވާހަކަދައްކަމުންގެންދިޔަނަމަވެސް މަންޒަރުން ފޮންނަން އޮތް ހަޤީޤަތަކީ ދެ ޤައުމުންވެސް ދިވެހިންނަނަށް ބަހައްޓާ ހާއްސަ ކަމެވެ. އެކަމުގެ ހެއްކަކަށް އިންޑިއާ އަދި ޗައިނާއިންވެސް ރާއްޖެއަށް އެއްލައްކަ ޑޯޒްގެ ވެކްސިން ހަދިޔާކުރިކުރުން ފުދެ އެވެ.\nމިއީ ދެހާސް އަށާރައިގައި ކެނޑިޑެސީ ލިބެން ޖެހޭ މީހާ. ވިސްނާލާ ޝާހިދު މިހާރު ވެރިއަކަށް ހުރިނަމަ ޔާމީން ހިންގާލި ވަރަށް ވުރެ ގަދަ އަށް ހިންގާލާނެ\n"ގައުމުތަކުގެ ކޯޅުން ތެރެއަށް ވަނީމަ ލިބޭނީ ނިކަމެތިކަން"


SunOnline: Niumaath: Kuda kudhinge hagguthah dhifaau kuran gadha azumakaai unmeedhu gai!\nނިއުމާތު: ކުޑަކުދިންގެ ހައްގުތައް ދިފާއުކުރަން ގަދަ އަޒުމަކާއި އުންމީދުގައި!\nޝަފްނާ ހުސައިން 11 Aug 2020, 10:08\nޗިލްޑްރަންސް އޮމްބަޑްސްޕާސަން ނިއުމާތު ޝަފީގު -- ފޮޓޯ/ ޕީއެސްއެމް\nޗިލްޑްރަންސް އޮމްބަޑްސްޕާސަންގެ އޮފީސް އުފައްދައި، އޮމްބަޑްސްޕާސަންގެ މަގާމަށް މ. މާފުށީގެ، ނިއުމާތު ޝަފީގު އައްޔަންކުރެއްވީ މިދިޔަ މަހުގެ 23 ވަނަ ދުވަހު އެވެ. އެ މަގާމަށް ނިއުމާތު އައްޔަން ކުރެއްވުމާއެކު، އެއް ބަޔަކު ބުނަމުން ދިޔައީ އަނެއްކާވެސް ބޮޑު މުސާރަ ދީފައި ބޭކާރު މަގާމެއް އުފެއްދީ ކަމަށެވެ. ގިނަ ބަޔަކަށް އެއީ ކޮން ބޭނުމަކު އުފެއްދި މަގާމެއް ކަމެއް ނޭނގެ އެވެ.\nޗިލްޑްރެންސް އޮމްބަޑްސްޕާސަންގެ މަގާމަކީ މިދިޔަ އަހަރުގެ ނޮވެމްބަރު 20 ވަނަ ދުވަހު، ރައީސް އިބްރާހިމް މުހައްމަދު ސޯލިހު ތަސްދީގު ކުރެއްވި ކުޑަކުދިންގެ ހައްގުތައް ރައްކާތެރި ކުރުމުގެ ގާނޫނުގެ 113 ވަނަ މާއްދާގެ ދަށުން އުފެދުނު މަގާމެކެވެ.\nއެ ގާނޫނުގައި ބުނާ ގޮތުން ޗިލްޑްރެންސް އޮމްބަޑްސްޕާސަންއަކަށް އައްޔަން ކުރާ ބޭފުޅަކަށް މަތިކޮށްފައި ވަނީ ވަރަށް ބޮޑެތި މަސްއޫލިއްޔަތުތަކެކެވެ. އެ ގާނޫނުގައި ބުނާ ގޮތުން ނިއުމަތު އުފުއްލަވަން ޖެހޭ ޒިންމާތަކަކީ؛\nކުޑަކުދިންގެ ހައްގުތައް ރައްކާތެރިކުރުމުގެ ގާނޫނު ތަންފީޒު ކުރެވޭ މިންވަރު ބެލުން.\nކުޑަކުދިންގެ ހައްގުތައް ރައްކާތެރި ކުރުމާ ގުޅޭ މުއައްސަސާތައް މޮނިޓާކޮށް އިވެލުއޭޓު ކުރުން.\nކުޑަކުދިންގެ ހައްގުތައް ރައްކާތެރިކަމާ ބެހޭ މުއާހަދާއާ އެއްގޮތަށް އަމަލު ކުރާ މިންވަރު ބެލުން.\nކުޑަކުދިންގެ ހައްގުތައް ރައްކާތެރިކުރުމަށް މަަސައްކަތް ކުރާ މުވައްޒަފުންގެ އަމަލުތައް ތަހުގީގުކޮށް މުތާލިއާ ކުރުން.\nކުޑަކުދިންގެ ހައްގުތައް ކަށަވަރު ކުރަން ތިބި މީހުންގެ މަސައްކަތްތަކަށް ފާރަވެރިވެ، ކަންކަން ހިނގާ ނުހިނގާގޮތް ބެލުމުގެ ޒިންމާ މިއަދު އެޅިފައި ވަނީ ނިއުމާތުގެ ކޮނޑުފުޅުގަ އެވެ. ރާއްޖޭގައި ކުޑަކުދިންގެ ހާލަތު ނާޒުކު، އަދި އާ ގާނޫނަކަށް އަމަލުކުރަން ފަށާފައިވާ މި ދަނޑިވަޅުގައި މި މަސްއޫލިއްޔަތާ ހަވާލުވެވަޑައިގެންނެވި ނިއުމާތު އަށް މިކަން ވާނެ ބާއެވެ؟ މިއި ވަރަށް ގިނަ ބައެއްގެ ސުވާލެކެވެ.\n"އާދެ. އަޅުގަނޑަށް މިކަން ކުރެވޭނެ ކަމުގެ ވަރަށް ބޮޑު އުންމީދު އޮތީމައި މަގާމާ ހަވާލުވީ. ނުވެދާނެކަން އިހުސާސްވި ނަމަ ހަވާލެއް ނުވާނެ. އަޅުގަނޑު ހަމަ ވަރަށް ބޮޑު އުންމީދެއް އޮތީމަ މި ހަވާލުވީ،" ވަރަށް ޔަގީންކަމާ އެކު ނިއުމާތު ވިދާޅުވި އެވެ.\nނިއުމާތު ދަންނަ މީހުން ބުނާގޮތުގައި އޭނާ އަކީ މި މަގާމަށް ކުޅަދާނަ އަދި އެންމެ ގާބިލް ފަރާތެކެވެ. އޭނާގެ ކިބައިގައި މިކަމަށް ބޭނުންވާ އިލްމާއި، ހިލްމު އަދި ގާބިލުކަން ފުރިހަމައަށް އެބަހުރިކަމަށް އެ މީހުން ޔަގީންކުރެ އެވެ. ނިއުމާތު ދަންނަ މީހުން އޭނާ ސިފަކުރާ ގޮތުގައި، އޭނާ އަކީ ނުފޫޒުން އެއްކިބާވެގެން މަސައްކަތް ކުރައްވާ، ވަރަށް އިހުސާންތެރި ބޭފުޅެކެވެ.\nދާއިރާއިން ތައުލީމާއި ތަޖުރިބާ އެބަހުރި!\nނިއުމާތު ވަނީ 1985 ވަނަ އަހަރު ޕްރީ-ސްކޫލް ޓީޗިންގެ ދާއިރާއިން ޑިޕްލޮމާ ހާސިލްކުރައްވައިފަ އެވެ. އަދި އެތައް އަހަރެއް ވަންދެން ޕްރީ ސްކޫލު ޓީޗަރެއްގެ ގޮތުގައި މަސައްކަތް ކުރެއްވުމަށްފަހު، 2010 ވަނަ އަހަރު އާލީ ޗައިލްޑްހޫޑްގެ ދާއިރާއިން ޑިގްރީ ހާސިލްކުރެއްވި އެވެ. އެއަށްފަހު 2013 ވަނަ އަހަރު އެ ދާއިރާއިން އިންޓަނޭޝަނަލް މާސްޓާޒް ހާސިލްކުރައްވާފައިވެ އެވެ.\nނިއުމާތު ވިދާޅުވީ ކުޑަކުދިންނާ ގުޅުންހުރި އެކި ކަހަލަ މަސައްކަތްތަކުގައި އުޅުއްވާތާ 40 އަހަރު ވެފައިވާއިރު، އޭނާ މި މަސައްކަތް ކުރަނީ ވަޒީފާއެއްގެ ގޮތުގައި ދެކިގެން ނޫން ކަމަށެވެ. މިކަމަށް ހުންނަ ލޯތްބަކާއި ޝައުގެއްގެ ބޮޑުކަމުންނެވެ.\nއެހެންކަމުން ދާއިރާގެ ގިނަ ކަންތައްތަކެއްގައި އުޅެ، ގިނަ ތަޖުރިބާތަކެއް ވެސް އެބަހުއްޓެވެ. އެގޮތުން އިންސާނެއްގެ ހަޔާތުގެ ފުރަތަމަ 1،000 ދުވަހުގެ ތެރޭގައި އަންނަ ބަދަލުތަކާ ގުޅޭގޮތުން ދިރާސާކުރެއްވުމުގައި ހެލްތު ޕްރޮޓެކްޝަން އެޖެންސީ އަދި ޔުނިސެފްގެ ނޭޝަނަލް ކޮންސަލްޓަންޓެއްގެ ގޮތުގައި ނިއުމާތު ވަނީ މަސައްކަތް ކުރައްވައިފަ އެވެ. އަދި ރާއްޖޭގައި އާލީ ޗައިލްޑްހުޑް ޑިވެލޮޕްމަންޓާ ގުޅޭ ޑޮކިއުމެންޓޭޝަން މަސައްކަތުގައި ވެސް 2017 އަހަރު ވަނީ މަސައްކަތް ކުރައްވައިފަ އެވެ.\nނޭޝަނަލް އިންސްޓިޓިއުޓް ފޯ އެޑިއުކޭޝަންގެ އެޑިއުކޭޝަން ޑިވެލޮޕްމަންޓް ކޯޑިނޭޓަރެއްގެ މަގާމުގައި ހުންނެވި އިރު، ނޭޝަނަލް ކަރިކިއުލަމް ފްރޭމްވޯކް ތައްޔާރުކޮށް، މުތާލިއާކޮށް ތަންފީޒުކުރުމުގެ މަސައްކަތް ވެސް އޭނާ ކުރެއްވި އެވެ. އަދި އާ ކަރިކިއުލަމް ތަންފީޒުކުރުމަށް އެހީތެރިވުމަށް ޓްރެއިނިން ޕެކޭޖުތައް ތަރައްގީކޮށް، ޕްރީސްކޫލް ޓީޗަރުންނަށް ޕްރީ ސާވިސް ތަމްރީނު ދީ، ޓިޗަރުންނާ ބެލެނިވެރިން ހޭލުންތެރިކުރުމުގެ ޕްރޮގްރާމުތައް ކުރިއަށް ގެންގޮސް ޕްރީ ސްކޫލްތަކާއި ޕްލޭ ސްކޫލުތަކާ ގުޅޭ ޕޮލިސީތަކާއި ގަވާއިދުތައް އެކުލަވާލުމުގައި ވެސް އޭނާ އަމަލީ ގޮތުން އިސްވެ އުޅުއްވި އެވެ.\nއެ މަގާމުގައި ހުންނެވިއިރު، ފައުންޑޭޝަން ސްޓޭޖުގައި ބޭނުންވާ މެޓީރިއަލް ތައްޔާރުކޮށް ޓިޗަރުން ވެސް ތަމްރީނުކޮށްދެއްވާފައިވެ އެވެ. މީގެ އިތުރުން ގައުމީ ޔުނިވާސިޓީ އާއި، އިސްލާމިކް ޔުނިވާސިޓީ އާއި ވިލާ ކޮލެޖުގައި އުނގަންނައިދިނުމުގެ ދާއިރާ އާއި ސައިކޮލޮޖީގެ މޮޑިއުލްތައް ވެސް ކިޔަވާދެއްވައިފައިވެ އެވެ.\nނިއުމާތުގެ އެންމެ ފާހަގަކޮށްލެވޭ މަސައްކަތަކީ 2000 ވަނަ އަހަރުން ފެށިގެން 2008 ވަނަ އަހަރުގެ ނިޔަލަށް ރާއްޖޭގެ ކޮންމެ ރަށެއްގައި ޕްރީސްކޫލެއް ގާއިމުކުރުމާއި، އަތޮޅުތަކުގައި ޓީޗަރުންގެ ކޭމްޕްތައް ބޭއްވުމާއި ޕޭރެންޓިންއާ ގުޅޭގޮތުން އެއް އަހަރު ދުވަހުގެ މުއްދަތަށް ޓީވީއެމް އާއި ދިވެހިރާއްޖޭގެ އަޑާ ގުޅިގެން ކުރިއަށް ގެންދިޔަ "ފުރަތަމަ ފިޔަވަޅު" ކެމްޕޭން ކުރިއަށް ގެންދެވުމެވެ.\nނިއުމާތު ވެސް އެންމެ ހިތްހަމަޖެހިވަޑައިގަންނަވާ މަސައްކަތަކީ "ފުރަތަމަ ފިޔަވަޅު" ކެމްޕޭނާއި ހުރިހާ ރަށެއްގައި ޕްރީ ސްކޫލް ގާއިމުކުރުމުގެ މަސައްކަތް އޭނާ އިސްވެހުރެ ހިންގެވުނީތީ އެވެ.\nނިއުމާތު ވިދާޅުވީ "ފުރަތަމަ ފިޔަވަޅު" ކެމްޕޭނުގެ ސަބަބުން ބެލެނިވެރިން، ވަކިން ހާއްސަކޮށް ބައްޕައިން، ހޭލުންތެރިކުރެވުނު ކަމަށެވެ. އަދި ބައްޕައިން ކުދިންގެ ކަންކަމުގައި ބައިވެރިވުމަކީ "އައިބު" ކަމެއް ނޫންކަން ގަބޫލުކޮށްދެވުނު ކަމަށް އޭނާ ވިދާޅުވި އެވެ. އަދި ރާއްޖޭގެ ހުރިހާ ރަށެއްގައި ޕްރީ ސްކޫލު ގާއިމުކުރުމުގެ މަސައްކަތުގައި އިސްކޮށް މަސައްކަތް ކުރެވި، ހުރިހާ ކުދިންނަށް އެ ފުރުސަތު ލިބިދިނުމުގައި ދައުރެއް އަދާކުރެވުމަކީ ލިބިވަޑައިގަންނަވާ ވަރަށް ބޮޑު އުފަލަކާއި ހިތްހަމަ ޖެހުމެއްކަން އޭނާ ފާހަގަ ކުރެއްވި އެވެ.\nސުނާމީ ރިކަވަރީ ޕްރެޖެކްޓުގެ ދަށުން ޕްރީސްކޫލުތައް ގާއިމުކުރުމާއި، ސްކޫލުތައް އިމާރާތްކުރުމާއި އުނގެނުމާއި އުނގަންނައިދިނުމަށް ބޭނުންވާ މެޓީރިއަލް ތައްޔާރުކުރުމަށް ކުރެއްވި މަސައްކަތުން 200 އަށް ވުރެ ގިނަ ވޯކްޝޮޕް ބާއްވައި، 200 އަށްވުރެ ގިނަ ޕްރީ ސްކޫލު ތަރައްގީކުރުމުގެ މަޝްރޫއުގެ ކަންކަން ވެސް ނިއުމާތު ބައްލަވާފައިވެ އެވެ.\nހަމައެއާއެކު ނިއުމާތު ވަނީ 1998 ވަނަ އަހަރުން މި އަހަރުގެ ނިޔަލަށް ގާލް ގައިޑް އެސޯސިއޭޝަންގައި ވެސް އިސް މަގާމުތަކެއް ފުރުއްވައިފަ އެވެ. އޮމްބަޑްސްޕާސަންގެ މަގާމު ލިބިވަޑައިގެންނެވި އިރު ހުންނެވީ އެ އެސޯސިއޭޝަންގެ ކޮމިޝަނަރު ކަމުގެ މަގާމުގަ އެވެ.\nހަމަ އެ މުއްދަތުގައި ސްޕެޝަލް އެޑިއުކޭޝަން ނީޑްސް (ސެން) ޕްރޮގްރާމް ގާއިމުކޮށް، 19 އަތޮޅެއްގައި ސެންޓަރުތައް ގާއިމުކޮށް، ޓިޗަރުން ތަމްރީނު ކުރުމާއި ބެލެނިވެރިން އަހުލުވެރިކުރުމުގެ މަސައްކަތުގައި ވެސް އިސް ދައުރެއް އަދާކުރައްވާފައިވެ އެވެ.\nހަމައެއާއެކު އާލީ ޗައިލްޑްހުޑް އާ ގުޅޭގޮތުން ނޭޝަނަލް އިންސްޓިޓިއުޓް ފޯ އެޑިއުކޭޝަނަށް 2017 ވަނަ އަހަރު ވަނީ އާލީ ޗައިލްޑްހުޑް އެނގުނުމާ ގުޅޭ ވާހަކަތަކެއް ތައްޔާރުކޮށްދެއްވައިފަ އެވެ. އަދި 2015 ވަނަ އަހަރު ފައުންޑޭޝަން ސްޓޭޖަށް ޓީޗާސް ގައިޑަކާއި، ފައުންޑޭޝަން ސްޓޭޖުގެ ސިލަބަސް ތައްޔާރުކޮށްދެއްވާފައިވެ އެވެ.\nނިއުމާތަކީ ކުޑަކުދިންނަށް ފޮތް ލިޔުމުގެ ދާއިރާއިން ރައީސުލްޖުމްހޫރިއްޔާ ދެއްވާ ހާއްސަ އިނާމުވެސް ހާސިލްކުރައްވާފައިވާ ބޭފުޅެކެވެ.\nނުފޫޒުން އެއްކިބާވެގެންވާ ސާބިތުވެ ހުންނާނެ!\nއޮމްބަޑްސްޕާސަންގެ މަގާމަށް ނިއުމާތު އައްޔަންކުރުމަށް ރައްޔިތުންގެ މަޖިލީހުން ނެގުނު ވޯޓުގެ ކުރިން މެމްބަރުން ނިއުމާތު ފާހަގަކުރެއްވީ ވަކި ފަރާތަކަށް ނުޖެހި، މިނިވަންކޮށް، ވަރަށް އިންސާފުވެރިކަމާއެކު މަސައްކަތް ކުރައްވާނެ ބޭފުޅެއްގެ ގޮތުގަ އެވެ.\nސަރުކާރުގައި 32 އަހަރު ހިދުމަތް ކޮށްދެއްވާފައި ވާއިރުވެސް، ނިއުމާތުގެ އެފަދަ އެއްވެސް މައްސަލައެއް ފެންނާކަށް ނެތެވެ. އަދި ކުޑަކުދިންނާ މެދު އިހުމާލުވުން ފަދަ އެއްވެސް ތުހުމަތެއް ވެސް ނިއުމާތު އާ މެދު ކުރެވިފައި ނުވާކަން މަޖިލީހުން ވެސް ފާހަގަކޮށްފައިވެ އެވެ.\nއެހެންކަމުން ކުރިއަށް އޮތް ތަނުގައި ވެސް ހަމަ އެގޮތުގައި، އެ ސާބިތުކަންމަތީ ކުރިއަށްވަޑައިގަންނަވާނެ ކަމުގެ ފުރިހަމަ ޔަގީންކަން ނިއުމާތު ވަނީ ދެއްވައިފަ އެވެ.\n"އަޅުގަނޑަކީ، ފެށުނީއްސުރެ، އަޅުގަނޑުގެ ވަޒީފާގެ މުޅި ހަޔާތް ހޭދަކުރަމުން މި އައީ ކުޑަކުދީންނާ، ކުޑަކުދިންނާ ގުޅުންހުރު ކަންކަމުގައި. އެހެންވީމަ އަޅުގަނޑަށް ކުދިންގެ ކަންކަމުގައި މަސައްކަތް ކުރުމަކީ، އަޅުގަނޑު އެ މަސައްކަތް ކޮށްފައި ހުންނާނީ ވަޒީފާއެއްގެ ގޮތުގައެއް ނޫން. ކުދިންގެ ހައްގުގައި މަސައްކަތް ކޮށްފައި ހުންނާނީ އެކަމަށް ޝައުގުވެރިކަމެއް ހުންނާތީ. އެހެންވީމަ އަޅުގަނޑެއް ގަބޫލެއް ނުކުރަން، އަޅުގަނޑު މިހާތަނަށް އައި އިރު، ކުޑަކުދިންގެ ހައްގަކަށް އަރައިގަންނަ ހާލަތެއްގައި އަޅުގަނޑު ކޮޅަކަށް ލެނބިގެން އެއްވެސް ފަރާތެއްގެ ބާރެއްގެ ނުފޫޒަކުން އަޅުގަނޑު ބަދަލުވެދާނެ ކަމަކަށް. މިހާރު 32 އަހަރު މިވީ ސަރުކާރުގައި މަސައްކަތް ކުރާތާ. އޭރު ނުވި ކަމެއް މިހާރަކު ވެސް ނުވާނެ،" ނިއުމާތު ވިދާޅުވި އެވެ.\nމިދިޔަ ނޮވެމްބަރު މަހު ތަންފީޒުކޮށް އަމަލުކުރަން ފެށި، ކުޑަކުދިންގެ ހައްގުތައް ރައްކާތެރި ކުރުމުގެ ގާނޫނަކީ ކުދިންގެ ގިނަ ހައްގުތަކެއް ބަޔާންވެ، އެ ހައްގުތަކަށް އިހުމާލުވާ ފަރާތްތަކާމެދު އަމަލުކުރާނެ ގޮތް ވަރަށް ތަފްސީލުކޮށް ބަޔާންކޮށްފައިވާ ގާނޫނެކެވެ.\nނިއުމާތު ވަނީ ގާލްގައިޑް އެސޯސިއޭޝަންގެ ފަރާތުން މި ސަރަހައްދުގެ މާސްޓާ ޓްރެއިނަރުން ތަމްރީނުކުރި އިރު އެ ގާނޫނާ ގުޅޭ ތަމްރީނު ފުރިހަމަކުރައްވައިފަ އެވެ. އަދި ކުޑަކުދިންގެ ހައްގުތަކާ ބެހޭ މުއާހަދާ ވުޖޫދުވެގެން އައި އިރު، އެ މުއާހަދާ ތަންފީޒުކުރުމުގައި ވެސް ޓްރެއިނާއެއްގެ ގޮތުގައި މަސައްކަތް ކުރައްވައިފަ އެވެ. އަދި ރާއްޖޭގެ ގާލްގައިޑް ކުދިންނަށް ވެސް ތަމްރީނު ޕްރޮގްރާމުތައް ހިންގެވި އެވެ.\n"އެހެންވީމަ މި ގާނޫނަކަށް ވެސް އަދި ކުޑަކުދިންގެ ހައްގުތަކާ ބެހޭ މުއާހަދާއަށް ވެސް އަޅުގަނޑު އަލެއް ނުވާނެ. އަޅުގަނޑަށް ހީވަނީ އެޑްވާންޓެޖެއް ހެން އެއީ،" ނިއުމާތު ވިދާޅުވި އެވެ.\nއޭނާ ވިދާޅުވީ ކުޑަކުދިންގެ ހައްގުތަކާ ބެހޭ މުއާހަދާގައި ރާއްޖެއިން ބައިވެރިވުމާއެކު، މިހާރު އަމަލުކުރަން ފަށާފައިވާ ކުޑަކުދިންގެ ހައްގުތަކާ ބެހޭ ގާނޫނު ވަރުގެ ގާނޫނެއް އައި ނަމަ، ވަރަށް ބޮޑުތަން ފަސޭހަވެގެން ދާނެ ކަމަށެވެ. އެހެން ނަމަވެސް މިހާރު އޮތް ފުރިހަމަ ގާނޫނަކާއެކު ކުޑަކުދިންގެ ހައްގުތައް ކަށަވަރު ކުރުމުގެ މަސައްކަތް ފުޅާކޮށް ކުރިއަށް ގެންދެވޭނެ ކަމަށް ވިދާޅުވި އެވެ. އަދި ވިދާޅުވީ ގާނޫނެއް ވުޖޫދުވެ، ތަންފީޒުވަމުން ދިޔަ ނަމަވެސް، އެކަން ހިނގާ ނުހިނގާ ގޮތް ބެލުމަކީ ވަރަށް މުހިންމު ކަމެއް ކަމަށެވެ.\nއެހެންކަމުން އޮމްބަޑްސްޕާސަންގެ އޮފީސް ގާއިމުކުރެވި، އެ އޮފީހުގެ މަސައްކަތް ފަށައިގަނެވެނީ ރަނގަޅު އިރުވަރެއްގައި ކަމަށް ވެސް ނިއުމާތު ދެކެވަޑައިގަންނަވަ އެވެ.\nއޮމްބަޑްސްޕާސަންގެ އޮފީސް ގާއިމުކުރި ފަހުން މާގިނަ ދުވަހެއް ނުވެ އެވެ. އަދި އޮފީސް ގާއިމުކުރި އިރު ސަރުކާރު ބަންދުވެފައި އޮތުމުގެ ސަބަބުން، އޮފީހަށް ވަދެ ރަސްމީކޮށް މަސައްކަތް ފެށުނީ މި ހަފްތާގަ އެވެ. ނިއުމާތު ވިދާޅުވީ އޮފީހުގެ މަސައްކަތްތައް ފެށުމާއެކު، އެކުގައި މަސައްކަތް ކުރަންޖެހޭ ސަރުކާރުގެ ވުޒާރާތަކާ ބައްދަލުކޮށް، ސްޓްރެޓެޖީ ހެދުމާއި، ލިޔެކިޔުންތައް ހޯދައި ބޭސްލައިން އެކުލަވާލުމުގެ މަސައްކަތް ފަށައިގަނެވޭނެ ކަމަށެވެ.\n"އުންމީދު މިކުރަނީ މާގިނަ ދުވަހެއް ނުވެ، ރައްޔިތުންނަށް ހިދުމަތް ކޮށްދެވޭނެ ވަރުގެ ތަނެއް އެސްޓަބްލިޝް ވެގެން ދާނެ،" ނިއުމާތު ވިދާޅުވި އެވެ.\nކުޑަކުދިންގެ ހައްގުތައް ކަށަވަރުކުރުމުގެ ދާއިރާއިން ކުރަން ހުރި މަސައްކަތްތައް ގިނަކަން ފާހަގަ ކުރައްވާ ނިއުމާތު ދެއްވި ޔަގީންކަމަކީ އެއީ ނުކުރެވޭނެ ކަންކަން ނޫން ކަމަށެވެ. އަދި ރާއްޖެ މިސްރާބު ޖަހާފައި ވަނީ ރަނގަޅު ދިމާލަކަށް ކަމަށާއި، ހެޔޮ ބަދަލެއް ގެނެވޭނެ ކަމުގެ ޔަގީންކަން އޮތްކަމުގެ އުންމީދު އޭނާ އާ ކުރައްވަ އެވެ. އޭނާގެ އެދުމަކީ ހުރިހާ ރައްޔިތުން ވެސް އޭނާއަށް އިތުބާރު ކުރައްވައި، އެންމެން އެކުގައި މަސައްކަތް ކުރުމެވެ. އޭރުން މައްސަލަތަކަށް ހައްލު ލިބޭނެކަމުގެ ޔަގީންކަން އޭނާ ދެއްވި އެވެ.\nކަރަންޓީނުވުމަކީ ޗުއްޓީއެއް ނޫން!\nކޮވިޑުގެ ތަޖުރިބާ، ދެ މީހެއްގެ ދުލުން\nދައްޕަރު މަޝްރޫއު އާއި "ހިޔާލީ" ކަންބޮޑުވުންތައް!


maadhamaa meedhoo gai kurevey keytha namaadhu kureveynee ibrahim majududdin miskithugai\nމާދަމާ މީދޫގައި ކުރެވޭ ކޭތަނަމާދު ކުރެވޭނީ ...\nއައްޑޫ ސިޓީން ދުވާލަކު ކޮވިޑަށް 100 ...\nމާދަމާ ހެނދުނު ހިފާ އިރުކޭތައާ ގުޅިގެން، މިސްކިތްތަކުގައި ޖަމާއަތުގައި ކޭތަ ނަމާދު ކުރާނެ ކަމަށް އިސްލާމިކް މިނިސްޓްރީން ބުނެފި އެވެ. މިގޮތުން މީދޫގައި ކުރެވޭ ކޭތަ ނަމާދު އޮންނާނީ މާދަމާ ހެދުނު 10:30 ގައި މަސްޖިދުލް އިބްރާހިމް މަޖުދުއްދީން މިސްކިތުގައެވެ . މަސްޖިދުލް އިބްރާހިމް މަޖުދުއްދީން މިސްކިތުގައި ކުރެވޭ ކޭތަނަމާދު އިމާމުވެ ކުރެއްވުމަށް ހަމަޖެހިގައިވަނީ މުހައްމު އަބްދުލް ކަރީމެވެ.\nރާއްޖެ އަށް މި ކޭތަ ހިފަން ފަށާނީ ހެނދުނު 9:31 ގަ އެވެ. އެންމެ ބޮޑަށް ހިފާފައި ހުންނާނީ، 10:51 ގަ އެވެ. ކޭތަ މުޅިން ވީއްލާނީ، މެންދުރު 12:14 ގަ އެވެ. މި ކޭތަ ރާއްޖެ އަށް ފެންނާނީ، ފަޅި ކޭތައެއްގެ ގޮތުގަ އެވެ.\nއިސްލާމިކް މިނިސްޓްރީން ބުނީ މާދަމާ ހެނދުނު 10:30 ގައި މާލެ، ހުޅުމާލެ އަދި ވިލިމާލެ ފިޔަވައި ރާއްޖޭގައި މީހުން ދިރިއުޅޭ ރަށްރަށުގައި ހުންނަ އެންމެ ބޮޑު މިސްކިތުގައި ކޭތަ ނަމާދު ކުރާނެ ކަމަށެވެ. އަދި ކޭތަ ނަމާދަށް ފަހު ހާއްސަ ހުތުބާއެއް ކިޔާނެ ކަމަށް އިސްލާމިކް މިނިސްޓްރީން ބުނެފައިވެއެވެ.\nއިރުކޭތަ ހިފަނީ ދުނިޔޭގެ ވަށައިގެން ހަނދު ބުރުޖަހަމުން ދާއިރު، އިރާއި ދުނިޔެއާ ދެމެދަށް ހަނދު ވަދެ، އިރުގެ އައްޔަށް ހުރަސް އެޅުމުންނެވެ.\nކޭތަ އެންމެ ސާފުކޮށް ފެންނާނީ އެކްސްރޭ ޝީޓު ފަދަ ހުރަހެއް ބޭނުންކޮށްގެންނެވެ.\nމާދަމާ ހެނދުނު 10:30 ގައި މީދޫ މަސްޖިދުލް އިބްރާހިމް މަޖުދުއްދީން މިސްކިތުގައި ކުރެވޭ ކޭތަ ނަމާދުގައި ވީހާވެސް ގިނަ ފަރާތްތަަކުން ބައިވެރިވެދެއްވުމަކީ މީދޫ ކައުންސިލް އިދާރާގެ ވަރަށްބޮޑު އެދުމެކެވެ .


"ކޯވިޑް ހުއްޓުވާނީ އަހަރެން" ކެމްޕެއިން އިފްތިތާޙު ކުރުމުގެ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ވީޑިއޯ މެސެޖް - The President's Office\n"ކޯވިޑް ހުއްޓުވާނީ އަހަރެން" ކެމްޕެއިން އިފްތިތާޙު ކުރުމުގެ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ވީޑިއޯ މެސެޖް\n1 ސެޕްޓެންބަރު 2020، ރިފަރެންސް: SA/RIMS/2020/29\n"ކޯވިޑް-19" ފެތުރުން ކޮންޓްރޯލް ކުރުމަށް، ރާއްޖޭގެ ގިނަ މީޑިއާތަކެއް ގުޅިގެން، "ކޯވިޑް ހުއްޓުވާނީ އަހަރެން" މި ނަމުގައި މިއަދު ފެށިގެންދާ ކެމްޕެއިން، މާތްﷲގެ އިސްމުފުޅުގެ ބަރަކާތުން އިފްތިތާޙު ކޮށްދިނުމަކީ، އަޅުގަނޑަށް ލިބޭ ވަރަށް ބޮޑު އުފަލެއް.\nއަޅުގަނޑު ގަބޫލުކުރާގޮތުގައި، މިއީ ރާއްޖެ މިހާރު އޮތް ޙާލަތަށް ބަލާއިރު، ވަރަށް ބޭނުންތެރި ކެމްޕެއިނެއް. މިފަދަ މުހިންމު ޤައުމީ މަސައްކަތެއް ފެށްޓެވި ކަމަށްޓަކައި، މި ކެމްޕެއިންގެ ސްޓިއަރިންގ ކޮމިޓީގެ ބޭފުޅުންނަށާއި، މިކެމްޕެއިންގައި ބައިވެރިވާ މީޑިއާތަކުގެ ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nމި ކެމްޕެއިންގެ މަޤްޞަދަކީ، ފަރުދީ ޒިންމާގެ ދައުރު މިހާރަށްވުރެ ފުޅާކޮށް، ކޯވިޑް ފެތުރުން ކޮންޓްރޯލް ކުރުން. އަޅުގަނޑު ގަބޫލުކުރާގޮތުގައި، މި ކެމްޕެއިންގައި ސަރުކާރުގެ މުއައްސަސާތަކާއި، އަމިއްލަ ޖަމުޢިއްޔާ ޖަމާޢަތްތަކާއި، މިނިވަން މުއައްސަސާތައްވެސް، ބައިވެރިވެ މަސައްކަތް ކުރުމަކީ ވަރަށް ބޭނުންތެރި ކަމެއް.\nރާއްޖެއަކީ މި ބަލީގެ ނުރައްކާތެރިކަން ކުޑަ ޤައުމަކަށް ހެދެން އޮތީ، އަޅުގަނޑުމެން އެންމެން އެކުގައި މަސައްކަތްކޮށް، މި ބަލި ފެތުރުން ކޮންޓްރޯލްކޮށްގެން. ފަރުދީ ޒިންމާތައް ފުރިހަމައަށް އަދާކޮށްގެން. ވަކިން ޚާއްޞަކޮށް، ޒަރޫރީ ކަމެއްގައި ނޫނީ، ޢާންމުންގެ ތެރެއަށް ނުނިކުތުމާއި، ނުކުންނަން ޖެހުނަސް، މާސްކް އަޅައިގެން ނޫނީ ބޭރަށް ނުނިކުތުން. ގިނަގިނައިން އަތް ދޮވުމާއެކު، ސާފުތާހިރުކަމަށް ޚާއްޞަ ސަމާލުކަމެއް ދެއްވުން.\nމިހާރުވެސް މިބަލީގައި ރާއްޖެއިން 29 މީހަކު އަޅުގަނޑުމެންނާ ވަކިވެއްޖެ. އޭގެތެރެއިންވެސް ގިނައީ، ޢުމުރުން ދުވަސްވީ އިސް ރަށްވެހިން. މިއީ އެ ބޭފުޅުންގެ ޢާއިލާތަކަށްވެސް، އަދި މުޅި ޤައުމަށްވެސް ލިބޭ ވަރަށް ބޮޑު ދެރައެއް، ވަރަށް ބޮޑު ހިތާމައެއް.\nއެ ހުރިހާ އެންމެންގެ ފުރާނައަށް ސުވަރުގޭގެ ދާއިމީ ނިޢުމަތް ދެއްވުން އެދި، اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަން. އަދި މިހާރު މި ބަލީގައި ފަރުވާ ހޯދަމުން އަންނަ ހުރިހާ އެންމެންނަށް އަވަސް ޝިފާއެއް މިންވަރުކުރެއްވުން އެދި ދުޢާކުރަން. މިބަލީގައި އިތުރު އެންމެ ފުރާނައެއްވެސް ގެއްލިގެންދާކަށް އަޅުގަނޑުމެން އެކަކުވެސް ނޭދޭނެ.\nމި ބަލިޖެހޭ މީހުންގެ ޢަދަދު މަދު ނުކުރެވިއްޖެނަމަ، އަޅުގަނޑުމެންގެ ޞިއްޙީ ނިޒާމަށް އޮބިނޯންނަ ޙާލަތަށް ކަންތައް ހިނގައިދާނެ. ފަރުވާކުރެވޭނެ ވަސީލަތްތަކާއި އާލާތްތައް ހޮސްޕިޓަލުތަކުގައި ހުއްޓަސް، ފަރުވާދޭން ތިބި ޑޮކްޓަރުންނާއި ނަރުހުންނަށް ނުތަކާވަރަށް ބަލިމީހުން އިތުރުވެއްޖެނަމަ، ގިނަ ބައެއްގެ ފުރާނަ ގެއްލުމުގެ ބިރު އެބައޮތް.\nއަޅުގަނޑުމެން އެންމެންނަށް އެ މަންޒަރު އެބަ ފެނޭ. ދިވެހި ނޫސްވެރިންނަށްވެސް އެ މަންޒަރު ވަރަށް ގާތުން އެބަ ފެނޭ. ކޯވިޑް ފެތުރުމާ ދެކޮޅަށް، ރާއްޖޭގެ މީޑިއާތައް މި ތެދުވީ، ކަމުގެ ނުރައްކާތެރިކަމާއި، ޤައުމަށް ލިބިދާނެ ގެއްލުން، ދިވެހި ނޫސްވެރިންނަށް ވަރަށް ރަނގަޅަށް ތަޞައްވަރު ކުރެވޭތީ.\nއަޅުގަނޑުމެން އެންމެން މަސައްކަތް ކުރަންވީ، އެ ޙާލަތަށް ނުދަނީސް، މި ބަލި ކޮންޓްރޯލް ކުރެވޭތޯ. އެޗް.ޕީ.އޭ އިން ކެނޑިނޭޅި އެ ދެއްވާ އިރުޝާދުތަކަށް ފުރިހަމައަށް ޢަމަލުކޮށްފިއްޔާ، މިއީ ކޮންޓްރޯލް ނުކުރެވޭވަރުގެ ބައްޔެއް ނޫން. މާތް ﷲގެ ވާގިފުޅާއެކު، ދިވެހި ނޫސްވެރިންގެ މި ކެމްޕެއިނާއެކު މިކަމުގައި އަޅުގަނޑުމެންނަށް ވަރަށް އަވަހަށް ކުރިއެރުން ލިބިގެންދާނެ.\nރާއްޖޭގެ ނޫސްވެރިންނަކީ، ޤައުމީ ކަންކަމަށް ވަރަށް ބޮޑަށް އިސްކަންދޭ ބައެއް. އިޤްތިޞާދީ ގޮތުންވިޔަސް، ނުވަތަ ސިޔާސީ ގޮތުންވިޔަސް، ޤައުމަށް ލޮޅުން އަރައިގެންދާ ކޮންމެ ދަނޑިވަޅެއްގައި، އަމާން އައްސޭރިއަކަށް ޢާންމު ރައްޔިތުން ގެންގޮސްދިނުމުގައި، ދިވެހި ނޫސްވެރިން އަދާކޮށްފައިވަނީ ވަރަށް ޒިންމާދާރު މަސައްކަތްތަކެއް ކަމަށް އަޅުގަނޑު ގަބޫލުކުރަން.\nކޯވިޑާ ގުޅޭގޮތުން ރާއްޖޭގެ ޙަޤީޤީ މަންޒަރު، އަދިވެސް ގިނަ މީހުންނަކަށް ނޭނގޭ. ރާއްޖޭގެ ޙާލަތު ރަނގަޅަށް ބުނެއެއްނުދެވޭ. ރާއްޖޭގެ ރަށްތަކަށް އާބާދީ ބެހިފައިވާ ގޮތަށާއި، ފަތުރުވެރިކަމުގެ ޞިނާޢަތު ތަރައްޤީކުރެވިފައި އޮތް ގޮތަށް ބަލާއިރު، ޗުއްޓީ ހޭދަކުރާ މީހުންނަށް، އެންމެ އަމާން، އެންމެ ރައްކާތެރި އެއް މަންޒިލަކީ އަދިވެސް ރާއްޖެކަން ޔަޤީން.\nމާލެ ފިޔަވައި އެހެން އެއްވެސް ރަށެއްގައި، އިރާދަކުރެއްވީތީ ކޮމިޔުނިޓީ ސްޕްރެޑެއް ނެތް. އަދި އެހެން ރަށަކުން ބަލިމީހަކު ފެނުނަސް، ޞިއްޙީ ޚިދުމަތްތެރިން އެ އަންނަނީ، ވަރަށް ރަނގަޅަށް އެކަން މޮނިޓަރކޮށް ކޮންޓްރޯލް ކުރަމުން. އަދި ފަތުރުވެރިން ޗުއްޓީ ހޭދަކުރާ ރިޒޯޓްތަކާއި މީހުން ދިރިއުޅޭ ރަށްތައް މި އޮންނަނީ މުޅިން ވަކިން.\nމި މެސެޖް އަދިވެސް ބޭރު ދުނިޔެއަށް ރަނގަޅަކަށް ނުދެވޭ. މިއީ ރާއްޖެ އަންނަން ބޭނުންވެފައި ތިބި ފަތުރުވެރިންނަށް ވަރަށް ރަނގަޅަށް ސާފުކޮށްދޭންޖެހޭ ކަމެއް. ވަކިން ޚާއްޞަކޮށް، އޮކްޓޫބަރު 15 ވަނަ ދުވަހު، ގެސްޓްހައުސްތައް ހުޅުވައިލުމަށް ތައްޔާރުވަމުން އަންނައިރު، ބޭރު ދުނިޔެއަށް މި މެސެޖް ވަރަށް ރަނގަޅަށް ފޯރުކޮށްދޭން އެބަޖެހޭ.\nއަޅުގަނޑު ގަބޫލުކުރާގޮތުގައި، ތިޔަބޭފުޅުންގެ ކެމްޕެއިންގެ ތެރެއިން، މިކަމަށް ޚާއްޞަ ސަމާލުކަމެއް ދެއްވުމަކީ، ވަރަށް ބޭނުންތެރި ކަމެއް. ނޫސްވެރިން، އެއް ވިސްނުމެއްގައި އެއް ޢަޒުމެއްގައި ކަމެއް ކުރަން ތެދުވެއްޖެނަމަ، ވަރަށް ފަސޭހައިން އެކަމެއް ހާސިލުކުރެވޭނެ.\nމިއަދުވެސް، ތިޔަބޭފުޅުންގެ ފަރާތުން އަދި ހުރިހާ ދިވެހި ނޫސްވެރިންގެ ފަރާތުން، އަޅުގަނޑު އެދޭ އެދުމަކީ، ކަންކަމުގެ ޙަޤީޤަތް ނޯޅޭގޮތަށް، ތެދު ޚަބަރާއި މަޢުލޫމާތު ރައްޔިތުންނަށް ފޯރުކޮށްދިނުން. ޒިންމާދާރުކަމާއެކު، މިނިވަން ނޫސްވެރިކަމުގެ މަގުގައި ކުރިއަށް ވަޑައިގެން، މިކެމްޕެއިން ކާމިޔާބު ކުރައްވާނެ ކަމުގެ ޔަޤީންކަން އަޅުގަނޑަށް އެބައޮތް.\nމީޑިއާތަކުން މިއަދު މި ފެށި ކެމްޕެއިނަކީ މާތް ﷲގެ ވާގިފުޅާއެކު ވަރަށް ކާމިޔާބު މަސައްކަތަކަށްވާނެ ކަމަށް އަޅުގަނޑު އުންމީދު ކުރަން. އަޅުގަނޑު ގަބޫލުކުރާގޮތުގައި މިފަދަ ކެމްޕެއިނެއް ކާމިޔާބުކަމާއެކު ކުރިއަށް ގެންދެވޭނީ އެންމެންގެ ފުރިހަމަ އެއްބާރުލުމާއި އެހީތެރިކަން ލިބިގެން. ވަކިން ޚާއްޞަކޮށް، ރައްޔިތުންގެ ފުރިހަމަ އެއްބާރުލުން މިކަމަށް ވަރަށް ބޮޑަށް ބޭނުންވާނެ.\nއަޅުގަނޑު ރާއްޖޭގެ ހުރިހާ ނޫސްވެރިންނަށާއި، މީޑިއާ އިދާރާތަކަށް ޔަޤީންކޮށް އަރުވަން ބޭނުންވަނީ، ތިޔަބޭފުޅުން މިއަދު ތިޔަ ފެށްޓެވި ޤައުމީ މަސައްކަތުގައި، ސަރުކާރުގެ ފުރިހަމަ އެއްބާރުލުން ލިބޭނެކަން. ސަރުކާރުގެ ވުޒާރާތަކާއި، ކަމާގުޅޭ އެހެން އިދާރާތަކުންވެސް، ފުރިހަމަ އެއްބާރުލުން އިރާދަކުރެއްވިއްޔާ ލިބެމުންދާނެ.\nތިޔަބޭފުޅުން މިއަދު ތިޔަ ފެށްޓެވި މުހިންމު މަސައްކަތުގައި، اللهُ سُبْحَانَهُ وَتَعَالَى ބަރަކާތް ލައްވައި، ކޯވިޑްގެ ނުރައްކާތަކުން އެންމެހައި ދިވެހިންނާއި، މުޅި އިންސާނީ ދަރިފަސްކޮޅު ރައްކާތެރިކޮށްދެއްވުން އެދި، އެކަލާނގެ ޙަޟްރަތަށް ދުޢާކުރަން. ދިވެހި ނޫސްވެރިކަމަށް އަބަދުވެސް ކާމިޔާބާއި ފާގަތިކަމަށް އެދެން.


BREAKING: Addu Ge Office Thah Bandhu Koh Ithuru Fiyavalhu Thakeh - Vaguthu\nއައްޑޫގެ އޮފީސްތައް ބަންދުކޮށް އިތުރު ފިޔަވަޅުތަކެއް\nއައްޑޫ ސިޓީގައި ކޮވިޑް-19 ހަލުވިކަމާ އެކު ފެތުރެމުންދާތީ އެ ސިޓީގެ އޮފީސްތައް ބަންދުކޮށް އިތުރު ފިޔަވަޅުތަކެއް އަޅައިފިއެވެ.\nއެ ސިޓީގައި މިދިޔަ ހޮނިހިރު ދުވަހުން ފެށިގެން ކޮވިޑް-19 ފެތުރެން ފެށީ، ކަރަންޓީންގައި ނެތް މީހަކު ކޮވިޑް-19 އަށް ފައްސިވުމުންނެވެ. އަދި ސ. ހިތަދޫގެ އިހަލުން އެކަނި ވެސް 22 މީހަކު މިހާތަނަށް ކޮވިޑް-19 އަށް ފައްސިވެފައިވެއެވެ. އަދި ހުޅުމީދޫން އެކަނި ވެސް 25 މީހަކު ކޮވިޑް-19 އަށް ފައްސިވެފައިވެއެވެ. މި ފަހުން ދުބާއީން އައްޑޫ އަށް އައި މީހަކު ވެސް ވަނީ ކޮވިޑް-19 އަށް ފައްސިވެފައެވެ.\nއައްޑޫ ސިޓީން ފަހަކަށް އައިސް ފެނުނު ވޭދަނަތަކާ ގުޅިގެން އެ ސިޓީ މިހާރު އޮތީ މޮނިޓަރިން ހާލަތުގައެވެ.\nއައްޑޫ ސިޓީ ކައުންސިލުން ނެރުނު ބަޔާނެއްގައި ވަނީ އައްޑޫގައި މިވަގުތު ކޮމިއުނިޓީ ސްޕްރެޑެއް އޮތް ކަމަށް ލަފާ ކުރެވޭތީ އެންމެހާ ރައްޔިތުންގެ ސަލާމަތާއި ރައްކާތެރިކަމަށްޓަކައި ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ މޮނިޓަރިން ހާލަތު އުވާލަން ދެން ނުވަތަ ކައުންސިލުން ވަކި ގޮތެއް އަންގަން ދެން މުހިންމު އަށް ފިޔަވަޅެއް އެޅުމަށް ނިންމާފައިވާ ކަމަށެވެ.\nއޭގެ ތެރޭގައި ސްކޫލްތަކާއި އޮފީސްތައް ބަންދު ކުރުމާއި ސެލޫންތަކާއި ބޯކޮށާ ތަންތަނާއި ޖިމްތައް ބަންދު ކުރުން ހިމެނެއެވެ. އަދި އައްޑޫ ސިޓީގައި ހުރިހާ ކުޅިވަރު ހަރަކާތްތަކެއް ހުއްޓާލަން ވަނީ އަންގައިފައެވެ.\nއައްޑޫ ސިޓީގައި އަޅަން ނިންމި ފިޔަވަޅުތައް:\nއައްޑޫގެ އޮފީސްތައް ބަންދުކޮށް އޮންލައިންކޮށް ހިދުމަތް ދިނުން.\nކޮންޓެކްޓް ޓްރޭސިން ނިމެންދެން ސްކޫލްތައް ބަންދު ކުރުން.\nޕާޓީތަކާއި، ހަފްލާތަކާއި ބައްދަލުވުންތަކާއި ރަސްމިއްޔާތުތައް އޮންލައިންކޮށް ބޭއްވުން.\nޓެކްސީތަކުން އެޗްޕީއޭގެ ގައިޑްލައިނާ އެއްގޮތަށް އަމަލު ކުރުން.\nއައްޑޫ ސިޓީ ކައުންސިލުން ހާމަ ކުރި ގޮތުގައި މި އެންގުންތަކަކީ އެންމެހައި ރައްޔިތުންގެ ސަލާމަތާއި ރައްކާތެރިކަމަށްޓަކައި އަންގައި އެންގުންތަކެއް ކަމަށެވެ. އެހެންވެ، ހުރިހާ ފަރާތްތަކުން މި އެންގުންތަކާ އެއްގޮތަށް އަމަލު ކުރަން ސިޓީ ކައުންސިލުން އެދިފައިވެއެވެ.\nފެބުރުއަރީ 9, 2021 16:04\nމާލޭގަ ދުވާލަކު 150 މީހުން ޕޮޒިޓިވްވާއިރުވެސް ހުޅުމާލެއާއި ވިލިނގިއްޔަށްދެވޭ. އެކަމަކު އައްޑޫވީމަ ކުޑަވަރެއްގެ އިހަލެއް ފެންނައިރަށް އެއްއަވަށުން އަނެއް އަވަށަށްދިއުން މަނާ.\nފެބުރުއަރީ 9, 2021 16:20\nމިބައިމީހުން ﷲ ތަޢާލާދެކެއް ބިރުގަންނަ ނަމަ ހާދަހާވާ ރަގަޅުވީސްތާ، ކޮވިޑް ދެކެ ހާދަބިރުން މިއުޅެނީ، !\nފެބުރުއަރީ 9, 2021 17:05\nމި ހީވަނީ ވަކި ޤައުމެއްހެން.. މިނޫން ތަނެއްގަ ކޮވިޑް ނުފެތުރެނީތަ؟؟ މާލޭގެ ސްކޫލްތައް ބަންދު ނުކުރަނީ ކީއްވެތަ؟؟؟\nފެބުރުއަރީ 9, 2021 19:30\nއަދިވެސް ސިއްރު ކުރާތި ބަޔާން ނެރެފަ